text:
ཕྱི་ལོ་ ༡༩༥༩ ནས་ ༡༩༨༩ བར་གྱི་དཀའ་སྡུག་ཆེ་བའི་བཙན་བྱོལ་བོད་མིའི་ལོ་རྒྱུས་སྐོར་གྱི་(བཙན་བྱོལ)ཞེས་པའི་པར་དེབ་ཅིག་དབུ་འབྱེད་གནང་སྟེ་འདས་པའི་ལོ་རྒྱུས་པར་རིས་ཀྱི་ལམ་ནས་ངོ་སྤྲོད་གནང་འདུག
ཟླ་འདིའི་ཕྱི་ཚེས་༡༧ ཉིན་གྱི་སྔ་དྲོར། དྷ་ས་མེག་གྷན་ནོར་བུ་གསོལ་མགྲོན་ཁང་གི་ཚོགས་ཁང་དུ། བོད་ཀྱི་པར་རིགས་ཡིག་ཚགས་ཁང་ (Tibet Documentation)གིས་ཕྱི་ལོ་༡༩༥༩ ནས་༡༩༨༩ བར་གྱི་བཙན་བྱོལ་བོད་མིའི་འདྲ་པར་ཕྱོགས་སྒྲིག་གནང་བའི་(བཙན་བྱོལ)ཞེས་པའི་པར་དེབ་ཅིག་དབུ་འབྱེད་གནང་ཡོད་པ་དང་། དབུ་འབྱེད་ཀྱི་མཛད་སྒོའི་ཐོག་སྐུ་མགྲོན་གཙོ་བོ་བཀའ་ཟུར་བསྟན་འཛིན་དགེ་བྱེད་མཆོག་དང་། བོད་ཁྱིམ་ཐོག་མ་འཛུགས་སྐབས་ནས་དེར་ཕྱག་ལས་གནང་མཁན་རྒན་བསྟན་འཛིན་ལགས། མཁས་དབང་བཀྲ་ཤིས་ཚེ་རིང་ལགས་བཅས་ཀྱི་དབུས་པའི་པར་དེབ་ནང་གི་འདྲ་པར་ཁག་མཁོ་སྤྲོད་གནང་མཁན་དང་འབྲེལ་ཡོད། དེ་བཞིན་དོ་སྣང་ཅན་གྱི་མི་མང་བཅས་འཛོམས་ཡོད་འདུག
བཙན་བྱོལ་ཞེས་པའི་པར་དེབ་ཀྱི་རྩོམ་སྒྲིག་པ་བློ་བཟང་རྒྱ་མཚོ་ལགས་ཀྱིས་པར་དེབ་འགྲེམས་སྤེལ་གྱི་དགོས་དམིགས་སྐོར་འགྲེལ་བརྗོད་གནང་སྐབས། བོད་ཀྱི་པར་རིགས་ཡིག་ཚགས་ཁང་གི་ངོས་ནས་འདས་པའི་ལོ་ཤས་རིང་བཙན་བྱོལ་བོད་མིའི་སྒྲིག་འཛུགས་དང་། དེ་བཞིན་གཞུང་འབྲེལ་མ་ཡིན་པའི་ཚོགས་པ་དང་མི་སྒེར་བཅས་ནས་ལོ་རྒྱུས་འདྲ་པར་བསྡུ་རུབ་བྱས་ཡོད་པ་དང་། འདྲ་པར་གྱི་ལམ་ནས་ཕྱི་ལོ་ ༡༩༥༩ ནས་ ༡༩༨༩ བར་གྱི་དཀའ་སྡུག་ཆེ་བའི་ལོ་ངོ་ ༣༠ རིང་གི་བཙན་བྱོལ་བོད་མིའི་ལོ་རྒྱུས་རྣམས་ཕྱི་རབས་པ་རྣམས་ཀྱིས་ཤེས་རྟོགས་ཡོང་སླད་དང་། ཕྱི་ལོ་ ༡༩༨༩ ལོར་༧གོང་ས་མཆོག་ལ་ནོ་བྷེལ་ཞི་བདེའི་གཟེངས་རྟགས་འབུལ་བཞེས་གནང་རྗེས་བོད་ཟེར་བ་འདི་འཛམ་གླིང་ཡོངས་སུ་གྲགས་པ་མ་ཟད། ཀུན་གྱིས་དོ་སྣང་ཆེ་རུ་ཕྱིན་ཡོད་ལ། དཀའ་སྡུག་ཆེ་བའི་དུས་སྐབས་དེར་༧གོང་ས་མཆོག་དང་བོད་མི་རྒན་རབས་རྣམ་པས་དཀའ་ལས་ག་ཚོད་བརྒྱབ་ཡོད་མེད་ཤེས་རྟོགས་ཐུབ་པའི་ཆེད་དུ་ཡིན་སྐོར་བརྗོད་ཡོད་པ་རེད།
བཀའ་ཟུར་བསྟན་འཛིན་དགེ་བྱེད་མཆོག་གིས་ལོ་རྒྱུས་ཀྱི་པར་དེབ་དབུ་འབྱེད་ཐོག་བཅར་རྒྱུ་བྱུང་བར་དགའ་སྤྲོ་དང་སྤོབས་པ་སྐྱེས་སྐོར་ཁོང་གིས། ང་རང་གི་བསམ་ཚུལ་ལ་ཕྱག་དེབ་འདི་དངོས་གནས་དྲང་གནས་ཕྱི་ནས་ལྟ་དུས་སྙིང་རྗེ་མོ་དང་། རྒྱབ་ཤ་དེ་ཡག་པོ་ཞེ་དྲགས་བྱུང་འདུག སྤྱིར་བཏང་གི་ཕྱི་རྒྱལ་གྱི་དེབ་བཟོ་སྟངས་ཀྱི་ཆ་ནས་བལྟས་པ་ཡིན་ནའང་གནས་ཚད་དེ་ཡག་པོ་འདྲ་པོ་བྱུང་འདུག ནང་གི་དོན་དག་ནི་དངོས་གནས་དྲང་གནས་བོད་ཀྱི་ལོ་རྒྱུས་ནང་དུ་གལ་ཆེན་པོ་ཞེ་དྲགས་ཆགས་ཡོད་པའི་དོན་དག་མང་པོ་བཞག་འདུག་པས། དེ་རིང་འདིར་བཅར་ཐུབ་པ་བྱུང་བ་དེར་དགའ་བོ་བྱུང་ལ། སེམས་ལ་སྤོབས་པ་འདྲ་པོ་སྐྱེས་ཀྱི་འདུག ཅེས་གསུངས།
ཡང་ཁོང་གིས། ཕྱི་ལོ་ ༡༩༥༩ ལོར་བོད་ནས་བཙན་བྱོལ་དུ་ཡོང་སྐབས་ཛ་དྲག་གི་གནས་སྟངས་ག་འདྲ་ཆགས་ཡོད་མེད་སྐོར་ག་ཚོད་ཀྱིས་ལོ་རྒྱུས་ནང་བྲིས་པ་ཡིན་ནའང་། པར་གྱི་ནང་གསལ་པ་ལྟ་བུའི་བསམ་བློའི་ནང་ཚོར་བ་སླེབ་རྒྱུ་ཏོག་ཙམ་ཁག་པོ་རེད་བསམ་གྱི་ཡོད་པ་དང་། དེ་བཞིན་ཐོག་མར་རྒྱ་གར་ནང་བོད་མི་བཙན་བྱོལ་དུ་འབྱོར་ཏེ་ལམ་བཟོར་རྒྱུག་པ་དང་གཞིས་ཆགས་ཐོག་མ་བཙུགས་པ། དེ་བཞིན་སྦག་ས་ལ་དགེ་འདུན་པ་ཚོར་སློབ་གཉེར་གནང་ས་བཙུགས་པ་དེ་ཚོ་རྩོམ་འབྲི་བར་ག་ཚོད་མཁས་པོ་ཡོད་པ་ཡིན་ནའང་། ཨོ་ཙི་དེ་དུས་དེ་འདྲ་ཞིག་འདུག་བསམ་པ་ཞིག་ཁག་པོ་རེད་བསམ་གྱི་འདུག་པས། དེབ་འདི་གནད་འགག་ཅིག་ཆགས་ཡོད་པ་དང་། གནད་འགག་ཆེ་ཤོས་ཤིག་ལ་དེབ་འདིའི་ནང་ཕྱི་ལོ་ ༡༩༥༩ ནས་ ༡༩༨༩ བར་༧གོང་ས་མཆོག་གི་གཙོས་པའི་བོད་གཞུང་གི་ཕྱག་ལས་གནང་མཁན་ཚོ་དང་། བོད་རིགས་མི་མང་གི་ངོས་ནས་དཀའ་ལས་དངོས་གནས་བརྒྱབ་སྟེ་གཞི་གདན་འདྲ་པོ་ཡག་པོ་ཞེ་དྲགས་ཤིག་བཟོས་ཡོད་པ་དེ་ངོ་སྤྲོད་གསལ་པོ་ཞིག་ཡོང་གི་འདུག ཅེས་སོགས་གསུངས་ཡོད་པ་རེད།
རྒན་བསྟན་འཛིན་ལགས་ཀྱིས་བོད་ཁྱིམ་གནས་སྟངས་ག་འདྲ་ཞིག་གི་འོག་བཙུགས་པའི་བརྒྱུད་རིམ་ངོ་སྤྲོད་གནང་སྐབས། ཕྱི་ལོ་ ༡༩༦༠ ཟླ་ ༥ ཚེས་ ༡ ཉིན་༧གོང་ས་མཆོག་དྷ་རམ་ས་ལར་ཞབས་སོར་བཀོད་དེ། བདུན་ཕྲག་གཅིག་ཕྱིན་མ་ཕྱིན་ཙམ་ལ་ལ་དྭངས་སུ་ལམ་བཟོར་རྒྱུག་མཁན་བོད་མི་བརྒྱ་ཉིས་བརྒྱ་ཙམ་ཇམ་མུ་ནང་བསླེབས་པ་དང་། ཚ་བ་ཆེ་དྲག་ནས་རྒན་འཁོགས་དང་བྱིས་པ་སོགས་མི་མང་པོ་ཚ་བས་ཤི་བ་དང་ནད་པ་ཆགས་སྐབས། ༧གོང་ས་མཆོག་ལ་སྐུ་བཅར་ཞུ་མཁན་ཞིག་གིས་ལམ་བཟོ་བ་མི་མང་དེ་ཚོའི་གནས་སྟངས་སྙན་གསེང་ཞུ་སྐབས། ༧གོང་ས་མཆོག་ནས་ལམ་སང་སྐུ་ངོ་ཐུབ་བསྟན་ཉིན་བྱེད་ལགས་ཇམ་མུ་(Jammu)བཏང་སྟེ་ནད་པ་ཚོ་སྨན་པར་སྟོན་ཐབས་དང་། གང་མགྱོགས་མགྱོགས་ཀྱིས་མི་མང་རྣམས་བསིལ་ས་ལ་དྭགས་ཏུ་གཏོང་ཤོག མི་མང་སློབ་གསོ་རྒྱོབས། བྱིས་པ་ཚོ་ཚུར་དྷ་རམ་ས་ལར་འཁྲིད་ཤོག ང་ཚོར་གྲ་སྒྲིག་ཅི་གང་མེད་ཀྱང་སློབ་གྲྭ་བཙུགས་ན་ཡག་གི་རེད་མ་གཏོགས་ཁོང་ཚོ་འཕྲོ་བརླག་ཏུ་ཕྱིན་ན་ཕངས་པོ་ཞེ་དྲགས་རེད་ཅེས་བཀའ་མངགས་གནང་བ་ལྟར། ཐུབ་བསྟན་ཉིན་བྱེད་ལགས་ཇམ་མུར་ཕེབས་ཏེ་བྱིས་པ་ ༥༡ དང་ཨ་མ་གཉིས་བཅས་འཁྲིད་དེ་དྷ་སར་བསླེབས་པ་དང་། (Mortimer house)ནས་ཁང་པ་གཉིས་གཏོང་བ་བཟོས་བ་དང་། བོད་པར་སྐྱོབ་གསོ་སྤྲོད་མཁན་གྱི་ལས་ཁུངས་ནས་རྩ་གདན་ ༢༡ བླངས་ཏེ། ཁོང་གིས་རྩ་གདན་དེ་དག་་མེག་གྷན་དུ་རྒྱབ་ལ་འཁུར་ནས་ཡོང་བ་དང་། དེ་ནི་ཁོང་གིས་བོད་ཕྲུག་ཁྱིམ་སྡེ་ལ་ལས་ཀ་བྱས་པ་དང་པོ་དེ་ཡིན་ལ། ཉིན་དེའི་ཕྱི་དྲོར་སྐུ་ངོ་ཐུབ་བསྟན་ཉིན་བྱེད་ལགས་ཀྱིས་ཁོང་ལ་ཧིན་སྒོར་ ༣༠ གནང་སྟེ་བྱིས་པ་ཚོར་ཟ་མ་གྲ་སྒྲིག་དགོས་སྐོར་མངགས་པ་ལྟར། ཁོང་གིས་(Ration)ནས་ཟ་མ་ཉོས་ཏེ་ཉིན་གྲངས་གསུམ་རིང་སྒོར་ ༣༠ ཡིས་བྱིས་པ་ཚོར་ཟ་མ་སྤྲད་པར་བརྟེན། བོད་ཁྱིམ་ཐོག་མར་མགོ་བཙུགས་དུས་སྒོར་མོ་ ༣༠ ནས་མགོ་བཙུགས་པ་ལྟ་བུ་ཡིན་སྐོར་བརྗོད་ཡོད་པ་རེད།
མཁས་དབང་བཀྲ་ཤིས་ཚེ་རིང་ལགས་ཀྱིས་དཀའ་སྡུག་ཆེ་བའི་དུས་སྐབས་དེར་༧གོང་ས་མཆོག་གིས་བོད་མི་མང་བློས་བཏང་མ་གནང་བར་སྐུ་ལས་བསྐྱོན་ཡོད་སྐོར་ཁོང་གིས། ང་ཚོ་བཙན་བྱོལ་དུ་འབྱོར་མ་ཐག་གནད་ཡོད་མི་སྣས་༧གོང་ས་མཆོག་ལ་དུས་ཚོད་གསར་པ་དང་དེང་རབས་ཅན་ཡིན་སྟབས། གྲྭ་ཆས་ནབ་དགོས་པ་མ་རེད། དེ་ལས་(Oxford Universality)དང་(Cambridge University)། (Howard University)སོགས་གཙུག་ལག་སློབ་ཆེན་དུ་ཕེབས་དགོས་པ་དང་། ཡོངས་འཛིན་རྣམ་པ་གཉིས་ཀྱང་མཉམ་དུ་བཞུགས་དགོས་པ་མ་རེད། སོ་སོའི་དགོན་པར་ཕེབས་ན་ཡག་པོ་ཡོད་པ་རེད་ཅེས་ཞུ་མཁན་བྱུང་ཡོད་པ་རེད། དངོས་གནས་བྱས་ན་ཕྱི་ལོ་ ༡༩༥༨ ནས་བོད་ནས་ཚུར་བསྣམས་ཕེབས་པའི་གསེར་དངུལ་མང་པོ་ཞིག་འབྲས་ལྗོངས་སུ་ཡོད་སྟབས། ༧གོང་ས་མཆོག་གིས་དེ་ཚོ་བེད་སྤྱོད་གནང་སྟེ་གཙུག་ལག་སློབ་ཆེན་དེ་ཚོར་ཕེབས་ནས་སྤྲོ་བོ་གནང་བསྡད་ནའང་འགྲིག་གི་ཡོད་ཀྱང་། དེ་འདྲ་གནང་ཡོད་པ་མ་རེད། བོད་མི་མང་ཁོང་གིས་བློས་གཏོང་གནང་ཡོད་པ་མ་རེད། ཕོ་མོ་འདྲ་མཉམ་གྱི་སློབ་སྦྱོང་སྤྲད་པ་དང་སྔོན་ཆད་བུ་མོ་ཚོར་སྨན་སྦྱོང་བའི་གོ་སྐབས་མེད་ཀྱང་ཕོ་མོ་འདྲ་མཉམ་གྱི་ཐོག་ནས་སྨན་སྦྱོང་བ་དང་། དེ་བཞིན་རིགས་དང་རུས། གོ་ས་མཐོ་དམན་དང་རྒྱུ་ཆེ་ཆུང་། ཆོལ་ཁ་དང་ཕོ་མོའི་སྐད་ཆ་མེད་པར་གཅིག་གྱུར་གྱི་བཅའ་ཁྲིམས་རིན་པོ་ཆེ་གཏན་འབེབས་གནང་ཡོད་པ་རེད། ༧རྒྱལ་བ་ཡིད་བཞིན་ནོར་བུ་ཁོང་གཅིག་པུའི་ཐུགས་རྗེ་སྨོན་ལམ་དང་གཟི་བརྗིད་ཀྱི་ཐོག་ནས་དུས་ཚོད་དཀའ་ལས་ཁག་པོ་ཞིག་གི་སྒང་ནས་ཚང་མས་དཀའ་ལས་བརྒྱབ་ཡོད་པ་རེད། ཅེས་དང་། པར་དེབ་འདིའི་ནང་བཙན་བྱོལ་གྱི་ལོ་ངོ་སུམ་ཅུའི་ལོ་རྒྱུས་པར་གྱི་ཐོག་ནས་བཀོད་ཡོད་པ་དང་། པར་གཅིག་གིས་ཚིག་སྟོང་ཕྲག་གཅིག་རེ་མཚོན་ཐུབ་ཀྱི་ཡོད་སྐོར་གསུངས་སོང་།
པར་དེབ་འདིའི་ནང་ཕྱི་ལོ་ ༡༩༥༩ ནས་ ༡༩༨༩ བར་གྱི་ལོ་ངོ་ ༣༠ རིང་གི་པར་རིགས་རྣམས་དབྱེ་བ་ལྔ་རུ་ཕྱེས་ཏེ། གོང་ས་མཆོག་གི་དབུས་པའི་བོད་མི་རྣམས་བཙན་བྱོལ་དུ་ག་འདྲ་ཕེབས་པའི་སྐོར་དང་། བཙན་བྱོལ་ནང་དམངས་གཙོའི་ལམ་ལུགས་དབུ་འཛུགས་དང་བོད་པའི་སློབ་གྲྭ་ཁག་གསར་འཛུགས་གནང་སྟངས། བཙན་བྱོལ་བོད་མིས་རྒྱ་གར་གྱི་ས་གནས་མང་པོར་ལམ་ཀ་བཟོས་པ། དེ་བཞིན་གཞིས་ཆགས་ཁག་གསར་འཛུགས་གནང་སྟངས་དང་། དགོན་སྡེ་ཁག་ཐོག་མར་ཕྱག་བཏབ་པའི་སྐོར་བཅས་བཀོད་ཡོད་པ་དང་། བོད་ཀྱི་པར་རིགས་ཡིག་ཚགས་བསྡུ་རུབ་ཀྱི་ལས་གཞི་འདི་ནི་བཀའ་ཟུར་བཀྲས་མཐོང་བསྟན་འཛིན་རྣམ་རྒྱལ་མཆོག་གི་ལམ་སྟོན་འོག བཙན་བྱོལ་བོད་མིའི་ལོ་རྒྱུས་ཉར་ཚགས་ཆེད་ལོ་ཤས་གོང་ནས་བཟུང་ལས་གཞི་མགོ་འཛུགས་གནང་ཡོད་པ་དང་། ད་ལྟའི་ཆར་ཁྱོན་ལོ་རྒྱུས་པར་རིས་ཁྲི་ ༥ ཡས་མས་བསྡུ་རུབ་གནང་ཡོད་ཅིང་། ཐེངས་འདིའི་ཤོག་གྲངས་ ༡༥༠ ཡོད་པའི་པར་དེབ་འདིའི་ནང་པར་རིགས་ ༣༠༠ མ་ཟིན་ཙམ་བཀོད་ཡོད་ལ། བཙན་བྱོལ་ཞེས་པའི་པར་དེབ་དང་འབྲེལ་བའི་(tibetansinexile.org)ཞེས་པའི་དྲ་རྒྱ་ཞིག་ཀྱང་བཟོས་འདུག
གསར་འགོད་པ། པདྨ་མཚོ།


c: text/html

text:
མི་དམངས་དྲ་བའི་འཕྲིན། ཟླ་5ཚེས་13ཉིན་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་མི་དམངས་ཚོགས་ཁང་ཆེ་མོར་ཆི་ལིའི་ཙུང་ཐུང་པཱ་ཆེ་ལེའར་དང་ཐུར་ཁེའི་ཙུང་ཐུང་ཨེའར་ཏོ་ཨན་སོ་སོ་དང་གླེང་མོལ་གནང་བ་རེད།
ཞི་ཅིན་ཕིང་གིས་ཆི་ལི་ནི་ཀྲུང་གོ་གསར་པ་དང་ཕྱི་འབྲེལ་འབྲེལ་བ་ཨང་དང་པོ་འཛུགས་མཁན་ཨ་མེ་རི་ཁ་གླིང་ལྷོ་མའི་རྒྱལ་ཁབ་ཅིག་རེད་ལ་ཀྲུང་གོ་དང་རང་མོས་ཉོ་ཚོང་གྲོས་མཐུན་ཡི་གེ་ཨང་དང་པོ་འཇོག་མཁན་ལ་ཏིང་མེ་གླིང་གི་རྒྱལ་ཁབ་ཅིག་ཀྱང་རེད། ཀྲུང་གོ་དང་འབྲེལ་བ་བཙུགས་པ་དང་འཕེལ་རྒྱས་གཏོང་རིང“ཨང་དང་པོ”མང་པོ་ཞིག་བཏོད་ཡོད། མིག་སྔའི་གནས་ཚུལ་འོག་གྲོགས་པོ་བཟང་པོ་དང་རོགས་ཟླ་ཡག་པོ་ཞིག་ཡིན་པའི་རྒྱལ་ཁབ་གཉིས་པོས་ལག་གདང་སྦྲེལ་ནས་ཀྲུང་ཆིའི་ཕྱོགས་ཡོངས་ཀྱི་རོགས་ཟླའི་འབྲེལ་བར་སྐུལ་འདེད་གཏོང་བའི་འགོ་ཡག་པོ་ཞིག་འཛུགས་དགོས་ལ་གོམ་པ་བརྟན་པོ་ཞིག་ཀྱང་སྤོ་དགོས། ཕྱོགས་གཉིས་པོས་རྒྱལ་ཁབ་གཉིས་པོའི་ཁྱབ་ཁོངས་ཁག་དང་རིམ་པ་ཁག་གི་གླེང་མོལ་ལམ་སྲོལ་གྱི་ནུས་པ་འདོན་སྤེལ་གང་ལེགས་བྱེད་པ་དང་ཆབས་ཅིག་རྒྱལ་ཁབ་གཉིས་པོའི་ཐུན་མོང་བྱ་སྤྱོད་འཆར་གཞི་དོན་འཁྱོལ་ཡག་པོ་བྱས་ནས་རྒྱལ་ཁབ་གཉིས་པོའི་དབར་གྱི་འབྲེལ་བ་ཡུན་རིང་འཕེལ་རྒྱས་ཡོང་བ་བྱ་ཕྱིར་རྨང་གཞི་བརྟན་པོ་ཞིག་འདིང་དགོས། ཕྱོགས་གཉིས་ཀྱི་རང་མོས་ཉོ་ཚོང་གྲོས་མཐུན་ཡི་གེ་རིམ་སྤོར་བྱ་རྒྱུ་ནང་དོན་གཙོ་བོར་བཟུང་སྟེ་མཉམ་ལས་བྱེད་སྟངས་སྣ་ཚོགས་གཏོད་དགོས་ཤིང་། “རྒྱུད་གཅིག་ལམ་གཅིག”གི་འཛུགས་སྐྲུན་སྒྲོམ་གཞིའི་ནང་འཕེལ་རྒྱས་ཀྱི་འཐབ་ཇུས་སྦྲེལ་མཐུད་བྱས་ཏེ་ཕན་ཚུན་མ་འཇོག་བྱ་རྒྱུར་སྐུལ་སྤེལ་དང་རྨང་གཞིའི་སྒྲིག་བཀོད་འཛུགས་སྐྲུན་དང་། ས་ཁུལ་གྱི་སྦྲེལ་མཐུད་སྤེལ་རེས། ནུས་རྒྱུ་གཙང་མ། ཆ་འཕྲིན་འཕྲིན་གཏོང་སོགས་ཁྱབ་ཁོངས་ཀྱི་རྒྱལ་ཁབ་གཉིས་པོའི་མཉམ་ལས་རྣམ་གྲངས་གལ་ཆེན་ལ་སྐུལ་འདེད་གཏོང་དགོས་ཞེས་གསུངས་པ་རེད།
པཱ་ཆེ་ལེའར་གྱིས་ཀྲུང་གོར“རྒྱུད་གཅིག་ལམ་གཅིག”གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ལ་ཞུགས་རྒྱུ་བྱུང་བ་དང་འབྲེལ་ཀྲུང་གོར་འཚམས་འདྲི་ཡང་བྱ་རྒྱུ་བྱུང་བར་རང་ཉིད་ཧ་ཅང་དགའ་པོ་བྱུང་། ཆི་ཀྲུང་རྒྱལ་ཁབ་གཉིས་དབར་ས་ཐག་རིང་པོ་ཆོད་ཀྱང་ཐུན་མོང་གི་ཁེ་ཕན་ལྡན་ས་མང་པོ་ཡོད་ལ་ཕྱོགས་ཡོངས་ཀྱི་འཐབ་ཇུས་རོགས་ཟླའི་འབྲེལ་བ་འཕེལ་རྒྱས་འགྲོ་ཚུལ་ཡང་ཡག་པོ་ཡོད་ཅེས་གསུངས་པ་རེད།
ཞི་ཅིན་ཕིང་གིས་ཐུར་ཁེའི་ཙུང་ཐུང་ཨེའར་ཏོ་ཨན་དང་གླེང་མོལ་གནང་སྐབས་ཉེ་བའི་ལོ་ཤས་རིང་ཀྲུང་ཐུར་རྒྱལ་ཁབ་གཉིས་པོའི་ཁྱབ་ཁོངས་ཁག་གི་འབྲེལ་བ་འཕེལ་རྒྱས་མྱུར་པོ་བྱུང་ཡོད། ཀྲུང་ཐུར་རྒྱལ་ཁབ་གཉིས་པོའི་དབར་གྱི་འཐབ་ཇུས་མཉམ་ལས་འབྲེལ་བ་འཕེལ་རྒྱས་གཏོང་བ་དེ་རྒྱལ་ཁབ་གཉིས་པོ་དང་རྒྱལ་ཁབ་གཉིས་པོའི་མི་དམངས་ཀྱི་རྩ་བའི་ཁེ་ཕན་དང་མཐུན་ཡོད། ཕྱོགས་གཉིས་པོའི་དབར་གྱི་འབྲེལ་བར་འཕེལ་རྒྱས་སྔར་བས་ཆེན་པོ་ཡོང་རྒྱུར་སྐུལ་འདེད་གཏོང་ཆེད་ཀྲུང་ཐུར་རྒྱལ་ཁབ་གཉིས་པོས་ཕན་ཚུན་གཉིས་པོའི་དོ་ཁུར་བྱ་ཡུལ་གཙོ་བོར་བརྩི་འཇོག་དང་ལྟ་རྟོག་བྱས་ནས་བདེ་འཇགས་དང་འཇིགས་རྒོལ་ཐད་ཀྱི་མཉམ་ལས་ཟབ་ཏུ་གཏོང་དགོས། འདྲ་མཉམ་དང་། གཉིས་ཁེ། གཉིས་ཕན་བཅས་ཀྱི་རྩ་དོན་གཞིར་བཟུང་འཐབ་ཇུས་སྦྲེལ་མཐུད་ལ་ཤུགས་སྣོན་བརྒྱབ་སྟེ“དྲ་ཐོག་དར་གོས་འགྲུལ་ལམ”ཐད་ཀྱི་དཔལ་འབྱོར་མཉམ་ལས་ལ་མུ་མཐུད་སྐུལ་འདེད་དང་། ཕྱོགས་གཉིས་པོའི་སྲིད་ཇུས་སྦྲེལ་མཐུད་དང་། སྒྲིག་བཀོད་མཉམ་སྐྲུན། ཐོན་ལས་མཉམ་ལས་བཅས་ལ་སྐུལ་སྤེལ། རྒྱལ་ཁབ་གཉིས་པོའི་ཚོང་དོན་དོ་སྙོམས་འཕེལ་རྒྱས་ལ་སྐུལ་འདེད་བཅས་གཏོང་དགོས་ཞེས་གསུངས་པ་རེད།
ཨེའར་ཏོ་ཨན་གྱིས་ཀྲུའུ་ཞི་ཞི་ཅིན་ཕིང་གིས་ཐུར་ཀྲུང་རྒྱལ་ཁབ་གཉིས་པོའི་འབྲེལ་བར་གདེང་འཇོག་གནང་བར་རང་ཉིད་ཡིད་མཐུན་ཡོད། ཐུར་ཁེ་ཕྱོགས་ཀྱིས་རྒྱལ་ཁབ་གཉིས་པོའི་འགོ་ཁྲིད་ཀྱི་ཐུན་མོང་ངོས་འཛིན་དོན་འཁྱོལ་བྱ་རྒྱུ་དང་ཕྱོགས་གཉིས་པོའི་དངོས་སྒྲུབ་མཉམ་ལས་ལ་སྐུལ་འདེད་གཏོང་རྒྱུར་རྣམ་འགྱུར་བཟང་པོ་འཛིན་གྱི་ཡོད། ཀྲུང་གོ་ཕྱོགས་ཀྱིས“རྒྱུད་གཅིག་ལམ་གཅིག”གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་གཉེར་བར་མཐོང་ཧ་ཅང་ཆེན་པོ་བྱེད་ཀྱི་ཡོད་ཅེས་གསུངས་པ་རེད།

robotstxt: allowed

filter: keep


text:
གླེང་སློང་།
དེ་ཡང་སྟོན་པ་བཀའ་དྲིན་ཅན་གྱི་གསུང་གི་འཕྲིན་ལས་ཀྱི་ཉི་མ་ཆེན་པོ་ཕྱོགས་དུས་ཀུན་ཏུ་སྤེལ་བར་མཛད་པའི་འཛམ་གླིང་མཛེས་པར་བྱེད་པའི་རྒྱན་དྲུག་དང་དེའི་མཆོག་གཉིས་སུ་བསྔགས་པའི་བྱེད་པོ་རྒྱལ་བསྟན་གསུང་རབ་ཀུན་གྱི་དགོངས་དོན་ཕྱིན་ཅི་མ་ལོག་པར་བཀྲལ་བའི་ངེས་དོན་གྱི་ཤིང་རྟ་ཆེན་པོ་དཔལ་མགོན་འཕགས་པ་ཀླུ་སྒྲུབ་དང་འཕགས་པ་ཐོགས་མེད་སོགས་རིམ་པར་བྱོན་པའི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་རྣམས་ནི། བསྟན་པ་དང་འགྲོ་བ་ཡོངས་ཀྱི་ལེགས་བྱས་ཀྱི་བསོད་ནམས་ཀྱི་ཞིང་དུ་བྱོན་པ་ཙམ་མིན་པར་ཁོང་ཅག་གི་སྐུ་གསུུང་ཐུགས་ཀྱི་མཛད་པའི་རླབས་རྒྱུན་མཐའ་དག་སྲིད་པའི་མཐར་ཡང་བསྲིངས་བས་འདིར་བརྗོད་པས་ག་ལ་ལོངས་མོད་བཀའ་དྲིན་གྱི་ཆ་ཤས་ནི་སུས་ཀྱང་བློ་ཡུལ་ལས་འགོངས་ཐབས་མེད། ཡིན་ནའང་། འདིར་གླེང་འདོད་པ་ནི་མཛད་པ་འཕྲིན་ལས་དེ་དག་མ་ཡིན་པར་རྒྱན་དྲུག་མཆོག་གཉིས་ཞེས་བསྔགས་པའི་མཚན་གྱི་ཆ་ཤས་འདི་ལས་འཕྲོས་པའི་དོགས་གཅོད་ཅུང་ཙམ་ཞུ་འདོད་པ་དེའོ།། དེ་ཡང་དགོས་པ་དང་རྒྱུ་མཚན་དམིགས་བསལ་བའི་དབང་གིས་དཔྱད་གཞི་འདི་འདྲ་ཞིག་བདམས་པ་སྟེ། ཡུལ་དུས་ཀྱི་འགྱུར་བ་སོགས་ཕྱི་ནང་གི་རྒྱུ་རྐྱེན་དུ་མས་ཐ་སྙད་ཀྱི་བརྡ་ཆད་མང་པོ་ཞིག ཡུལ་གང་ལ་འཇུག་པ་དང་ཇི་ལྟར་འཇུག་པའི་ཚུལ་སོགས་རབ་རིབ་མག་མོག་ཏུ་གྱུར་ཏེ་རྫུན་བཟོ་མཁན་པོས་སྨྱུག་རྩེ་གང་དུ་བསྐོར་ཡང་བླུན་པོ་ཆུ་སྣ་གར་ཁྲིད་དུ་སོང་བ་དང་། འཛམ་གླིང་རྒྱན་དྲུག་མཆོག་གཉིས་ཞེས་པའི་ཐ་སྙད་འདི་ཡང་དེ་བཞིན་བན་བོན་གྱི་གྲུབ་མཐའ་མི་འདྲ་བ་དང་ཡིག་ཆ་མི་འདྲ་བ་སོགས་རང་རང་ཕྱོགས་སུ་འཁྲིད་བྱེད་ཀྱི་རྒྱུ་མཚན་བདོག་རྐྱེན། གང་དང་གང་ཡང་དག་ཡིན་མིན་སོགས་ལ་དཔྱད་པ་མ་ཞུགས་ཚེ། ནམ་ཞིག་རྐུན་མ་དང་རྒྱུ་བདག་སུ་ཡིན་མི་ཤེས་པའི་ཚོད་དུ་ལྷག་ནས་ནོར་བ་རྒྱུན་འབྱམས་སུ་འགྲོ་བས་རྩ་ཆེན་གྱི་ཐ་སྙད་འདི་རིགས་ལ་དོ་ཁུར་ཞུ་བའི་ཆེད་དུ་བྲིས་པ་དང་། གཉིས་སུ་འདིའི་སྐོར་ཀྱི་དཔྱད་རྩོམ་ཞིབ་ཕྲ་ཞིག་མཐོང་ལམ་གྱི་ཡུལ་དུ་དཀོན་པས་དཔེ་སྣ་མི་འདྲ་བ་གང་མང་བསྡུས་ཏེ་ཞིབ་བསྡུར་བགྱིས་པའི་ཁ་སྐོང་གི་རྩོམ་ཡིག་ཅིག་གི་དོད་དུ་དང་། གསུམ་དུ་ཐ་སྙད་དེ་དག་གིས་མཚོན་པའི་རྩ་བའི་སློབ་དཔོན་བཀའ་དྲིན་ཅན་རྣམས་ཀྱི་རྣམ་ཐར་གྱི་ཆ་ཤས་ཕྲ་མོ་རེའི་མཐོང་སྣེ་རེ་ཟིན་ན་དེ་དག་གིས་མཛད་པའི་བསྟན་བཅོས་ལ་དཔྱོད་པའི་བློ་གྲོས་ཀྱི་འཇུག་པ་འབེལ་པོ་འབྱུང་བའི་རེ་བ་བཅས་ཀྱིས་འབྲི་བ་ལགས་སོ།།
རྒྱན་དང་མཆོག་གི་གྲངས་འདྲེན།
སྤྱིར་ལོ་རྒྱུས་ཡོངས་གྲགས་སུ་རྒྱན་དྲུག་དང་མཆོག་གཉིས་ཞེས་གྲངས་ཀྱི་ཆ་ནས་བརྒྱད་དུ་བགྲངས་ནའང་བགྲང་ཚུལ་མི་འདྲ་བའི་གོ་རིམ་གཞན་ནི་ལོ་རྒྱུས་ཡོངས་གྲགས་སུ་ཆགས་མེད། དཔེར་ན་རོང་སྟོན་སྨྲ་བའི་སེང་གེས།(1367-1449) ①《བསྟོད་པ་རིན་ཆེན་སྤུངས་པ་》ལས། "རྒྱན་དྲུག་མཆོག་གསུམ་བསྟོད་པའི་དགེ་ཚོགས་ཀྱིས།། མི་ཤེས་དྲི་མ་རིང་དུ་རབ་སྤངས་ཏེ།། མཁྱེན་རབ་དྲི་མ་མེད་པའི་བློ་ཐོབ་ནས།། ཤེས་པ་ཀུན་ལ་བློ་གྲོས་རྒྱས་གྱུར་ཅིག།།" ཅེས་ཡོངས་གྲགས་ཀྱི་སློབ་དཔོན་ཆེན་པོ་བརྒྱད་དང་འཕགས་པ་ས་གའི་ལྷ་སྟེ་དགུར་བགྲང་བ་དང་། ཡོངས་སུ་གྲགས་པའི་རྒྱན་གྱི་མཆོག་གཉིས་ཏེ་སློབ་དཔོན་ཡོན་ཏན་འོད་དང་ཤཱཀྱ་འོད་གཉིས་མི་བགྲང་བར་རྒྱན་དྲུག་ནང་གསེས་ཀྱི་མཆོག་སྟེ་ཟབ་མོ་ལྟ་བའི་སྲོལ་འབྱེད་ཀླུ་སྒྲུབ་དང་རྒྱ་ཆེན་སྤྱོད་པའི་སྲོལ་འབྱེད་ཐོགས་མེད་ཅེས་བགྲངས་པས་མིང་གི་ཆ་ནས་རྒྱན་དྲུག་མཆོག་གཉིས་སུ་བཤད་ཀྱང་དོན་དངོས་སུ་སློབ་དཔོན་ཆེན་པོ་དྲུག་ལས་མི་བགྲང་བའང་ཡོད་དེ། འཇུ་མི་ཕམ་(1846-1912)གྱིས་མཛད་པའི་ ②《སྐད་གཉིས་ཤན་སྦྱར་》ལས། "ཀླུ་སྒྲུབ་ཨརྱ་དེ་བ། འཕགས་པ་ཐོགས་མེད། སློབ་དཔོན་དབྱིག་གཉེན། སློབ་དཔོན་ཕྱོགས་ཀྱི་གླང་པོ། དཔལ་ལྡན་ཆོས་ཀྱི་གྲགས་པ་དང་དྲུག་གོ། མཆོག་གཉིས་ནི། དེ་དྲུག་གི་ནང་ནས་ཤིང་རྟ་ཀླུ་ཐོགས་གཉིས་ལ་འདོད་"ཅེས་དང་། ③《བོད་རྒྱ་ཚིག་མཛོད་ཆེན་མོར་》འདོད་ཚུལ་གཉིས་བཀོད་པའི་ཕྱི་མ་སྟེ། "ཟབ་མོ་ལྟ་བའི་སྲོལ་འབྱེད་ཀླུ་སྒྲུབ་དང་རྒྱ་ཆེན་སྤྱོད་པའི་སྲོལ་འབྱེད་ཐོགས་མེད་གཉིས་ནི། འཛམ་གླིང་མཛེས་པར་བྱེད་པའི་རྒྱན་དྲུག་གི་ནང་ནས་མཆོག་ཏུ་གྱུར་བའི་སློབ་དཔོན་ཤིང་རྟ་ཆེན་པོ་གཉིས་ཡིན་"ཞེས་པ་ལྟ་བུའོ།། གཞན་ཡང་། སློབ་དཔོན་ཡོན་ཏན་འོད་དང་ཤཱཀྱ་འོད་གཉིས་རྒྱན་དྲུག་གི་ནང་དུ་བགྲངས་ནས་སྔར་ལྟར་མགོན་པོ་ཀླུ་སྒྲུབ་དང་འཕགས་པ་ཐོགས་མེད་གཉིས་མཆོག་གཉིས་སུ་བཞེད་པའི་ཚུལ་ཡང་ཡོད་དེ། དཔའ་བོ་གཙུག་ལག་ཕྲེང་བས་(1504-1566)མཛད་པའི་ ④《ཆོས་འབྱུང་མཁས་པའི་དགའ་སྟོན་》དུ། "བོད་གཞན་རྣམས་ཡོན་ཤྰཀ་གཉིས་མཆོག་གཉིས་དང་གཞན་དྲུག་རྒྱན་དྲུག་ཏུ་འདོད་ཀྱང་ཤེས་བྱེད་མེད་ལ། ཀླུ་སྒྲུབ་ཐོགས་མེད་གཉིས་མཆོག་གཉིས་དང་གཞན་དྲུག་རྒྱན་དྲུག་ཏུ་རྗེ་ཆོས་གྲགས་རྒྱ་མཚོ་བཞེད་པ་ཉིད་ལེགས་ལ་ཀླུ་ཐོགས་གཉིས་ནི་ལུང་བསྟན་མང་ཞིང་ཤིང་རྟའི་སྲོལ་འབྱེད་ཡིན་པས་མཆོག་ཏུ་གྲུབ་"ཅེས་དང་། དེའི་འོག་དེ་མ་ཐག་ཏུ་"དེས་ན་ཨརྱ་དེ་ཝ་དང་དབྱིག་གཉེན། ཕྱོགས་གླང་དང་ཆོས་གྲགས་ཡོན་ཤྰཀ་གཉིས་ཏེ་དྲུག ཀླུ་སྒྲུབ་ཐོགས་མེད་དེ་མཆོག་གཉིས་སོ་"ཞེས་པ་དང་། ⑤《བདུད་འཇོམས་ཆོས་འབྱུང་》ལས་ཀྱང་།"ཕལ་ཆེར་དུ་ཀླུ་ཐོགས་གཉིས་ལ་མཆོག་གཉིས་སུ་གྲགས་ཤིང་། ཕྱི་མ་རྣམས་ཀྱི་སྟེང་དུ་སློབ་དཔོན་ཡོན་ཏན་འོད་དང་ཤྰཀྱ་འོད་བསྣན་པས་རྒྱན་དྲུག་ཏུའང་བྱེད་དོ་"ཞེས་དང་། དེ་མིན་གོང་དུ་དྲངས་པའི་ ②《སྐད་གཉིས་ཤན་སྦྱར་》དང་ ⑥《དུང་དཀར་ཚིག་མཛོད་》གཉིས་སུ་ཡང་ཡོན་ཤྰཀ་གཉིས་རྒྱན་དྲུག་གི་གྲས་སུ་བགྲངས་ནས་ཀླུ་ཐོགས་གཉིས་མཆོག་གཉིས་སུ་བཞེད་པའི་ཚུལ་ཡང་བཀོད་ཡོད་དོ།། ལུགས་གཞན་ཡང་མང་དུ་མཆིས་ཏེ། ཚལ་བ་ཀུན་དགའ་རྡོ་རྗེའམ་སི་ཏི་དགེ་བའི་བློ་གྲོས་(1309-1364)ཀྱིས་མཛད་པའི་ ⑦《དེབ་ཐེར་དམར་བོར་》"དེ་ནས་རིམས་ཀྱིས་ཀླུ་སྒྲུབ་དང་ཟླ་བ་གྲགས་པ། ཡོན་ཏན་འོད་དང་ཤྰཀྱ་འོད་བསྣན་པས་མཆོག་བརྒྱད་"ཅེས་སློབ་དཔོན་ཨརྱ་དེ་བའི་ཚབ་ཏུ་སློབ་དཔོན་ཟླ་བ་གྲགས་པ་བགྲངས་འདུག་ཀྱང་དེའི་འགྲེལ་བ་ ⑦《དེབ་ཐེར་དམར་བོའི་གལ་ཆེའི་ཚིག་འགྲེལ་གནད་བསྡུས་》ལས། "དེབ་ཐེར་འདིར་སློབ་དཔོན་འདི་འཛམ་གླིང་རྒྱན་དྲུག་གི་གྲས་སུ་བགྲང་འདུག་ཀྱང་བོད་ཀྱི་ལོ་རྒྱུས་ཡོངས་གྲགས་སུ་སློབ་དཔོན་ཨརྱ་དེ་བ་བགྲངས་པ་ལས་སློབ་དཔོན་འདི་བགྲངས་སྲོལ་མེད་"ཅེས་ཚལ་བའི་བཞེད་པར་གསལ་ཁ་བཏོན་ནས་དགག་ཕྱོགས་མཛད་དོ།། ཡང་གོང་མ་རྣམ་ལྔའི་ཡ་གྱལ་འགྲོ་མགོན་འཕགས་པ་བློ་གྲོས་རྒྱལ་མཚན་(1235-1280)གྱིས་མཛད་པའི་ ⑧《བསྟོད་པ་གཞུང་ལུགས་མ་》རུ། ཤྰཀྱ་འོད་ཀྱི་མཚན་ཟུར་ཙམ་ཡང་མ་སྨོས་པར་སློབ་དཔོན་ཆོས་སྐྱོང་ལ་བསྟོད་ཚུལ་འདིས་ཤྰཀྱ་འོད་རྒྱན་དྲུག་མཆོག་གཉིས་སམ་མཆོག་བརྒྱད་གང་རུང་དུ་མི་བཞེད་པའི་ལུགས་གསལ་བོར་ཆགས་ཡོད། ཡང་རྒྱན་དྲུག་མཆོག་བརྒྱད་ཅེས་རྣམ་གྲངས་མི་འདྲ་བ་སྟེ། ལོ་རྒྱུས་ཡོངས་གྲགས་སུ་རྒྱན་དྲུག་ལས་མགོན་པོ་ཀླུ་སྒྲུབ་དང་འཕགས་པ་ཐོགས་མེད་གཉིས་ཕྲི་ནས་དེའི་སྟེང་དུ་བཙུན་པ་ཟླ་བ་དང་སློབ་དཔོན་དཔའ་བོ་བཅས་བསྣན་ནས་བརྒྱད་དུ་བགྲང་བའི་ཚུལ་གཅིག་དང་ཡོངས་སུ་གྲགས་པའི་རྒྱན་དྲུག་མཆོག་གཉིས་ལ་མཆོག་བརྒྱད་དུ་མཛད་པའི་ལུགས་སོགས་ ⑥《དུང་དཀར་ཚིག་མཛོད་》ཀྱིས་མཚོན་པའི་ཡིག་ཆ་གཞན་དུའང་གསལ། ཀློང་ཆེན་རབ་འབྱམས་པ་དྲི་མེད་འོད་ཟེར་(1308-1363)གྱིས་མཛད་པའི་མཛོད་ཆེན་བདུན་གྱི་ཡ་གྱལ་ ⑨《གྲུབ་མཐའ་མཛོད་》ཀྱི་གཞུང་ལས། "ཡོངས་སུ་གྲགས་པ་དྲུག་དང་མཆོག་བརྒྱད་ནི་ཉི་ཟླ་དང་ནོར་བུ་ལྟ་བུའོ།། རྒྱན་དྲུག་ནི། ཀླུ་སྒྲུབ་སྙིང་བོ་དང་ཐོགས་མེད། དབྱིག་གཉེན་དང་ཕྱོགས་ཀྱི་གླང་བོ། ཆོས་ཀྱི་གྲགས་པ་དང་ཡོན་ཏན་འོད་དོ།། མཆོག་བརྒྱད་ནི། དེ་རྣམས་ཀྱི་སྟེང་དུ་འཕགས་པ་ལྷ་དང་ཙནྡྲ་གོ་མི་དང་དཔའ་བོ་གསུམ་བསྣན་ནས་ཕྱོགས་གླང་ཕྲི་བའོ་"ཞེས་དང་། ⑦《དེབ་ཐེར་དམར་པོར་》"དེ་ནས་རིམས་ཀྱིས་ཀླུ་སྒྲུབ་དང་ཟླ་བ་གྲགས་པ། ཡོན་ཏན་འོད་དང་ཤྰཀྱ་འོད་བསྣན་པས་མཆོག་བརྒྱད་"ཅེས་གསུངས་པ་མ་གཏོགས་ཆ་ཚང་ཞིག་གསལ་བོར་བཀོད་མེད། གཡུང་དྲུང་བོན་པོ་རྣམས་ལྟར་ན། སྟོན་པ་གཤེན་རབ་ཀྱིས་གཉེར་གཏད་ཀྱི་སློབ་མ་ལྷ་སྲས་གར་མ་ལི་ཤོའི་སློབ་མ་མཁས་པ་དྲུག་སྟེ། ⑩《མདོ་དྲི་མེད་གཟི་བརྗིད་》"བཟོ་ལ་མཁས་པ་བཟོ་རྗེ་ལྷ་དབང་དང་ཕུབ་ལ་མཁས་པ་རྫུ་འཕྲུལ་དབང་ཕྱུག་དང་། བླུག་ལ་མཁས་པ་བླུག་ཐོག་བ་ཝ་དང་མགར་ལ་མཁས་པ་མགར་ལྷ་ཡུག་པ་དང་། ལྷ་ལ་མཁས་པ་ལྷ་གསས་པདྨ་དང་བྲིས་ལ་མཁས་པ་ཡི་གེ་འཕྲུལ་ཆུང་དང་དྲུག་བྱུང་སྟེ་འཇིག་རྟེན་གྱི་ཁམས་ཡོན་ཏན་གྱིས་བརྒྱན་ཏེ་སངས་རྒྱས་བསྟན་པ་ཆགས་ཞིང་དུ་མཛད་དོ།།" ཞེས་དང་། ⑩《གདུལ་དཀའ་བཏུལ་ནས་བསྟན་པ་སྤེལ་བའི་མདོ་》རུ་ཡང་། "དེ་ནས་ཡང་སྟོན་པས། ལྷ་སྲས་གར་མ་ལི་ཤོ་ལ་བཀའ་སྩལ་བ།། ཉོན་ཅིག་ལྷ་སྲས་གར་མ་དང་།། འཛམ་གླིང་མཁས་པའི་རྒྱན་དྲུག་དང་།། ཁྱེད་རྣམས་ལས་འཕྲོ་སྐལ་བ་ལྡན།།" ཞེས་སོགས་ནས། "ཉོན་ཅིག་འཛམ་གླིང་རྒྱན་དྲུག་ཉོན།། འོ་སྐོལ་འཛམ་བུ་གླིང་འདི་ན།།" ཞེས་སོགས་གསུངས། བོན་སྤྲུལ་བསྟན་འཛིན་བཟོད་པ་སོགས་ཀྱིས་ ⑪《བཀའ་"བརྟན་"》དེ་རིགས་ཀྱི་བཀའ་བསྡུའི་སྐབས་ཀྱི་གསུང་ལ་གཞི་བཅོལ་ནས་"སྟག་གཟིག་མཁས་པ་དམུ་ཚ་ཏྲ་ཧེ་དང་སུམ་པའི་མཁས་པ་འགུ་ཧུ་ལི་སྤར་ཡ། ཞང་ཞུང་མཁས་པ་ཁྲི་ཐོག་སྤར་ཚ་དང་རྒྱ་གར་མཁས་པ་ལྷ་བདག་སྔགས་གྲོལ། རྒྱ་ནག་མཁས་པ་ལེགས་ཏང་རྨང་པོ་དང་ཕྲོམ་གྱི་མཁས་པ་གསེར་ཐོག་ལྕེ་འབྱམས་"བཅས་རྒྱལ་ཁམས་མི་འདྲ་བའི་མཁས་པ་དྲུག་བགྲང་པ་དང་། འདྲེན་ཚུལ་གཞན་དུ་སྟག་གཟིག་མཁས་པ་དམུ་ཚ་ཏྲ་ཧེ་དང་སུམ་པའི་མཁས་པ་འགུ་ཧུ་ལུ་སྤར་ཡ་ཞང་ཞུང་མཁས་པ་ཁྲི་ཐོག་སྤར་ཚ་གསུམ་ནི་སུམ་པ་དང་ཞང་ཞུང་གི་མཁས་པར་མ་བགྲང་བར་སྟག་གཟིག་མཁས་པ་མི་གསུམ་དུ་བཏགས་པ་དང་ཁྲི་ཐོག་སྤར་ཚའི་ཚབ་ཏུ་གཡུང་དྲུང་བློ་གསལ་བགྲང་མཁན་ཡང་ཡོད་དོ།། གང་ལྟར། འདི་སྐོར་གྱི་ཁུངས་གསལ་ཤོས་ནི་མི་ཕམ་རྣམ་རྒྱལ་གྱི་གཙོ་སྒྲིག་བྱས་པའི་ ⑩《མདོ་དྲི་མེད་གཟི་བརྗིད་》པོད་བཞི་པ་དང་བཅུ་གཅིག་སོགས་ཡིན་ཞིང་དེང་གི་རྩོམ་པ་པོ་བསོད་ནམས་ནོར་བུ་དང་མཁར་ནག་སྐལ་བཟང་སོགས་ཀྱིས་ཀྱང་མང་དུ་བཤད་པས་ཞིབ་པར་གཟིགས། དམུ་ཆོ་ལྡེམ་དྲུག་གི་སློབ་མར་བསྔགས་པའི་མཁས་པ་དྲུག་ལ་འཛམ་གླིང་མཁས་པའི་རྒྱན་དྲུག་དང་གར་མ་ལི་ཤོའི་སློབ་མར་བསྔགས་པའི་མཁས་པ་དྲུག་ལ་འཛམ་གླིང་བསྟན་པའི་རྒྱན་དྲུག་ཅེས་སོ་སོར་ཞིབ་ཆ་འབྱེད་ཚུལ་ཡང་ཡོད། གོང་དུ་ཞུས་པའི་མདོ་ཚན་གཉིས་ནི་སྤྲུལ་སྐུ་བློ་ལྡན་སྙིང་པོའི་སྙན་བརྒྱུད་ཡིན་སྟབས་དུས་རབས་བཅུ་བཞི་བའི་དུས་མཇུག་ཙམ་མམ་བཅོ་ལྔ་བའི་དུས་མགོར་བྱུང་བར་མཁར་རྨེའུ་བསམ་གཏན་གྱི་ ⑫《མདའ་དང་འཕང་》དུ་གསལ་ནའང། འགྲོ་མགོན་འཕགས་པ་དང་ཀློང་ཆེན་སོགས་ལས་དུས་འཕྱིས་པ་མ་ཟད་རེད་མདའ་བ་གཞོན་ནུ་བློ་གྲོས་ལས་ཀྱང་ཅུང་ཙམ་འཕྱིས་སྟབས་ཡིད་རྟོན་འོས་པ་ནི་རེད་མདའ་བ་སོགས་ཡིན་ནོ།། རྗེ་བཙུན་རེད་འདའ་བས་མཛད་པའི་རྒྱན་དྲུག་མཆོག་གཉིས་ཀྱི་བསྟོད་པ་ ①《མཁའ་མཉམ་མ་》རུ། རྒྱན་དྲུག་པོ་རེ་རེ་ལ་བསྟོད་པ་མཛད་པ་མ་གཏོགས་མཆོག་གཉིས་ལ་དམིགས་སུ་བསྟོད་པ་མ་མཛད་པ་ནི་རྒྱན་དྲུག་མཆོག་གཉིས་དེ་རྒྱན་དྲུག་གི་ཁྱབ་ཁོངས་མ་འདས་པར་བཞེད་པས་ཡིན་ནམ་དཔྱད། རེ་འགས་རྒྱན་དྲུག་ནི། འཛམ་གླིང་བསྟན་པའི་མཁས་པ་ཡོངས་ཀྱི་གཙུག་རྒྱན་དུ་བསྔགས་སྟབས་ཡུལ་བྱེ་བྲག་པ་གཅིག་གི་མཁས་པ་རྐྱང་རྐྱང་བགྲངས་ན་མཐོང་རྒྱ་ཆུང་དྲགས་པ་དང་ཡུལ་ལུང་བྱེ་བྲག་པ་རེ་ལ་ཞེན་པ་ཆེ་དྲགས་པས་མ་གཏོགས། ནང་བསྟན་དར་ཁྱབ་ཆེ་བའི་འཛམ་གླིང་གི་ཡུལ་གྲུ་གཞན་ལའང་བསམ་གྱིས་མི་ཁྱབ་པའི་མཁས་པ་ཕུལ་ཏུ་བྱུང་བ་གཙུག་གི་རྒྱན་དུ་གྱུར་བ་ཤ་སྟག་ཡོད་པས་ཡུལ་ལུང་བྱེ་བྲག་པ་གཅིག་ལས་གདམས་ཏེ་འཛམ་གླིང་མཁས་པའི་རྒྱན་དུ་བགྲངས་པ་ནི་ནང་བསྟན་དར་པའི་འཛམ་གླིང་གི་ཡུལ་གྲུ་གཞན་མ་མཐོང་བའི་དམུས་ལོང་ཞར་བའི་སྐྱོན་དུ་སྣང་ངོ་སྐད་པ་ནི། ཅི་ཡང་མ་བརྟག་པར་ཚིག་རིས་ཙམ་ལ་འཁྲུལ་བར་མངོན་པས་འདིར་ཅུང་ཟད་ཞུས་ན།
ཚིག་ཟུར་གྱི་འཛམ་གླིང་གི་གོ་དོན།
སྤྱིར་འཛམ་གླིང་ནི་ང་ཚོ་འཚོ་སྡོད་བྱེད་སའི་གནས་ཁྱད་པར་བ་སྟེ་དེང་གི་གོ་ལ་རིལ་མོ་འདི་ལ་ངོས་འཛིན་གནང་ནའང་དུས་འཁོར་དང་ཆོས་མངོན་པ་མཛོད་སོགས་ནས་བཤད་པའི་འཛམ་གླིང་དང་བཞེད་ཚུལ་མཐུན་མིན་གྱི་གནས་སྐབས་ཀྱི་ཁྱད་པར་ཅུང་ཟད་མངོན། འོན་ཀྱང་། གཞུང་དེ་དག་ཏུ་འཛམ་གླིང་ཆེ་ཆུང་དང་གླིང་གི་དུམ་ཆ་སོར་སོར་བྱས་ནས་ཡུལ་དངོས་མི་འདྲ་བ་ལའང་འཛམ་གླིང་གི་ཐ་སྙད་བྱས་པ་སོགས་སྣང་བས་འདིར་ཡང་ཡུལ་གང་གི་མཁས་པའི་རྒྱན་དུ་བཤད་པའི་འཛམ་གླིང་ལ་བྱེ་བྲག་གི་གོ་བ་མི་འདྲ་བའི་ཁྱད་པར་བྱ་ཆོག ཡང་དགོས་རྒྱ་གར་འཕགས་པའི་ཡུལ་ལ་འཛམ་གླིང་གི་ཐ་སྙད་བྱེད་པ་ཤིན་ཏུ་གསལ་ཏེ། ཇོ་བོ་རྗེ་དབུས་གཙང་དུ་ཕེབས་རྒྱུའི་ཞལ་བཞེས་མཛད་སྐབས་དགེ་བཤེས་སྟོན་པ་བས་(1004-1064)ཞང་དབང་ཕྱུག་མགོན་ལ་བརྫངས་པའི་ ⑬《བོད་ཀྱི་མི་ཆེན་རྣམས་ལ་སྤྲིངས་པའི་ཡི་གེ་》བྱ་བར། "ཤིང་རྟའི་དབྱིབས་འདྲ་མཛམ་གླིང་གི། བྱེ་བྲག་བརྗིད་ལྡན་གངས་རིའི་བྱང་།།" ཞེས་ཤིང་རྟའི་དབྱིབས་དང་འདྲ་བའི་རྒྱ་གར་ལ་འཛམ་གླིང་གི་ཐ་སྙད་དངོས་སུ་སྨོས་པ་དང་ ⑬《བཀའ་གདམས་ཕ་ཆོས་》ཀྱི་སྐབས་གོང་འོག་རེ་འགར་རྒྱ་གར་ལ་འཛམ་གླིང་གི་ཐ་སྙད་སྨོས་པ་དཔེར་ན། ཇོ་བོ་གསེར་གླིང་ཡུལ་དུ་བྱོན་ནས་"གསེར་གླིང་པ་ཆོས་ཀྱི་གྲགས་པ་གང་ན་བཞུགས་བྱས་པ་ལ། བཙུན་པ་ཅིག་ན་རེ། བླ་མ་ཞག་བདུན་གྱི་གོང་ནས་འཛམ་བུ་གླིང་བའི་བཙུན་པ་གང་ན་འདུག་ཅེས་གསུང་ཞིང་གདའ་ཡིས་ཟེར་རོ།" ཞེས་དང་། "གསེར་གླིང་དུ་ཡང་འཛམ་བུ་གླིང་བའི་པཎ་ཌི་ཏ་ཆེན་པོ་ཅིག་བྱོན་" ཞེས་དང་། ཡང་"དགེ་ཚུལ་ཅིག་ན་རེ། ཁྱོད་འཛམ་བུ་གླིང་བ་ཡིན་ནམ་ཟེར། ཡིན་བྱས་པས་"ཞེས་སོགས་རྒྱ་གར་བ་ཡིན་ནམ་ཟེར་བའི་ཚབ་ཏུ་འཛམ་བུ་གླིང་བ་ཡིན་ནམ་ཞེས་དྲི་བ་མཛད་ཚུལ་ལ་བལྟས་ན་རྒྱ་གར་ལ་འཛམ་གླིང་ཞེས་འབོད་པ་གསལ་བོ་རེད། གཞན་ཡང་། ⑭《རྒྱ་གར་ཆོས་འབྱུང་》ལས། "ཤར་ལྷོ་ནུབ་གསུམ་རྒྱ་མཚོ་ལ་ཐུག་པའི་འཛམ་བུའི་གླིང་གི་གཞི་དང་། གླིང་ཕྲན་ལྔ་བཅུ་ཙམ་ལ་དབང་བསྒྱུར་བར་གྱུར་ཏོ།།" ཞེས་དང་། "འཕགས་པའི་རྫུ་འཕྲུལ་གྱིས་གླིང་དེར་འོང་བ་ན་གཟི་བརྗིད་མ་བཟོད་ནས། སྲིན་མོ་རྣམས་བྲོས་པའི་འོག་ཏུ་ཚོང་བ་དག་བདེ་བར་འཛམ་བུའི་གླིང་དུ་ཕྱིན་ནོ།" ཞེས་དང་། ཡང་"སིངྒ་ལའི་གླིང་ན་རྒྱལ་པོ་ཁྲི་ལྡན་སེང་གེའི་མཛོད་པ་ཞེས་བྱ་བ་ཡོད་དེ། དེ་མདུན་ས་ན་གནས་པའི་ཚེ། འཛམ་བུའི་གླིང་ན་གནས་པའི་ཚོང་པ་ཞིག་གིས་སྟོན་པའི་སྐུ་གཟུགས་ཤིང་ལས་བྱས་པ་ཞིག་ཕུལ།" ཞེས་དང་། "ཡུལ་སྣ་ཚོགས་ཀྱི་ལྷ་ཁང་དང་མཆོད་རྟེན་དག་བལྟ་བའི་ཕྱིར་འཛམ་བུའི་གླིང་དུ་བྱོན་"ཞེས་པ་སོགས་སྐབས་གོང་འོག་ཏུ་གསལ་བའི་འཛམ་བུའི་གླིང་ནི་འཛམ་གླིང་ཆེན་པོའམ་འཛམ་གླིང་སྤྱི་ལ་གོ་རྒྱུ་མིན་པར་བལྟས་པས་ཤེས་སོ།། མཁས་དབང་དགེ་ཆོས་(1903-1951)ཀྱིས་ ⑮《རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མར་》ཡང་། "རྒྱལ་པོ་མྱ་ངན་མེད་ཀྱི་དུས་ཙམ་ན་ད་ལྟའི་རྒྱ་གར་ཡོངས་སུ་རྫོགས་པ་བྱང་གི་ཕྱོགས་ཆ་དང་བཅས་པ་འདི་ལ་ཛམྦུ་ཞེས་གྲགས། སིང་ག་ལ་པའི་ཡུལ་མི་བྱིངས་རྣམས་ད་དུང་ཡང་རྒྱ་གར་ལ་འཛམ་བུ་གླིང་དུ་འབོད་ཅིང་། བོད་དང་རྒྱ་སོགས་དེའི་ཁོངས་མིན་པར་བྱེད།" ཅེས་དང་། "སྔོན་རབས་རྙིང་མ་རྣམས་ལས་འཛམ་གླིང་ཡུལ་གྲུ་གང་བཤད་པ་ཕལ་ཆེར་ཡང་རྒྱ་གར་དང་དེའི་ཉེ་འཁོར་མི་རིང་བའི་ཕྱོགས་ནས་རྙེད་པ་ཤ་སྟག་ཡིན།" ཞེས་དང་། "འཛམ་གླིང་ཆུང་ངུ་དེ་རྒྱ་གར་ཙམ་དུ་གསལ་"ཞེས་སོགས་གསུངས། དེ་བཞིན་ ⑯《ཆེན་པོ་ཐང་གུར་དུས་ཀྱི་རྒྱ་གར་ཞིང་གི་བཀོད་པའི་དཀར་ཆགས་》སུ་ཡང་།"གངྒྰའི་ཀླུང་གི་འབབས་ཕྱོགས་སུ་བརྒྱུད་དེ་ཤར་དུ་རྒྱང་གྲགས་སུམ་བརྒྱ་ལྷག་ཕྱིན་པ་ན་ཛམྦུཞེས་བྱ་བའི་ཡུལ་ཐ་གྲུར་རྒྱངས་གྲགས་བཞི་སྟོང་ཙམ་"ཞེས་རྒྱ་གར་བྱེ་བྲག་གི་ས་གནས་ལའང་འཛམ་བུ་གླིང་གི་ཐ་སྙད་བཏགས་པར་གསལ་ལོ།། དེ་བཞིན་ ⑰《རྰ་མ་ཎའི་རྟོགས་བརྗོད་》སྐབས་སུ་ཡང་"འཛམ་གླིང་ངང་མོའི་རྗེས་སོང་བ།།" ཞེས་པའི་འཛམ་གླིང་དེ་འཛམ་གླིང་ཆུང་ངུར་གོ་བར་བྱ་ཞིང་དེས་མཚོན་པའི་འགོས་ལོ་གཞོན་ནུ་དཔལ་(1392-1481)གྱི་ ⑱《དེབ་ཐེར་སྔོན་པོ་》སོགས་གནའ་དེང་གི་རྩོམ་ཡིག་མང་པོར་གསལ་པས་འདིར་རྒྱས་སྤྲོ་མི་བྱ། གང་ལྟར། དུས་རབས་བཅུ་བཞི་པའི་ཡར་སྔོན་ནས་འཛམ་གླིང་རྒྱན་དྲུག་མཆོག་གཉིས་སུ་བསྔགས་པའི་ཚིག་ཟུར་གྱི་འཛམ་གླིང་ལ་དུས་འཁོར་དང་མངོན་པ་སོགས་ནང་པའི་གཞུང་ཆེན་ཁག་ཏུ་གསལ་བའི་འཛམ་གླིང་དང་དེང་གི་དངོས་གཙོ་ཚན་རིག་པས་ངོས་འཛིན་མཛད་པའི་ས་སྒང་། ཡང་ན་དུས་རབས་བཅུ་གཉིས་པ་ཡས་མས་ནས་རྒྱ་གར་ལ་འཛམ་གླིང་དུ་བརྗོད་པའི་ལུགས་གང་བྱས་ཀྱང་འགྲེལ་སླ་བས་འཛམ་གླིང་མཁས་པའི་རྒྱན་དུ་སོང་ན་ངེས་པར་རྒྱ་གར་ལས་གཞན་པའི་མཁས་པ་འཚོལ་བའི་ངལ་བ་མི་དགོས། ཡང་གཅིག་བཤད་ན། རྒྱ་གར་ནི་སྐབས་དེ་དག་ཏུ་ནང་བསྟན་དར་ཁྱབ་ཆེས་ཆེ་བའི་ཡུལ་དབུས་སམ་ལྟེ་བ་ཉག་གཅིག་པོ་དེ་རང་ཡིན་པས། ཡུལ་དེ་གའི་བསྟན་པའི་དར་རྒུད་ཀྱི་གནད་དོན་ནི་འཛམ་གླིང་སྤྱིའི་བསྟན་པའི་དར་རྒུད་ཀྱི་གནད་དོན་དང་། ཡུལ་དེ་གའི་མཁས་པའི་གཙུག་རྒྱན་དུ་བསྔགས་ན་དོན་གྱིས་འཛམ་གླིང་སྤྱིའི་མཁས་པའི་གཙུག་རྒྱན་དུ་བསྔགས་པ་ལས་འོས་སུ་མེད་སྟབས་དེ་གའི་མཁས་པ་རེ་འགར་འཛམ་གླིང་རྒྱན་དྲུག་མཆོག་གཉིས་ཀྱི་སྙན་པ་རྒྱས་སོ།། རྒྱན་དྲུག་མཆོག་གཉིས་ནི་གནའ་བོའི་རྒྱ་གར་དུ་ཕེབས་པའི་མཁས་པ་ཤ་སྟག་མ་གཏོགས་ཡུལ་ལུང་གཞན་དུ་གཏན་སྡོད་བྱས་པའི་མཁས་པར་མི་སྣང་ལ། སྐབས་དེ་དུས་ཙམ་མ་ཟད་ཕྱིས་སུའང་འཛམ་གླིང་སྤྱི་དང་བྱེ་བྲག་རྒྱ་གར་སོགས་ལ་འདི་དག་ལས་ལྷག་པའི་རྒྱན་དང་མཆོག་ཏུ་གྱུར་བའི་ནང་པའི་མཁས་པ་ཞིག་བྱོན་པར་མི་སྣང་། ལྷག་པར་ཆེད་བསྟོད་དང་བསྔགས་པ་བརྗོད་པའི་ཐ་སྙད་ཀྱི་ཁྱབ་ཁོངས་སུ་སྒྲ་བཤད་འཇུག་གཉིས་ཀ་ཚང་བའི་ངེས་པ་གཏན་ནས་མེད་པ་སུས་ཀྱང་ཤེས་སླ་མོད། འཕགས་ཡུལ་གྱི་པཎ་གྲུབ་འདི་དག་ནི་འུད་བསྟོད་ཙམ་མིན་པར་མཁས་གྲུབ་གཉིས་ལྡན་གྱི་དམ་པ་ཤ་སྟག་ཏུ་སོང་གཤིས་འདི་དག་ལ་འཛམ་གླིང་མཁས་པའི་རྒྱན་དང་དེའི་མཆོག་ཏུ་བསྔགས་ན་ནམ་ཡང་མི་འོས་པ་མེད་པར་སྙམ།
ཚིག་ཟུར་གྱི་རྒྱན་ཞེས་པའི་གོ་དོན།
ཡང་འཛམ་གླིང་མཁས་པའི་རྒྱན་ཞེས་འགྲེལ་སྐབས། 《བོད་རྒྱ་ནང་དོན་རིག་པའི་ཚིག་མཛོད་》ལས།"འཛམ་གླིང་མཛེས་པར་བྱེད་པའི་རྒྱན་དྲུག་སྟེ། དབུ་མའི་རྒྱན་ཀླུ་སྒྲུབ་དང་འཕགས་པ་ལྷ། མངོན་པའི་རྒྱན་ཐོགས་མེད་དང་དབྱིག་གཉེན། ཚད་མའི་རྒྱན་ཕྱོགས་གླང་དང་ཆོས་གྲགས་བཅས་སྔར་རྒྱ་གར་དུ་བྱོན་པའི་སློབ་དཔོན་ཆེན་པོ་དྲུག་གོ་"ཞེས་དང་དེའི་འོག་ཏུ་"བསྟན་པའི་རྩ་བ་མཆོག་ཏུ་གྱུར་པ་འདུལ་བའི་སྡེ་སྣོད་ལ་ཤིན་ཏུ་མཁས་པའི་སློབ་དཔོན་ཤྰཀྱ་འོད་དང་ཡོན་ཏན་འོད་རྣམ་གཉིས་ནི་མཆོག་གཉིས་སོ་"ཞེས་དང་། ⑳《བོད་ཡིག་ཚིག་གཏེར་རྒྱ་མཚོ་》དང་(21)《སྡེ་སྣོད་གསུམ་གྱི་ཚིག་མཛོད་》སོགས་ལས་ཀྱང་དེ་ཇི་ལྟ་བ་བཞིན་གསུང་པ་དང་། ཡང་⑥《དུང་དཀར་ཚིག་མཛོད་》དུ། རྒྱན་དྲུག་མཆོག་གཉིས་ལ་ཟབ་མོ་ལྟ་བའི་རྒྱན་དང་རྒྱ་ཆེན་སྤྱོད་པའི་རྒྱན། རྣམ་དག་རིག་པའི་རྒྱན་དང་འདུལ་བ་བདུད་རྩིའི་རྒྱན་ཞེས་བཏགས་པའི་བཞེད་ཚུལ་ཞིག་བཀོད་ཡོད་ནའང་ཚིག་ཉམས་བཏོན་པ་ཙམ་ལས་དོན་དངོས་སུ་སྔར་ལྟར་དབུ་མ་དང་མངོན་པ་ཚད་མ་དང་འདུལ་བའི་རྒྱན་དུ་བསྔགས་པར་སྣང་ལ། རྒྱན་དྲུག་མཆོག་གཉིས་ཀྱི་བསྟོད་པ་སོ་སོའི་ངོས་ཟིན་དང་འཇུ་མི་ཕམ་པས་གཞན་གྱི་འདོད་ཚུལ་བཀོད་པ་སོགས་ལ་དཔགས་ན། དབུ་མ་དང་མངོན་པ་དང་ཚད་མ་བཅས་གཞུང་སོ་སོར་མཁས་པའམ་གཞུང་ལུགས་དེ་གསུམ་གྱི་ཚབ་མཚོན་བྱ་བའི་མི་སྣ་དྲུག་བགྲངས་མོད། མ་དག་རྒྱུན་འབྱམས་དང་ཕྱིས་ཀྱི་མཁས་པས་འགྲེལ་བཤད་ཡིན་མིན་མ་འཚལ་བས་ཞིབ་ཏུ་དཔོྱད། འོན་ཀྱང་། གཞུང་ལུགས་དེ་དང་དེར་མཁས་པའི་རྒྱན་དུ་བསྔགས་ན་དོན་དངོས་དང་ཅུང་ཟད་མཐུན་པར་མངོན་ཏེ། རྒྱ་གར་མཁས་པའི་པཎ་གྲུབ་ཁག་ནི་དེང་སྐབས་གླེང་བཞིན་པའི་རིགས་གཅིག་རྐང་འཛིན་གྱི་གྲུབ་ཆའི་ཕྱོགས་སམ་ཁོངས་སུ་གཏོགས་པ་དཔེར་ན། ལྷག་པ་ཤེས་རབ་ཀྱི་བསླབ་པ་གཙོ་བོར་སྟོན་པའི་སྡེ་སྣོད་དམ་གཞུང་ལུགས་ལས་དབུ་མའི་གཞུང་ལ་དམིགས་བསལ་གྱིས་ཐོས་བསམ་གནང་ནས་དབུ་མའི་རྐང་འཛིན་ལྟ་བུར་གྱུར་བ་ནི། དཔལ་མགོན་འཕགས་པ་ཀླུ་སྒྲུབ་དང་ཨརྱ་དེ་བ་དང་སངས་རྒྱས་བསྐྱངས་དང་ཟླ་བ་གྲགས་པ་ལྟ་བུ་རེད། དེ་སྐད་སྨྲ་དོན་ཡང་སོ་སོས་མཛད་པའི་གཞུང་གི་རྣམ་གྲངས་ཁག་ལ་མཇལ་ན་ཚད་འཛིན་བྱེད་ཐུབ་པ་སྟེ། དཔེར་ན། དཔལ་མགོན་འཕགས་པ་ཀླུ་སྒྲུབ་ཀྱི་《རིགས་ཚོགས་ལྔ》འམ་《རིན་ཆེན་ཕྲེང་པ་》བསྣན་པའི་དྲུག་དང་། 《བཤེས་སྤྲིངས་》དང་ (22)《བསྟོད་བཞི་》བཅས་ནི་རྩོད་མེད་ཡོངས་གྲགས་ཀྱི་འཕགས་པའི་གསུང་དུ་ངེས་པས་དེ་དག་ལས་ཀླུ་སྒྲུབ་གཞུང་གང་ལ་མཁས་པའམ་གཞུང་གང་ཞིག་གཙོ་བོར་བཟུང་ནས་བསྟན་བཅོས་མཛད་པ་སོགས་གསལ་པོ་རེད། ད་དུང་ཁོང་གིས་མཛད་པར་གྲགས་པའི་གཞུང་གཞན་ཡང་མང་དུ་མཆིས་ཏེ། 《མདོ་ཀུན་ལས་བཏུས་པ་》དང་《རྨི་ལམ་ཡིད་བཞིན་ནོར་བུའི་གཏམ།》《བྱང་ཆུབ་སེམས་འགྲེལ།》《ཐབས་ཀྱི་སྙིང་པོ།》《སྒོ་བཅུ་གཉིས་པ།》《ས་བཅུ་པའི་བྱེ་བྲག་བཤད་པ་ཆེན་མོ།》《ཐེག་པ་ཆེན་པོ་ཉི་ཤུ་བ།》《ཤེར་ཕྱིན་མན་ངག》《ག་ལས་འཇིགས་མེད།》《རྒྱུད་ཀུན་ལས་བཏུས་པ།》《མདོར་བྱས།》《མདོར་བསྲེ།》《དཀྱིལ་ཆོག་ཉི་ཤུ་བ།》《རིམ་པ་ལྔ་པ་》དང་། དེ་མིན་《དམངས་དང་སྒེར་ལ་གདམས་པའི་ལུགས་ཀྱི་བསྟན་བཅོས་ཁག》གསོ་རིག་《སྦྱོར་བ་བརྒྱ་པ་》དང་《རྩིས་གཞུང་།》《སྤོས་སྦྱོར་》དང་《གསེར་འགྱུར།》《འདོད་པའི་བསྟན་བཅོས་》སོགས་མང་དུ་མཆིས་སྐད། འདི་དག་འཕགས་པས་མཛད་པ་ཡིན་མིན་གྱི་དོགས་པ་སོགས་ནི་སྐབས་སུ་མ་བབས་པས་ཤེས་པར་འདོད་ན་གཞན་དུ་གཞིགས། འདིས་མཚོན་པའི་སྡེ་སྣོད་གཞན་དང་བྱེ་བྲག་གི་གཞུང་ཚན་གཞན་ལ་ཚབ་མཚོན་བྱ་ཐུབ་པའི་མཁས་པ་ཤིན་ཏུ་མང་མོད། མཁས་པ་གཅིག་གིས་གཞུང་ལུགས་ཀུན་གྱི་ཚབ་བྱེད་ཐུབ་པ་ལྟ་བུ་མ་ཡིན་པས་སོ་སོ་རང་ལ་དམིགས་བསལ་གྱི་ཕྱག་རྗེས་འཇོག་ས་རེ་ཡོད་པར་མངོན། དེར་བརྟེན། འདིར་ཡང་ཉེ་དུས་ཀྱི་མཁས་པ་སྔ་མ་ཁག་གཅིག་འདོད་པ་བཞིན་མངོན་པའི་སྡེ་སྣོད་ལ་མཁས་པ་དྲུག་སྟེ། དབུ་མ་ལ་མཁས་པའི་རྒྱན་དུ་གྱུར་བ་མགོན་པོ་ཀླུ་སྒྲུབ་དང་ཨརྱ་དེ་བ། མངོན་པ་ལ་མཁས་པའི་རྒྱན་དུ་གྱུར་བ་འཕགས་པ་ཐོགས་མེད་དང་སློབ་དཔོན་དབྱིག་གཉེན། ཚད་མ་ལ་མཁས་པའི་རྒྱན་དུ་གྱུར་བ་སློབ་དཔོན་ཕྱོགས་གླང་དང་དཔལ་ལྡན་ཆོས་གྲགས་ཞེས་གཞུང་སོ་སོ་ལ་དམིགས་བསལ་མཁས་པའི་གདན་ཐོབ་ཀྱི་ཆ་ནས་དབུ་མའི་རྒྱན་དང་མངོན་པའི་རྒྱན་སོགས་སུ་བགྲངས་པར་མཛད་དོ།། ཇི་སྐད་བརྗོད་པའི་ལུགས་སུ་ཆ་བཞག་ན། རྒྱན་དྲུག་ཏུ་བཤད་པའི་མཁས་པ་དེ་དག་ནི་མངོན་པའི་སྡེ་སྣོད་ཀྱི་རྒྱན་དུ་གྱུར་བ་ཤ་སྟག་ཏེ་དབུ་ཚད་སོགས་ཀྱི་སྲོལ་གཏོད་དང་སྲོལ་འཛིན་མཁན་པོ་རྐྱང་བར་ངེས་པས་སོ།། དེ་ལྟར་ན། མཆོག་གཉིས་ཀྱང་སྡེ་སྣོད་དེ་ལ་མཁས་པའི་རྒྱན་དྲུག་ནང་གསེས་ཀྱི་མཆོག་ཏེ་ཤིང་རྟའི་སྲོལ་འབྱེད་ཆེན་པོ་ཀླུ་ཐོགས་གཉིས་སུ་འཇོག་པར་སྣང་ཡང་ཡོངས་གྲགས་སུ་སློབ་དཔོན་ཡོན་ཏན་འོད་དང་ཤཱཀྱ་འོད་གཉིས་སུ་བགྲངས་པས་དཔྱད་པར་འཚལ། གལ་ཏེ་སློབ་དཔོན་ཡོན་ཏན་འོད་དང་ཤཱཀྱ་འོད་གཉིས་བགྲངས་ན་མངོན་པའི་སྡེ་སྣོད་ལ་མཁས་པའི་རྒྱན་དང་མཆོག་བཤད་པའི་སྐབས་དང་མ་འབྲེལ་བས་འདུལ་བའི་སྡེ་སྣོད་ལ་མཁས་པའི་མཆོག་ཏུ་བསྔགས་པ་ལས་གཞུང་གཞན་ལ་མི་སྦྱོར་བ་སོ་སོས་མཛད་པའི་བསྟན་བཅོས་ཀྱི་རྣམ་གྲངས་ལས་ཤེས་ཐུབ་ཅིང་ཡོངས་སུ་གྲགས་པ་ཉིད་ཀྱང་གཞུང་འདི་ལ་སྦྱོར་པ་རྩོད་མེད་ཡིན། འོན་ཀྱང་། འདིར་མདོ་སྡེའི་སྡེ་སྣོད་ལ་མཁས་པའི་རྒྱན་ནམ་མཆོག་ཏུ་གྱུར་བའི་སློབ་དཔོན་འཕགས་སེང་གཉིས་ལྟ་བུ་མ་བགྲང་པ་ནི་ཅི་ཡིན་ཆ་མ་འཚལ་བས་ཕྱིས་སུ་སྣོན་མ་བྱས་པའི་མཆོག་གཉིས་ཇི་བཞིན་ཁ་སྐོང་དུ་ལྷག་པ་མིན་ནམ་སྙམ་ཡང་ངེས་པ་མ་རྙེད་པས་དཔྱད་པར་བྱ། ཡང་ཅིག་བཤད་ན་མཆོག་གཉིས་སུ་བཏགས་པ་དེ་ཡང་སྐབས་དེའི་བོད་ཀྱི་ནང་བསྟན་ངོས་འཛིན་དང་འབྲེལ་བ་ཤིན་ཏུ་ཆེ་བར་སྣང་སྟེ། དམ་པའི་ཆོས་འདུལ་བ་ནི་བསྟན་པའི་སྙིང་བོ་དང་སྟོན་པའི་གདུང་འཚོབ་ཏུ་ཡང་ནས་ཡང་དུ་བསྔགས་པས་དམིགས་བསལ་ལྟ་བུའང་ཡིན། (23)《སྒོམ་སྡེ་ཚིག་མཛོད་》ལས། "འཛམ་གླིང་མཛེས་པར་བྱེད་པའི་རྒྱན་ཞེས་བརྗོད་ཀྱང་དོན་དུ་སངས་རྒྱས་ཀྱི་བསྟན་པ་རིན་པོ་ཆེ་ཉིན་མོ་ལྟར་གསལ་བར་བྱེད་པས་རྒྱན་ཞེས་བྱའོ།།"ཞེས་རྒྱན་བཞི་བཤད་པའི་གསལ་བྱེད་ཀྱི་རྒྱན་དུ་གསུངས་ཏེ། གོང་གི་མཇུག་ཐོག་དེ་མ་ཐག་ཏུ་"སྤྱིར་རྒྱན་ལ་རང་བཞིན་གྱི་རྒྱན་དང་མཛེས་བྱེད་ཀྱི་རྒྱན། གསལ་བྱེད་ཀྱི་རྒྱན་དང་དགའ་བའི་རྒྱན་བཞི་ཡོད་པའི་ནང་ནས་གསལ་བྱེད་ཀྱི་རྒྱན་ཡིན་ནོ་"ཞེས་གསུངས་པས་གསལ་བྱེད་ཀྱི་རྒྱན་དེ་ཡང་། རྗེ་བཙུན་གྱི་ (24)《མདོ་སྡེ་རྒྱན་》ལས། "གཟུགས་རྒྱན་རང་བཞིན་ཡོན་ཏན་ལྡན་པ་མེ་ལོང་ནང་སོང་ན།། མཐོང་བའི་དབང་གིས་མི་རྣམས་རབ་ཏུ་དགའ་བའི་མཆོག་སྐྱེད་པ།། དེ་བཞིན་ལེགས་གསུང་རྟག་ཏུ་རང་བཞིན་ཡོན་ཏན་ལྡན་པ་ཡི།། ཆོས་ཀྱང་དོན་རྣམས་དབྱེ་བས་མཁས་རྣམས་འདི་ན་དགའ་མཆོག་སྐྱེད།།" ཅེས་གསུང་པ་ལྟར་རང་བཞིན་གྱི་རྒྱན་སྐྱེས་བུའི་ལུས་བཟང་པོ་དེར་མཛེས་བྱེད་ཀྱི་རྒྱན་གདུ་བུ་ལ་སོགས་པས་བརྒྱན་པས་མེ་ལོང་ལ་སོགས་པའི་གསལ་བྱེད་ཀྱི་རྒྱན་དུ་ཤར་སྟབས་འདོད་ལྡན་རྣམས་དགའ་བ་སྐྱེད་དོ་ཞེས་དཔེའི་སྒོ་ནས་གསལ་བྱེད་ཀྱི་རྒྱན་དུ་གསུངས། རྒྱན་དྲུག་ཏུ་བཤད་པའི་ལུགས་སྲོལ་དེ་བོད་ཁོ་ན་མ་ཡིན་པར་སྣང་ཡང་ (25)《ནང་པའི་ཚན་རིག་དང་ལྟ་གྲུབ་ཀུན་བཏུས་》ཞེས་པའི་དེབ་གསར་དུ་"བོད་དུ་འཕགས་ཡུལ་གྱི་སློབ་དཔོན་ཆེན་པོ་དེ་དྲུག་ལ་འཛམ་གླིང་རྒྱན་དྲུག་ཅེས་ཆེད་བསྟོད་དམིགས་བསལ་ཞུ་བའི་སྲོལ་ཡང་དར་བར་བྱུང་ངོ་"ཞེས་བོད་ཀྱིས་བཏགས་པར་བཤད། རེད་དེ། འདི་རིགས་ལ་ཁ་ཚོན་བཅད་ནས་སྨྲ་བར་མི་བྱའོ།། གང་ལྟར། མཆོག་གཉིས་སམ་རྒྱན་དྲུག་མཆོག་གཉིས་སུ་བགྲང་པ་ནི་བོད་ཀྱིས་བྱས་ཏེ། ⑭《རྒྱ་གར་ཆོས་འབྱུང་ལས།》"འཛམ་གླིང་རྒྱན་དྲུག་ཡོངས་སུ་གྲགས་པ་ཉིད།། དཔའ་བོ་དགྲ་གཅན་འཛིན་དང་ཡོན་ཏན་འོད།། ཆོས་སྐྱོང་རྣམས་ལ་ཆེན་པོ་བཞི་ཞེས་གྲགས།། ཞི་བ་ལྷ་དང་ཙནྡྲ་གོ་མི་ལ།། རྨད་བྱུང་སློབ་དཔོན་གཉིས་ཞེས་མཁས་རྣམས་སྒྲོག། མཆོག་གཉིས་རྒྱ་གར་ཡུལ་ན་གྲགས་པ་མེད།། རྒྱན་དྲུག་མཆོག་གཉིས་ཞེས་བྱར་བོད་ཀྱིས་བཏགས།།" ཞེས་གསུང་པ་ལྟར་མཆོག་གཉིས་ནི་རྒྱན་དྲུག་ཏུ་བཤད་པའི་རྗེས་སུ་སྣོན་མ་བྱས་པ་ལྟ་བུར་སྣང་བས་ངོས་འཛིན་ལའང་ཅུང་ཙམ་མི་འདྲ་བའི་ཤུགས་རྐྱེན་ཐེབས་ཡོད། ཡང་ ⑭《རྒྱ་གར་ཆོས་འབྱུང་》ལས། "དེ་ལྟར་ན་རྒྱན་དྲུག་པོ་དེ་དག་ལས་ཀླུ་སྒྲུབ་དང་ཐོགས་མེད་ཕྱོགས་གླང་གསུམ་ནི་གཞུང་བྱེད་པ་པོ་ཡིན་ལ། འཕགས་པ་ལྷ་དང་དབྱིག་གཉེན་ཆོས་ཀྱི་གྲགས་པ་གསུམ་ནི་འགྲེལ་བྱེད་ཡིན་ནོ།། དེ་རྣམས་སོ་སོའི་དུས་སྐབས་ལ་ལྟོས་ཏེ་བསྟན་པ་གསལ་བར་བྱེད་པའི་མཛད་པ་མཉམ་པས་རྒྱན་དྲུག་ཅེས་གྲགས་སོ།།"ཞེས་དང་། ཀོང་སྤྲུལ་ཡོན་ཏན་རྒྱ་མཚོ(1813-1894)ས་མཛད་པའི་(26)《ཤེས་བྱ་ཀུན་ཁྱབ་》ལས། "མདོར་ན་འཕགས་པའི་ཡུལ་དུ་རྫོགས་པའི་སངས་རྒྱས་འཇིག་རྟེན་དུ་བྱོན་པ་ནས་བཟུང་། ཕྱིས་བི་ཀྲ་མ་ཤྰི་ལའི་གཙུག་ལག་ཁང་ཀླ་ཀློས་བཅོམ་གྱི་བར་དུ་མཁས་པ་དང་གྲུབ་པའི་སྐྱེ་བོ་ཁྱད་པར་འཕགས་པ་བར་མ་ཆད་དུ་བྱོན་པ་ལས་ཉི་ཟླ་ལྟར་ཡོངས་སུ་གྲགས་ཤིང་གཙོ་བོར་གྱུར་བ་སློབ་དཔོན་ཀླུ་སྒྲུབ་ཐོགས་མེད་ཕྱོགས་གླང་གསུམ་ནི་གཞུང་བྱེད་པ་པོ་དང་། ཨརྱ་དེ་བ་དབྱིག་གཉེན་ཆོས་ཀྱི་གྲགས་པ་གསུམ་ནི་འགྲེལ་བ་བྱེད་པ་པོ་སྟེ། འཛམ་གླིང་མཛེས་པར་བྱེད་པའི་རྒྱན་དྲུག་ཏུ་གྲགས་པ་" ཞེས་དང་། ⑤《བདུད་འཇོམས་ཆོས་འབྱུང་》ལས་ཀྱང་། "གཞུང་བྱེད་པ་པོ་གསུམ་"ཞེས་དང་"འགྲེལ་བ་བྱེད་པ་པོ་གསུམ་ཞེས་འཛམ་བུ་གླིང་མཛེས་པའི་རྒྱན་དྲུག་"ཅེས་སོགས་གསུང་པ་ལྟར་རྩ་བའི་མཁན་པོ་དང་འགྲེལ་མཛད་གཙོ་བོའི་དབང་དུ་བྱས་ནས་གཞུང་བྱེད་པ་པོ་དང་འགྲེལ་བ་བྱེད་པ་པོ་ཞེས་ཀྱང་བཏགས་པ་མང་དུ་འདུག
ཐ་སྙད་ཕན་ཚུན་གྱི་ཤུགས་རྐྱེན།
གོང་གསལ་བཞིན་རྒྱན་དང་མཆོག་གི་རྣམ་གྲངས་ལ་རྩི་ལུགས་མི་འདྲ་པའམ་གྲངས་འདྲེན་མི་འདྲ་བ་ཤིན་ཏུ་མང་ནའང་རྒྱན་དྲུག་གི་ཐ་སྙད་ནི་རྒྱ་གར་མཁས་པའི་རང་གཞུང་དུ་མི་སྣང་ཡང་བོད་དུ་གྲགས་པ་ནི་རྗེ་བཙུན་ཏྰ་ར་ནྰ་ཐའི་(1575-1634) ⑭《རྒྱ་གར་ཆོས་འབྱུང་》གི་ཚིག་ཟུར་ཁོ་ནར་སྣང་། འོན་ཀྱང་། ཐ་སྙད་འདི་རིགས་ཀྱིས་མཚོན་པའི་རྣམ་གྲངས་སོགས་ཀུན་ལ་རྒྱ་གར་གྱི་ཚིག་མཛོད་སོགས་ཀྱིས་ཤུགས་རྐྱེན་ཐེབས་པ་ངེས་ཅན་དུ་སྣང་བས་ཅུང་ཙམ་ཞུས་ན།། སྤྱིར་རྒྱ་གར་ནི་འཛམ་གླིང་ཤེས་རིག་གི་མགོ་ཁུངས་ཆེན་པོ་གཅིག་དང་ཚིག་དོན་གྱི་ཐ་སྙད་རྣམ་གྲངས་མང་པོའི་ཕྱི་མོ་ལྟ་བུར་སོང་གཤིས། ནུབ་ཕྱོགས་པས་ཀྱང་དང་པོར་རྒྱ་གར་ཤར་ཕྱོགས་པའི་ཚིག་མཛོད་སོགས་ལ་དཔེ་དེད་ནས་ཡར་རྒྱས་བཏང་སྐད་འདུག མ་གཞི་"ཚིག་མཛོད་ཀྱི་ཐ་སྙད་དེ་ལོ་ངོ་སྟོང་ཕྲག་མང་པོའི་ཡར་སྔོན་ཏེ་སྟོན་པ་སངས་རྒྱས་འཇིག་རྟེན་དུ་མ་བྱོན་གོང་ནས་རྒྱ་གར་ལ་ཡོད་པར་ཚོད་དཔག་བྱེད་ཐུབ་"ཅེས་མཁས་དབང་ཟམ་གདོང་རིན་པོ་ཆེས་འཆད། དེ་ཡང་ཚིག་མཛོད་སོགས་རྩོམ་པའི་སྲོལ་རྒྱུན་ལ་བརྟེན་ནས་ཚོད་དཔག་བྱས་པ་སྟེ། "འཆི་མེད་སེང་གེས་མཛད་པའི་ (27)《འཆི་མེད་མཛོད་》ལྟ་བུ་ནི། དེ་ཙམ་གྱིས་རྙིང་པ་མ་ཡིན་ཡང་དེས་སྔོན་མ་ནས་རྒྱ་གར་དུ་ཚིག་གི་མཛོད་དང་དོན་གྱི་མཛོད་རྩོམ་པའི་སྲོལ་རྒྱུན་ཡོད་པ་ཤེས་ཐུབ་པ་དེ་རེད།"ཅེས་སོ།། ལར་ཚིག་མཛོད་ཀྱི་གཞུང་ལས་མིང་གི་རྣམ་གྲངས་སོགས་ཁོལ་དུ་བྱུང་ནས་གླེགས་བམ་དུ་སྡེབ་པ་སོགས་ཀྱང་རྒྱ་གར་དུ་སྣང་བས་བོད་ལ་དེས་ཤུགས་རྐྱེན་ཐེབས་པ་ནི་སྨྲ་ག་ལ་དགོས། རེད་དེ། བསྟན་པ་སྔ་དར་སྐབས་སུ་བོད་ལ་ཚིག་གི་མཛོད་སོགས་ཅི་ཡང་མེད་པས་སྐབས་དེར་མིང་གི་རྣམ་གྲངས་སམ་གྲངས་སྡོམ་གྱི་དབྱེ་བ་སོགས་ཀྱང་གཞུང་ལུགས་སུ་བྱས་ནས་དར་ཁྱབ་ཆེན་པོར་བཏང་བར་མི་སྣང་ངོ་།། འོན་ཀྱང་། གནའ་སྔ་མོ་ནས་ས་གནས་དང་ལས་རིགས་སོགས་ཕྱོགས་མང་པོར་གྲངས་སྡོམ་གྱི་དབྱེ་བ་མཛད་ནས་ཆེད་བསྟོད་སོགས་ཀྱིས་མིང་གི་རྣམ་གྲངས་རྩི་ལུགས་ཀྱི་སྲོལ་ཁ་བདོག་རྐྱེན། ཕྱིས་སུ་རྒྱ་གར་པའི་རིག་གནས་ཤུགས་རྐྱེན་དང་མཉམ་བསྡེབས་འོག་རྣམ་གྲངས་རྩི་ལུགས་ལའང་འགྱུར་བ་རབ་དང་རིམ་པ་ཞིག་བྱུང་བར་སྣང་ངོ།། འགྱུར་བ་དེ་དག་གི་ཁྲོད་དུ་རྒྱན་དང་མཆོག་གི་ཐ་སྙད་ཀྱི་གྲངས་ལའང་མི་འདྲ་བའི་ཁྱད་པར་ཐོན་པ་མ་ཟད་རྒྱན་དང་མཆོག་གི་འགྲེལ་ལུགས་ལའང་ཕྱིས་ཀྱི་རྣམ་གྲངས་གཞན་གྱི་ཐ་སྙད་ཀྱིས་ཤུགས་རྐྱེན་ཐེབས་པ་ངེས་ཅན་སྣང་། དཔེར་ན། བར་ཚར་གྱི་བུ་ཆེན་གངས་ཅན་མཛེས་པའི་རྒྱན་དྲུག་དང་མཆོག་གཉིས་ནི་མདོ་སྔགས་རིག་གནས་སོགས་གཞུང་སོ་སོར་དམིགས་བསལ་གྱི་མཁས་པའི་གདན་ཐོབ་རེག་པའི་ཆ་ནས་བཏགས་པ་ལྟར། ཕྱིས་སུ་འཛམ་གླིང་རྒྱན་དྲུག་མཆོག་གཉིས་ཀྱི་འགྲེལ་ལུགས་ལའང་དེ་ལྟར་བྱུང་བར་སྣང་། དེ་བཞིན་གངས་ཅན་མཁས་པའི་རྒྱན་དྲུག་གམ་བརྒྱད་སོགས་ཀྱི་ཐ་སྙད་ཀྱང་འཛམ་གླིང་མཁས་པའི་རྒྱན་དྲུག་སོགས་ཐ་སྙད་ཇི་བཞིན་སྤྱད་ནས་ཁྱབ་བརྡལ་དུ་སོང་བ་སྨྲ་མི་དགོས། དེ་སྔོན་བོད་དུ་གྲགས་པའི་རྒྱན་དྲུག་གི་ཐ་སྙད་སྔ་ཤོས་ནི། (28)《མདོ་གཟེར་མིག་》ཅེས་པའི་གཡུང་དྲུང་བོན་གྱི་གཞུང་རྙིང་ཤོས་དེ་ཡིན་པར་སྣང་མོད་གོང་གི་རྒྱན་དྲུག་གི་གོ་དོན་དང་གཏན་ནས་མི་འདྲ་བར་ཆགས་ཡོད། དེར་གསུངས་པ་ནི་རང་རེའི་ཁྲི་དྲུག་འགྱོགས་སམ་ཕ་རོལ་དུ་ཕྱིན་པ་དྲུག་མཚོན་པའི་ཁྲིའི་རྒྱབ་ཡོལ་གྱི་རྒྱན་སྣ་དྲུག་སྟེ་མཁའ་ལྡིང་སོགས་སུ་ (26)《ཤེས་བྱ་ཀུན་ཁྱབ་》རྩ་འགྲེལ་དུ་སྦྱར་ཞིང་ཞིབ་པར་ཚང་དབང་དགེ་འདུན་བསྟན་པ་དང་མཁར་ནག་སྐལ་བཟང་སོགས་ཀྱིས་བྲིས་པའི་དེང་རྩོམ་ཡང་མང་དུ་བདོག་པས་དེ་དག་ལ་གཟིགས་པར་ཞུ། གང་ལྟར། བོད་དུ་རྒྱན་དྲུག་གི་ཐ་སྙད་དངོས་སུ་བྱུང་བ་སྔ་ཤོས་ནི་གོང་གསལ་བཞིན་ (28)《མདོ་གཟེར་མིག་》ལྟ་བུ་ཡིན་པར་སྣང་ཞིང་དེ་ནི་དུས་རབས་བཅུ་གཅིག་པའི་དུས་དཀྱིལ་ཙམ་ལ་བྱུང་བར་མཁར་རྨེའུ་བསམ་གཏན་རྒྱ་མཚོའི་ ⑫《མདའ་དང་འཕང་》དུ་གསལ་ལོ།། ནང་པའི་རྒྱུད་སྡེ་རྣམས་སུ་ཐ་སྙད་འདི་རིགས་དང་མཚུངས་པའི་རུས་པའི་རྒྱན་དྲུག་སོགས་ཡོད་པའི་གསལ་བཤད་ཞུ་མཁན་བྱུང་ཡང་ཞིབ་པའི་ལྟ་ཀློག་མ་ཐུབ་པས་རྒྱུས་ཡོད་དག་གིས་སྨྲ་བར་འཚལ། དུས་རབས་བཅུ་གསུམ་པའི་དུས་མཇུག་ཙམ་དུ་ཡར་ལུང་ས་ཆར་ཨུ་རྒྱན་གླིང་བས་གཏེར་ནས་བཏོན་པའི་སློབ་དཔོན་པདྨའི་རྣམ་ཐར་ཏེ། རྗེ་འབངས་ཉེར་ལྔའི་ཡ་གྱལ་མཁའ་འགྲོ་ཡེ་ཤེས་མཚོ་རྒྱལ་གྱིས་མཛད་པར་གྲགས་པའི་ (29)《པདྨ་བཀའ་ཐང་》དུ་ཡང་། རྒྱན་དྲུག་གི་ཐ་སྙད་གོང་འོག་རེ་འགར་བྱུང་། དེས་ན་ཕྱིན་དྲུག་མཚོན་པའི་རྒྱན་ལ་གླང་བོ་ཆེ་སྟོབས་ཀྱི་རྒྱན་དང་སེང་གེ་མི་འཇིགས་པའི་རྒྱན་སོགས་སུ་སྨོས་པ་དང་། ཡང་ན། "བྱ་ཁྱུང་ཆུ་སྲིན་འབྲུག་དང་ཀླུ་ཕྲུག་སོགས།།" ཅེས་པ་ལྟར་བྱ་རྒྱལ་ཁྱུང་ཆེན་དང་ཆུ་སྲིན་དང་འབྲུག་དང་ཀླུ་ཕྲུག་དང་ཡི་གེ་དང་གནོད་སྦྱིན་རྣམས་ལ་གོ་བ་དང་། ཡང་། "འཁོར་ལོ་རྣ་ཆ་འགུལ་རྒྱན་གདུ་བུ་དང་།། མཆོད་ཕྱིར་ཐོགས་དང་ཐལ་ཆེན་གྱི་ཚོམ་བུ།། རིམ་བཞིན་བརྩོན་འགྲུས་བཟོད་པ་ཚུལ་ཁྲིམས་དང་།། སྦྱིན་པ་བསམ་གཏན་ཤེས་རབ་དག་ཏུ་གསུངས།།" ཅེས་པར་ལྟར་གཞན་དུ་བཤད་པའི་སྤྲུལ་བའི་སྐུའི་རྒྱན་དྲུག་གམ་སྐུ་ལ་མཛེས་པའི་རྒྱན་དྲུག་དང་མཚུངས་མིན་ཡང་བརྟག སྐུ་ལ་མཛེས་བའི་རྒྱན་གྱི་ཐ་སྙད་ནི་རྒྱ་གར་མཁས་པའི་གཞུང་ནའང་གྲགས་པར་སྣང་མོད་འདི་དག་དང་གོ་དོན་འདྲ་མིན་མ་རྟོགས། མདོར་ན། སྔགས་ཕྱི་བ་ལྟར་དབུ་རྒྱན་སོགས་གོང་དུ་བཤད་པའི་བགྲང་ལུགས་གང་ཡིན་ཡང་འཛམ་གླིང་རྒྱན་དྲུག་གི་ཐ་སྙད་ཀྱི་གཞི་འཛིན་སའི་གཙོ་བོར་སྣང་ཞིང་། ད་དུང་སྟོད་འགག་གི་རྒྱན་དྲུག་སྟེ་བུམ་པ་ལྟོ་བའི་རྒྱན་སོགས་ཀྱང་གོང་གི་ཐ་སྙད་དེ་དག་གི་འདོགས་ལུགས་དང་ཆུ་ལ་ཆུ་བཞག་ཏུ་སོང་གཤིས་གཅིག་གིས་གཅིག་ལ་ཤུགས་རྐྱེན་ཐེབས་པ་སྨོས་མ་དགོས་པར་སྣང་།
མཇུག་བསྡུ།
དགོངས་མངའ་ལྟར། ཁོ་བོས་འབྲི་ཁུལ་བགྱིས་པའི་རྩོམ་ཡིག་འདི་ལ་དཔྱད་རྩོམ་ཞེས་པའི་ཐ་སྙད་རྣམ་དག་ཅིག་མི་འབྱོར་ནའང་དང་པོ་ནས་རང་གི་འདོད་པ་གཙོར་འདོན་མ་བྱས་པར་ཐ་སྙད་དེའི་འབྱུང་ཁུངས་དང་གྲུབ་ལུགས། མིང་གི་ཆ་ཤས་སོ་སོའི་གོ་དོན་སོགས་ཡིག་ཆ་གསར་རྙིང་དེད་ནས་བྲིས་པ་མ་གཏོགས་དཔྱད་རྩོམ་ཡིན་མདོག་གིས་རང་གི་འདོད་ཕྱོགས་དང་མི་མཐུན་པའི་ཁུངས་སྣེ་ཞིག་རྙེད་ནའང་གུད་དུ་མཁྱུད་ཅིང་ལྡོག་པའི་དོན་ལ་བརྩོན་པར་མ་བྱས། མདོར་ན། དཔྱད་གཞི་འདིས་མཚོན་པའི་ནང་བསྟན་སྐོར་གྱི་ཐ་སྙད་ཇི་སྙེད་ཅིག་བན་བོན་གྱི་གྲུབ་མཐའ་མི་འདྲ་བའི་གཞུང་སོ་སོར་བྱུང་བ་ནི་སྨོས་ཅི་ལ་དགོས་མོད། དུས་ནམ་གྱི་ཚེ་བྱུང་བ་དང་ཚུལ་ཇི་ལྟར་བྱུང་བ་སོགས་མ་འཁྲུག་མ་ནོར་བར་བྱ་བ་ནི་གལ་འགངས་ཤིན་ཏུ་ཆེ་སྟེ། དཔེར་ན། དེང་གི་ཆར་གླིང་གི་དཔལ་ཐུལ་བརྒྱད་ཅུ་ལ་གྲུབ་ཆེན་བརྒྱད་ཅུའི་མིང་གི་བསྙད་པ་ལྟ་བུ་སྟེ་ནམ་ཞིག་བླ་མ་རྡོ་རྗེ་ལྡན་པས་ཚོགས་འཁོར་མཛད་པའི་སྐབས་སུ་བྱུང་བའི་གྲུབ་ཆེན་བརྒྱད་ཅུ་དེའང་ཕྱིས་ཀྱི་དཔའ་ལྷ་སེང་སྟག་ཨ་དོམ་སོགས་མི་འཇོག་པའི་ངེས་པ་མེད་པས་དང་པོ་ནས་ཐ་སྙད་ལ་བདག་སྐྱོང་བྱ་བ་གལ་ཆེའོ།། རེ་འགས་གླིང་གི་དཔལ་ཐུལ་རྣམས་གྲུབ་ཆེན་བརྒྱད་ཅུའི་སྐུ་སྐྱེ་ཡིན་པས་དེ་ལྟར་སྨྲ་བ་མི་རིགས་སོ་ཞེས་འཇུ་མི་ཕམ་པའི་ (30)《བརྡ་གསང་མན་ངག་》སོགས་དྲངས་པ་ནི་གཟུ་ལུམ་སྨྲས་པའི་གཏམ་ཉིད་དུ་གོ་སླའོ།།
ཁ་འཕངས་ཡིག་ཆ་ཁག་གི་མཚན་བྱང་།
① རྒྱུན་མཁོའི་ཞལ་འདོན་ཕྱོགས་བསྒྲིགས། 2003ལོ། P262 P222
② སྐད་གཉིས་ཤན་སྦྱར། P12 P12
③ བོད་རྒྱ་ཚིག་མཛོད་ཆེན་མོ། སྟོད། མི་རིགས་དཔེ་སྐྲུན་ཁང་།2011ལོ། P853
④ ཆོས་འབྱུང་མཁས་པའི་དགའ་སྟོན། སྨད་ཆ། མི་རིགས་དཔེ་སྐྲུན་ཁང་།1986ལོ། P1466
⑤ བདུད་འཇོམས་ཆོས་འབྱུང་། སི་ཁྲོན་མི་རིགས་དཔེ་སྐྲུན་ཁང་།1996ལོ། P51 P50
⑥ དུང་དཀར་ཚིག་མཛོད། ཀྲུང་གོ་བོད་རིག་པ་དཔེ་སྐྲུན་ཁང་།2009ལོ། P1765 P1765 P1765
⑦ དེབ་ཐེར་དམར་པོ། མི་རིགས་དཔེ་སྐྲུན་ཁང་།1981ལོ། P8 P183 P8
⑧ ས་སྐྱ་པའི་ཞལ་འདོན་ཕྱོགས་བསྒྲིགས། བོད་ལྗོངས་མི་རིགས་དཔེ་སྐྲུན་ཁང་།2003ལོ། P48
⑨ ཀུན་མཁྱེན་གསུང་འབུམ། བོད་རིག་པ་དཔེ་སྐྲུན་ཁང་།2009 ལོ། P32
⑩ མདོ་རྒྱས་པ་དྲི་མེད་གཟི་བརྗིད།པོད།17 ནང་གསེས།4 དབྲ་བཙུན་ནམ་མཁའ་རིན་ཆེན། པོད།24 ནང་གསེས།11 སྤྲུལ་སྐུ་བློ་ལྡན་སྙིང་པོ། པོད།14 ནང་གསེས།1 སྤྲུལ་སྐུ་བློ་ལྡན་སྙིང་པོ།
(11) མ་གཞི་བཀའ་བརྟན་ཞེས་པ་བན་དེས་བསྟན་འགྱུར་ཞེས་པ་དང་གོ་དོན་གཅིག་ཏུ་སོང་མོད་འདིར་ནི་བོན་པོའི་བཀའ་འགྱུར་དང་བཀའ་བསྟན་གཉིས་ཀྱི་བསྡུས་ཚིག་གོ
(12) མདའ་དང་འཕང་། ཀྲུང་གོ་བོད་རིག་པ་དཔེ་སྐྲུན་ཁང་།སྟོད།2007ལོ། P242 P272 P244 P372
(13)བཀའ་གདམས་ཕ་ཆོས། P152 P84
(14)རྒྱ་གར་ཆོས་འབྱུང་། P28 P36 P68 P3 P147 P3
(15) དགེ་འདུན་ཆོས་འཕེལ་གྱི་གསུང་འབུམ།པོད།2 ནུབ་བྱང་མི་རིགས་སློབ་ཆེན་གྱི་རྩོམ་རིགས་འཛིན་གྲྭས་བསྒྲིགས།2003ལོ། P47
(16) ཆེན་པོ་ཐང་གུར་དུས་ཀྱི་རྒྱ་གར་ཞིང་གི་བཀོད་པའི་དཀར་ཆགས། ཀྲུང་གོ་བོད་རིག་པ་དཔེ་སྐྲུན་ཁང་།2006ལོ། P242
(17)རྰ་མ་ཎའི་རྟོགས་བརྗོད། སི་ཁྲོན་མི་རིགས་དཔེ་སྐྲུན་ཁང་། P19
(18) དེབ་ཐེར་སྔོན་པོ། སི་ཁྲོན་མི་རིགས་དཔེ་སྐྲུན་ཁང་།1985ལོ། P61 P311
(19)བོད་རྒྱ་ནང་དོན་རིག་པའི་ཚིག་མཛོད། སི་ཁྲོན་མི་རིགས་དཔེ་སྐྲུན་ཁང་། P292
(20) བོད་ཡིག་ཚིག་གཏེར་རྒྱ་མཚོ།སྟོད། སི་ཁྲོན་མི་རིགས་དཔེ་སྐྲུན་ཁང་།2013ལོ། P609
(21) སྡེ་སྣོད་གསུམ་གྱི་ཚིག་མཛོད།སྟོད།P140
(22) ཡོངས་གྲགས་སུ་བསྟོད་བཞི་ཞེས་བགྲངས་མོད་(《ཀློང་རྡོལ་ངག་དབང་བློ་བཟང་གི་གསུང་འབུམ་》བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་།2002ལོ། P404) དུ་《བསྟོད་ཚོགས་བཅུ་བཞི་》ཞེས་བགྲང་ངོ་།
(23) སྒོམ་སྡེ་ཚིག་མཛོད།སྟོད།ཐེ་ཝན་པར་མ། 2013ལོ། P417
(24) བསྟན་འགྱུར་དཔེ་བསྡུར་མ།སེམས་ཙམ། P70 P805
(25) ནང་པའི་ཚན་རིག་དང་ལྟ་གྲུབ་ཀུན་བཏུས།སྟོད། ཀུན་བཏུས་རྩོམ་སྒྲིག་ཚོགས་ཆུང་།2014ལོ། P28
(26) ཤེས་བྱ་ཀུན་ཁྱབ་རྩ་འགྲེལ་དང་བཅས་པ།སྟོད། བཀའ་བརྒྱུད་མེས་པོའི་རིག་གཞུང་གཅེས་སྐྱོང་ཁང་། P209 བར་ཆ།P430
(27) གནའ་སྔ་མོའི་རྒྱ་གར་གྱི་མཁས་པ་ཞིག་སྟེ་འཆི་མེད་སེང་གེ་བྱ་བས་མཛད་པའི་ཚིག་མཛོད་ཅིག་མིན་ནམ་སྙམ་ཡང་ཁོ་བོའི་མཐོང་མྱོང་མེད། མཁས་དབང་ཟམ་གདོང་རིན་པོ་ཆེས་གནའ་ནས་རྒྱ་གར་ལ་ཚིག་མཛོད་ཡོད་པའི་སྒྲུབ་བྱེད་ལྟ་བུར་གསུངས་པས་དཔྱད་པར་འཚལ།
(28) མདོ་འབྲིང་པོ་འདུས་པ་རིན་པོ་ཆེའི་རྒྱུད་མདོ་གཟེར་མིག པོད།28 ནང་གསེས།1 དྲན་རྗེ་བཙུན་པ་གསེར་མིག པོད29 ནང་གསེས།2 དྲན་རྗེ་བཙུན་པ་གསེར་མིག
(29) པདྨ་བཀའ་ཐང་། སི་ཁྲོན་མི་རིགས་དཔེ་སྐྲུན་ཁང་།1988ལོ། P194
(30) བརྡ་གསང་མན་ངག དཔེ་ཆ་འདི་ཁོ་བོས་ཀློག་མ་ཐུབ་པས་ཤོག་ངོས་སོགས་གསལ་བོར་བཤད་རྒྱུ་མེད་མོད་རང་གི་སྐད་གྲོགས་ཤིག་གིས་བཤད་པ་ཡིན་ན། གླིང་གི་དཔའ་ཐུལ་བརྒྱད་ཅུ་དེ་གྲུབ་ཆེན་བརྒྱད་ཅུའི་སྐུ་སྐྱེས་ཡིན་པས་དེ་དག་ལ་གླིང་གི་གྲུབ་ཆེན་བརྒྱད་ཅུ་ཞེས་དཔེ་ཆ་དེར་བྲིས་པ་མ་ཟད་ཡོངས་གྲགས་ཀྱང་རེད་ཅེས་བཤད་དོ།།


text:
འཇུ་མི་ཕམ་འཇམ་དབྱངས་རྣམ་རྒྱལ་རྒྱ་མཚོ།﹙རྙིང་མ་པ﹚
སྤེལ་དུས 2017-08-22
ཡོང་ཁུངས། 《བོད་སྤྱི་བཤད》ལས་བཏུས།
རྩོམ་པ་པོ། བསྟན་འཛིན་གྱིས་བཏུས།
འཇུ་མི་ཕམ་འཇམ་དབྱངས་རྣམ་རྒྱལ་རྒྱ་མཚོ།
ཁོང﹙༡༨༤༦--༡༩༡༢﹚ནི་མདོ་ཁམས་སྡེ་དགེའི་ཉེ་འདབས་ཡ་ཆུ་དིང་ཆུང་གི་ས་ཆར་ཡབ་མགོན་པོ་དར་རྒྱས་དང་ཡུམ་སྲིང་ཆུང་གཉིས་ཀྱི་སྲས་སུ་འཁྲུངས། དགུང་ལོ་བདུན་བརྒྱད་ཙམ་ནས་ཡབ་དང་ཞང་པོའི་དྲུང་དུ་ཡི་གེ་འབྲི་ཀློག་སློབ་སྦྱོང་དང་གཞུང་ལུགས་བློ་འཛིན་སོགས་བྱས། མཁྱེན་རབ་ཤིན་ཏུ་ཆེ་ས་རྩོམ་ཡིག་འབྲི་ཤེས་པར་མ་ཟད། རྩིས་དཀར་ནག་གི་སྔོན་འགྲོ་ལའང་སྦྱངས་པ་མཛད། དགུང་ལོ་བཅུ་གཉིས་ཐོག་གསང་སྔགས་ཆོས་གླིང་དགོན་དུ་ཕེབས་ཏེ་གྲྭ་བཙུན་གནང་། དེ་ནས་ལོ་གཅིག་རིང་དབུས་ལྷ་ལྡན་དུ་གནས་སྐོར་ལ་བྱོན། ཕྱིར་ཕེབས་རྗེས་བླ་མ་འཇམ་དབྱངས་མཁྱེན་བརྩེ་དབང་པོ་སོགས་མཁས་ཆེན་དུ་མ་སློབ་དཔོན་དུ་བསྟེན་ནས་ཐུན་མོང་དང་ཐུན་མོང་མ་ཡིན་པའི་རིག་གནས་བརྒྱ་ཕྲག་མང་པོ་སྦྱངས་པ་མཐར་ཕྱིན་པ་མཛད་ཅིང་། རིག་པའི་གནས་བཅུ་ལ་མཁས་པའི་ཡང་རྩེར་སོན། དགུང་ལོ་ང་གཅིག་པར་《རྒྱལ་པོ་ལུགས་ཀྱི་བསྟན་བཅོས》མཛད། དགུང་ལོ་རེ་གཉིས་པར《དུས་འཁོར་འགྲེལ་ཆེན》བརྩམས། དེའི་ཕྱི་ལོར《སྙན་འགྲེལ་དབྱངས་ཅན་དགྱེས་པའི་རོལ་མཚོ》མཛད། དེ་བཞིན《སྨན་ཕྲེང་བརྒྱ་རྩ》དང་། 《ཕྱི་རྒྱུད་རྩ་ཆུའི་འགྲེལ་བ》《ལུས་ལ་ཉེར་མཁོ་སྐབས་བརྒྱད་པ》སོགས་གསོ་རིག་གི་བསྟན་བཅོས་མང་པོ་མཛད། མདོར་ན། མཁས་དབང་འདི་ཉིད་ཀྱིས་སྒྲ་ཚད། སྨན་རྩིས་སོགས་ཐུན་མོང་རིག་གནས་ཀྱི་སྐོར་དང་། མདོ་རྒྱུད་ཀྱི་གཞུང་འགྲེལ་སོགས་ནང་རིག་པ་ལས་མཚན་ཉིད་ཐེག་པའི་སྐོར། གསང་སྔགས་ཐུན་མོང་སྐོར། བསྟོད་ཚོགས་དང་གཏམ་ཚོགས། འདོན་ཆོག་སྐོར་སོགས་པར་དུ་བརྐོས་པ་ཕྱག་རྩོམ་པོ་ཏི་སུམ་ཅུ་ལྷག་བཞུགས། སྐུ་ཚེ་ཧྲིལ་པོར་འཆད་རྩོད་རྩོམ་གསུམ་གྱི་བྱ་བས་བསྟན་འགྲོ་ལ་ཕན་པའི་དོན་རྒྱ་ཆེན་པོ་སྒྲུབ་པར་མཛད། ཁྱད་པར་དུ་བཟོ་དང་། གསོ་བ། རྩིས་རིག་བཅས་ལ་ཕུལ་དུ་བྱུང་བའི་ཕྱག་རྗེས་ཆེན་པོ་བཞག་པས་རིས་མེད་མཁས་པ་རྣམས་ཀྱིས་བསྟོན་ཚིག་གི་མེ་ཏོག་ཕྱོགས་ཀུན་ཏུ་གཏོར། མདོ་དབུས་ཁམས་གསུམ་དུ་མཁས་པའི་གྲགས་པ་བར་མེད་ཁྱབ། རྗེ་འདི་ཉིད་ཀྱི་གསུང་གི་བདུད་རྩི་ལས་འཁྲུངས་པའི་སློབ་མ་གྲགས་ཆེ་བ་རྡོ་སྤྲུལ་རྡོ་རྗེ་དང་། གཏེར་སྟོན་བསོད་རྒྱལ། ཀཿཐོག་སི་ཏུ་ཆོས་ཀྱི་རྒྱ་མཚོ། རྫོགས་སྤྲུལ་ལྔ་པ། དཔལ་སྤུངས་སི་ཏུ་སོགས་ཡིན། མཐར་དགུང་ལོ་རེ་བདུན་པར་འཇུ་རི་ཁྲོད་དུ་དགོངས་པ་ཆོས་དབྱིངས་སུ་ཐིམ།


text:
རྒྱ་གར་གྱི་ཆོས་དཔོན་རཱམ་རཱ་ཧེམ་སིང་གིས་བུད་མེད་གཉིས་ལ་བཙན་གཡེམ་བྱས་པའི་ནག་ཉེས་འོག་བུད་མེད་རེ་རེར་ལོ་ ༡༠ རེ་བྱས་ནས་ཁྱོན་ལོ་ ༢༠ ཡི་བཙོན་འཇུག་ཁྲིམས་ཐག་བཅད།
རྒྱ་གར་དུས་བབ་གསར་ཁང་གིས་གནས་ཚུལ་སྤེལ་བ་ལྟར་ན། རྒྱ་གར་གྱི་ཆོས་དཔོན་རཱམ་རཱ་ཧེམ་སེང་གིས་ལོ་ ༢༠༠༢ ལོར་རང་གི་སློབ་ཕྲུག་བུ་མོ་གཉིས་ལ་བཙན་གཡེམ་བཏང་བའི་ནག་ཉེས་འོག ཁ་སང་རྒྱ་གར་མངའ་སྡེ་ཧར་ཡ་ཎའི་རའོ་ཊི་ཁུ་(Rhotak)རྫོང་ཁྲིམས་ཁང་དུ། རྒྱ་གར་ཉེས་དོན་ཞིབ་བཤེར་དམིགས་བསལ་ཁྲིམས་ཁང་ཞིག་གིས། བཙན་གཡེམ་བཏང་བའི་བུ་མོ་རེ་རེའི་ཆེད་དུ་ལོ་ ༡༠ རེ་བྱས་ཏེ་ཆོས་དཔོན་རཱམ་རཱ་ཧེམ་སེང་ལ་ཁྱོན་བསྡོམས་ལོ་ ༢༠ ཡི་བཙོན་འཇུག་ཁྲིམས་ཐག་བཅད་ཡོད་པ་དང་ཆབས་ཅིག བཙན་གཡེམ་ཐེབས་པའི་བུད་མེད་གཉིས་ལ་གུན་གསབ་ཏུ་ཧིན་སྒོར་འབུམ་ ༢༨ སྤྲོད་གཏན་འཁེལ་ཡོད་འདུག
དེ་ཡང་རྒྱ་གར་ཉེས་དོན་ཞིབ་བཤེར་ཁང་གི་ཞིབ་བཤེར་པ་སཱོ་མཱེ་ཊི་(Sumeet Goel)ལགས་ཀྱིས། གལ་སྲིད་ཆོས་དཔོན་རཱམ་རཱ་ཧེམ་སེང་གི་ཕྱོགས་གཏོགས་ཚོས་བཙོན་འཇུག་དུས་ཡུན་ནར་འགྱངས་བཏང་བར་སྐྱོན་བརྗོད་དང་ངོ་རྒོལ་བྱས་ཚེ། ཁོ་ཚོའི་བྱ་སྤྱོད་ལ་དཔག་པའི་ཆོས་དཔོན་ལ་ཉེས་ཆད་གཅོད་རྒྱུ་ཡིན། ཞེས་བརྗོད་ཡོད་པ་དང་། ཡང་ཁྲིམས་དཔོན་ཇཱགི་སི་ཧིན་(Jagdeep Singh)ལགས་ཀྱིས། ཆོས་དཔོན་རཱམ་རཱ་ཧེམ་སེང་ལ་ཉེས་ཆད་ཧིན་སྒོར་འབུམ་ ༣༠ བཅད་དེ། འདས་པའི་ལོ་ ༡༥ རིང་གཞུང་དང་འབྲེལ་བའི་ལྷན་ཁང་ཁག་མང་པོ་བརྒྱུད་དེ་བཙན་གཡེམ་གྱི་གྱོད་གཞི་གཏུག་བཤེར་བྱེད་མཁན་བུད་མེད་གཉིས་ལ་ཧིན་སྒོར་འབུམ་ ༢༨ སྤྲོད་རྒྱུ་ཐག་བཅད་བྱུང་ཡོད་སྐོར་བརྗོད་འདུག
ཆོས་དཔོན་རཱམ་རཱ་ཧེམ་སེང་གི་ཁྲིམས་རྩོད་པ་ནཱར་ཝ་ནཱ་(Garg Narwana)ལགས་ཀྱིས། ཁྲིམས་ཁང་གིས་ཆོས་དཔོན་རཱམ་རཱ་ཧེམ་སེང་ལ་བཙན་གཡེམ་གྱི་གྱོད་གཞི་རེ་རེར་ལོ་ ༡༠ རེའི་བཙོན་འཇུག་ཁྲིམས་ཐག་བཅད་ཡོད་ཀྱང་། ང་ཚོས་ལོ་ ༡༠ དེ་སྡེབ་གཅིག་ཏུ་ཉེས་ཆད་བཏང་ཡོད་པར་ངོས་འཛིན་བྱས་ཡོད། འོན་ཀྱང་། ད་ལྟ་ང་ཚོས་ཐོག་མའི་ལོ་ ༡༠ ཡི་བཙོན་འཇུག་དུས་ཡུན་རྫོགས་རྗེས་བསྐྱར་དུ་ལོ་ ༡༠ བཙོན་འཇུག་ཉེས་ཆད་འཁུར་དགོས་པ་ཤེས་སོང་། ཞེས་བརྗོད་འདུག
བཙན་གཡེམ་གྱོད་གཞིའི་ཁྲིམས་རྩོད་པ་ཨོ་ཊི་སི་ཧིན་(Utsave Singh)ལགས་ཀྱིས། ད་ལྟ་བུད་མེད་ ༥༠ མདུན་དུ་ཐོན་ཏེ། ཁོ་ཚོས་ཁྲིམས་ཁང་དུ་བཙན་གཡེམ་བཏང་བའི་གྱོད་གཞི་ཁྲིམས་གཏུགས་བྱེད་ཀྱི་ཡོད་པ་དང་། ང་ཚོས་ཤེས་གསལ་ལྟར་ན། ཆོས་དཔོན་རཱམ་རཱ་ཧེམ་སེང་གིས་ད་དུང་བུད་མེད་ ༤༨ ལྷག་ཅིག་ལ་བཙན་གཡེམ་བཏང་ཡོད་ཀྱང་། བུད་མེད་དེ་ཚོས་རཱམ་རཱ་ཧེམ་སེང་ཁྲིམས་གཏུགས་བྱེད་པར་ཞེད་སྣང་སྐྱེས་ཀྱི་ཡོད་འདུག གཅིག་བྱས་ན་བུད་མེད་རེ་ཟུང་ཞིག་ལྐོག་གསོད་ཡང་བཏང་ཡོད་ཚོད་འདུག ཅེས་བརྗོད་འདུག་ལ། དེ་སྔོན་ཆོས་དཔོན་དེས་མི་བསད་ཡོད་པའི་ཉེས་དོན་ཁྲིམས་གཏུག་བྱེད་མཁན་ཡང་བྱུང་མྱོང་ཡོད་འདུག
ཆོས་དཔོན་རཱམ་རཱ་ཧེམ་སེང་བཙན་གཡེམ་གྱི་གྱོད་དོན་འོག་ཟླ་འདིའི་ཕྱི་ཚེས་ ༢༥ ཉིན་ཁྲིམས་ཁང་དུ་སྐད་བཏང་སྟེ་ནག་ཉེས་ངོས་ལེན་དང་ཉེས་ཆད་དང་ལེན་བྱེད་པའི་རེ་སྐུལ་ཞུས་ཡོད་ཀྱང་། ཁོ་བོའི་རྗེས་འཇུག་པ་ཚོས་ང་ཚོའི་བླ་མས་སྡིག་པའི་ལས་མི་བྱེད་ཅེས་ཆོས་དཔོན་ལ་ནག་ཉེས་མེད་སྐོར་བརྗོད་དེ་མངའ་སྡེ་ཧར་ཡ་ཎའི་ནང་ཟིང་འཁྲུག་ཆེན་པོ་བསླངས་ཡོད་པ་དང་། ཟིང་འཁྲུག་ཁྲོད་ད་བར་མི་གྲངས་ ༣༨ རྐྱེན་འདས་སུ་བཏང་བ་དང་། མི་ ༢༠༠ ལྷག་ཅིག་ལ་རྨས་སྐྱོན་བཟོས་ཡོད་པ་རེད།
གསར་འགོད་པ། སྐལ་བཟང་སྦྱིན་པ།


text:
རཱོ་མན་ཇེ་ལིན་ཀི།
རིགས་སློབ། རིན་ཆེན་དབང་རྒྱལ་གྱིས་བསྒྱུར།
གཅིག སྦྱང་བྱ་མང་དུ་ཡོད་པ།
གལ་ཏེ་ཁྱོད་ཀྱིས་རྩོམ་ཡིག་འདི་ཀློག་གིན་ཡོད་ཚེ་ཕལ་ཆེར་རང་ཉིད་ལ་དྲ་ཚིགས་ཤིག་མེད་པའམ་ཡང་ན་དྲ་ཚིགས་བཟོ་སྐྲུན་བྱེད་སྟངས་ཕྱོགས་ཙམ་ལས་ཤེས་ཀྱི་མེད་མཁན་ཞིག་ཡིན་སྲིད། དྲ་ཚིགས་མང་པོ་ཞིག་ལ་བལྟ་ཀློག་བྱས་མྱོང་ནའང་རང་ཉིད་ལ་དབང་བའི་དྲ་ཚིགས་ཤིག་ད་དུང་བཟོས་མྱོང་མེད་པས་བཟོ་ཨེ་ཤེས་ན་བསམ་པའི་དངངས་སྐྲག་ཅུང་ཟད་ཡོད། ཁྱོད་ཀྱིས་དྲ་ཚིགས་བཟོ་བར་ཚོད་བལྟ་བྱས་ཡོད་ལ་དེས་སེམས་ལ་དངངས་སྐྲག་ཅུང་ཟད་བསླངས་ཡོད། ཡང་ན། ཁྱོད་གློག་ཀླད་རིག་པའི་སྤྱིའི་ཤེས་བྱ་ཤེས་མཁན་ཞིག་ཡིན། ཚིག་གི་ལས་སྣོན་བྱེད་སྟངས་དང་། དྲ་རྒྱའི་ནང་དུ་གནས་ཚུལ་སྣ་ཚོགས་འཚོལ་ཞིབ་བྱེད་ཐུབ་མཁན་ཞིག་ཡིན། ལྷག་པར་དུ་ཁྱོད་ཀྱིས་ཨེ་མཱ་ཛོན་དྲ་ཐོག་ཚོང་ཁང་ནས་དེབ་མངགས་ཉོ་བྱས་མྱོང་ཡོད། འོན་ཀྱང་། རང་ཉིད་ལ་དྲ་ཚིགས་བཟོ་བ་ནི་ད་དུང་ཐག་རིང་ཞིག་ཡིན། དྲ་ཚིགས་བཟོ་བ་ནི་སྙིང་རུས་ཆེར་བསྐྱེད་ཀྱིས་སྦྱོང་དགོས་པའི་ཤེས་བྱ་ཞིག་ཡིན་ཞིང་དེ་ལ་སྦྱང་བྱའི་རིགས་ཤིན་ཏུ་མང་། ཁྱོད་ཀྱིས་གློག་ཀླད་རིག་པའི་བརྡ་ཆད་བསྡུས་ཚིག HTML, CSS, HTTP, RSS, SEO འདི་དག་ཐོག་མར་མཐོང་སྐབས་དེ་རྣམས་ཁྱོད་ལ་གསར་རྐྱང་གི་སྐད་བརྡ་ཤ་སྟག་ཡིན་པས་མིག་ལ་ངལ་བ་སྟེར་སྲིད། བྱ་བ་གང་ལའང་ཐོག་མར་འཇུག་སྐབས་དངངས་སྐྲག་ཅུང་ཟད་རེ་ཡོད་པས་ཁྱོད་ཀྱིས་བརྡ་ཆད་འདི་དག་ཐོག་མར་སྦྱོང་སྐབས་ཀྱང་སློབ་ཆུང་སློབ་མ་ཞིག་དང་འདྲ་བའམ་ཡང་ན་ལས་ཀ་ལ་ཐོག་མར་འགྲོ་མཁན་གྱི་སློབ་ཐོན་པ་ཞིག་དང་འདྲ་བར་སེམས་ལ་དངངས་སྐྲག་ཅུང་ཟད་ཡོད། ད་དུང་དེ་དང་དེའི་རྗེས་སུ་གང་བྱེད་དགོས་མིན་མ་ཤེས་པར་སྦྱོང་འདོད་ཀྱི་ཚོར་བ་ཡོངས་སུ་བརླག་སྲིད། འོན་ཀྱང་ཐུགས་ཁྲལ་མ་བྱེད། དེ་ནི་སྐད་བརྡ་འདི་དག་སྦྱོང་མཁན་ཀུན་ལ་འཕྲད་སྲིད་པའི་སྤྱི་ཡོངས་ཀྱི་གནད་དོན་ཞིག་རེད། ཉིས་སྟོང་དགུའི་ཟླ་བ་བཅུ་པར་ང་ཡང་ཁྱོད་དང་འདྲ། སྐབས་དེར་ངས་གློག་ཀླད་ནང་དུ་འཕྲིན་ཡིག་འབྲི་བ་དང་གསར་འགྱུར་ལ་བལྟ་ཀློག་བྱེད་ཤེས་པ་ཙམ་ལས་དྲ་ཚིགས་བཟོ་སྟངས་སྐོར་གང་ཡང་ཤེས་ཀྱི་མེད་ལ། ལྷག་པར་དུ་སྦྱོང་གཞིའི་ཤེས་བྱར་གསར་རྐྱང་གི་ཐ་སྙད་དང། ལམ་སྟོན། སྦྱོང་ཚུལ། མཉེན་ཆས། བགྲོ་གླེང་། ཟིན་བྲིས། དྲ་ཚིགས། དེབ་སོགས་ཧ་ཅང་མང་དྲག་པའི་ཚོར་སྣང་སྐྱེས་པ་ད་ལྟའང་དྲན་གྱི་འདུག དེ་ནི་ང་ཤིན་ཏུ་ཆེ་བའི 747 རྟགས་ཅན་གྱི་རླངས་འཕྲུལ་གནམ་གྲུའི་ཁ་ལོ་བའི་ཁང་མིག་ཏུ་བསྡད་དེ་ད་གནམ་གྲུ་འཕུར་ཅིག་ཟེར་བ་དང་འདྲ།
ཐོག་མར་དྲ་ཚིགས་བཟོ་སྐབས་མཚམས་རེར་མགོ་འཐོམ་པ་དང་ལན་རེར་ནོར་ཏེ་རང་ཉིད་ལ་གླེན་རྟགས་ཀྱི་དྲི་བ་དེ་འདྲ་ཡང་འདྲི་མི་སྲིད་པ་མིན། འོན་ཀྱང། དེ་ནི་དྲ་ཚིགས་ལག་རྩལ་པ་ཀུན་ལ་བྱུང་མྱོང་ཞིང་ང་ལའང་དེ་ལྟར་བྱུང་། གལ་ཆེ་བ་ནི་གསང་བའི་སྐད་བརྡ་འདི་དག་སྦྱོང་སྐབས་གནས་ཚུལ་མང་པོར་རྒྱུས་ལོན་བྱེད་དགོས་པ་དག་གིས་དངངས་སྐྲག་ནམ་ཡང་སྐྱེ་རུ་འཇུག་རྒྱུ་མེད། ཆུང་ས་ནས་འགོ་བཙུགས་ཏེ་ལུས་པོ་འཁྱར་འཁྱོར་གྱིས་གོམ་པ་སྤོ་དགོས། གལ་ཏེ་གློག་ཀླད་སྐད་བརྡ་རིག་པ་ཆ་ཚང་བ་ཞིག་མ་ཤེས་ཀྱང་སྐྱོན་མེད། ཐོག་མར་དེའི་སྐོར་གྱི་རྩོམ་ཡིག་དང་ཟུར་བལྟས་སློབ་ཚན་སོགས་བལྟ་ཀློག་གིས་གློག་ཀླད་རིག་པའི་ཤེས་བྱའི་ལྡུམ་རའི་ནང་དུ་འགྲུལ་བཞུད་བྱེད་དགོས། ག་ལེར་ཉུང་ངུ་རེ་ཤེས་པར་བྱེད་དགོས་པ་ལས་ཚོུད་གཅིག་གི་ནང་དུ་ཅི་ཡང་ཤེས་མི་སྲིད། དུས་ཚོད་ཕུད་དེ་སྦྱོང་བརྡར་བྱོས། སྦྱོང་འདོད་ཀྱི་ཚོར་བ་ཆེར་བསྐྱེད་ཀྱིས་དུས་ཐུང་ངུའི་ནང་ཅུང་ཟད་རེ་ཤེས་པར་གྱིས། ཐོག་མར་དྲ་ཤོག་གཅིག་རྐྱང་ཅན་ཞིག་ཁ་ཕྱེ་སྟེ་ཡིག་རིས་སྦྲེལ་མཐུད་དང་། པར་རིས་ཁ་སྣོན། ཡིག་གཟུགས་ཕྲ་སྦོམ་ཅན་དུ་གཏོང་བ་སོགས་ནས་འགོ་འཛུགས་དགོས། ངས་གློག་ཀླད་ཤེས་བྱའི་སྐོར་གྱི་སློབ་ཚན་སྦྱོང་བར་འཛིན་གྲྭ་གཅིག་ཀྱང་འགྲོ་མྱོང་མེད། དྲ་ཚིགས་འདི་མ་བཟོས་པའི་སྔོན་དུ་ང་དྲ་ཚིགས་བེད་སྤྱོད་གཏོང་མཁན་ཞིག་ཡིན་པ་ལས་དྲ་ཚིགས་ལག་རྩལ་པ་ཞིག་མིན། སྐབས་དེར་ངས་གློག་ཀླད་ཤེས་བྱའི་སྐོར་གྱི་སྐད་བརྡ་འདི་དག SEO, RSS, HTML གཅིག་ཀྱང་ཤེས་ཀྱི་མེད། ཡིན་ན་ཡང་། ག་ལེར་བློ་རྩ་བརྟན་པོས་རྒྱུན་ཆད་མེད་པར་སློབ་སྦྱོང་བྱས་ཏེ་ད་ལྟ་ང་དྲ་ཚིགས་ལག་རྩལ་པ་ཞིག་ཏུ་གྱུར་ཟིན། དེ་ནི་ཉིན་གཅིག་གི་དུས་ཡུན་ཙམ་མིན་པར་བརྒྱུད་རིམ་ཞིག་རེད། ཁྱོད་ད་ལྟའི་དྲ་ཚིགས་འདིར་ཡོང་སྟེ “དྲ་ཚིགས་བཟོ་བར་ཐོག་མར་ཤེས་དགོས་པའི་གནད་དོན་བཞི།” ཟེར་བའི་དྲ་ངོས་འདི་ཀློག་གིན་ཡོད་པས། ཁྱོད་ནི་དྲ་ཚིགས་ལག་རྩལ་པ་ཞིག་ཆགས་པའི་ལམ་དུ་ཞུགས་ཚར་ཞིང་། རང་ཉིད་ལ་དྲ་ཚིགས་བཟོ་བའི་བརྒྱུད་རིམ་དེ་འགོ་བཙུགས་ཟིན་པ་གསལ་པོ་ཡིན། དྲ་ཚིགས་བཟོ་བའི་གོམ་པ་དང་པོ་ནི་སྦྱོང་འདོད་ཀྱི་བསམ་བློ་དེ་ཡིན། ཁྱོད་ད་ལྟ་གོམ་པ་གཉིས་པ་དྲ་ཚིགས་གང་འདྲ་བཟོ་དགོས་མིན་གྱི་མཚམས་སུ་སླེབས་ཡོད། ངས་ཁྱོད་ལ་ཡིད་སྨོན་སྐྱེ་ཡི་འདུག ཁྱོད་མདུན་གྱི་འཇིག་རྟེན་ནི་འཇིག་རྟེན་ཁམས་གསར་པ་ཞིག་དང་། གང་དུའང་མདུན་སྐྱོད་བྱེད་ཆོག་པའི་ལས་དོན་གསར་པ་ཞིག་གི་འགོ་རྩོམ་བཞིན་ཡོད། དྲ་ཚིགས་བཟོ་སྐྲུན་གྱི་མཐུན་རྐྱེན་ལེགས་ཤོས་འཇིག་རྟེན་ཁམས་གསར་པ་ཞིག་ཏུ་འགྲུལ་བཞུད་ཀྱིས་སྐད་བརྡ་གསར་པ་ཞིག་སྦྱོང་ཞིང་། མི་སྣ་གསར་པ་མང་པོ་ཞིག་ལ་ཐུག་རྒྱུའི་གྲ་སྒྲིག་བྱེད་བཞིན་ཡོད། འོན་ཀྱང་། དྲ་ཚིགས་བཟོ་བ་ནི་སཱི་ཊན་རྒྱལ་ཁབ་ཀྱི (IKEA) བཟོ་ཆས་ཚོང་ཁང་ནས་ཐོན་པའི་ཞིབ་ཚགས་པོས་འབིགས་ཀྱིས་ཟུར་བཞིར་བུ་ག་ཕུག་སྟེ་གཅུས་གཟེར་རྒྱབ་པའི་རྐུབ་སྟེགས་བཟོ་བ་དང་མི་འདྲ་ཞིང་། ཟུར་གཅིག་ནས་གཅིག་བརྒྱུད་དེ་གོམ་པ་ལྔ་པ་ཞིག་སྤོ་དགོས་དོན་མེད་མོད། དྲ་ཚིགས་ཀུན་ལ་ལག་རྩལ་རང་བཞིན་ལྡན་པའི་ཐུན་མོང་གི་ཁྱད་ཆོས་རེ་ཡོད་པས། ཁྱོད་ཀྱིས་ལྕགས་རྡོག་ཁབ་ཏུ་བསྒྱུར་བ་ལྟ་བུའི་སྙིང་རུས་བསྐྱེད་དགོས། རང་ཉིད་ཀྱི་དྲ་ཚིགས་ནི་རང་ཉིད་ཀྱི་ཌི་ཨེ་ཨེན (DNA) རིགས་རྒྱུན་ལྡན་པའི་གཅེས་པའི་ཕྲུ་གུ་དང་འདྲ་ཞིང་། རང་ཉིད་ཀྱི་ལག་རྩལ་རང་བཞིན་གྱི་ཁྱད་ཆོས་ཀྱང་ལྡན་ཡོད་པས། ཁྱོད་ཀྱིས་རྒྱུན་ལྡན་དུ་དེ་ལ་བསམ་བློ་བཏང་སྟེ་སྔར་བས་ལེགས་པའི་ཇུས་འགོད་ཅིག་བྱེད་དགོས་སྙམ་པ་དང་། ག་ལེར་འཚར་ལོངས་བྱེད་དུ་བཅུག་སྟེ་ཀུན་ལས་མཛེས་ཤིང་བལྟ་ན་སྡུག་པ་ཞིག་ཏུ་བཟོ་སྐྲུན་བྱེད་དགོས་སྙམ་གྱི་རེད། མི་ནི་དུད་འགྲོ་དང་མི་འདྲ་བར་དངོས་པོ་གསར་སྐྲུན་བྱེད་འདོད་ཀྱི་འདུན་པ་ཡོད་པར་མ་ཟད་ད་དུང་དེའི་ནུས་པ་ཡང་ཡོད། མིའི་རིགས་ཀྱིས་ཕྱོགས་ཡོངས་ནས་ཤེས་བྱ་ཉུང་ངུ་དང་ཆ་ཤས་རེ་རེ་བཞིན་འཚོལ་སྡུད་ཀྱིས་བཟོ་དབྱིབས་དང་རྣམ་པ་གསར་པ་ལྡན་པའི་དངོས་པོ་སྣ་མང་གསར་སྐྲུན་བྱེད་ཐུབ། ང་ཚོ་ཡང་འཛམ་གླིང་གི་གསར་གཏོད་མཁས་པ་ཤེ་ཁི་སེ་ཧྥིར་དང་། མའ་ཁལ་གྷེ་ལོ། མཱོ་ཛར་ཊ་སོགས་དང་འདྲ་བར་གདོད་མའི་རྡུལ་འདུས་ཀྱི་རིགས་རྒྱུན་ལས་དངོས་པོ་གསར་སྐྲུན་གྱི་ནུས་པ་ཡོད་པ་གཅིག་མཚུངས་སུ་སྐྱེས་པས། ཡང་དག་པའི་ཐབས་ལམ་ཞིག་ལ་བརྟེན་ནས་ཤེས་བྱ་ཉུང་ངུ་འཚོལ་སྡུད་ཀྱིས་ཡང་ཡང་བཟོ་བཅོས་བྱེད་ཚེ་ད་གཟོད་སྔར་མེད་པའི་དངོས་པོ་གསར་སྐྲུན་བྱེད་ཐུབ་པ་གོར་མ་ཆག ། ཐོག་མར HTMLདང་ CSS སྐད་བརྡའི་སྐོར་ཤེས་བྱ་འཚོལ་སྡུད་བྱོས། དེ་ནས་ཁྲུས་ཁང་དུ་སོང་སྟེ་གཟུགས་པོ་བཀྲུས། སྦག་སྦག་ཞོན་ནས་གཅེས་ཁྱི་ཁྲིད་དེ་དགོང་ཟས་ཟ་རུ་སོང། དེ་ནས་སླར་ཡང་སྦྱོང་འགོ་བཙུགས་ན་སྔར་བས་མང་དུ་ཤེས། ད་ནས་བཟུང་ཉིན་རེའི་ཐབས་ལམ་འདི་འདྲ་སྤྱད་དེ་བྱས་ན་ད་གཟོད་དྲ་ཚིགས་བཟོ་འདོད་ཀྱི་འདུན་པ་ཤུགས་ཆེར་འཕེལ་ཞིང་། དེ་ལ་བརྟེན་ནས་གདོད་མའི་རྡུལ་འདུས་རིགས་རྫས་ལས་མིར་ཆགས་པའི་གོ་རིམ་ལྟར་ཉུང་ངུ་ཆེན་པོར་སྒྱུར་བའི་འབད་བརྩོན་གྱིས་ད་གཟོད་བཟོ་དབྱིབས་དང་རྣམ་པ་མི་འདྲ་བ་ལྡན་པའི་དྲ་ཚིགས་གསར་སྐྲུན་བྱེད་ཐུབ། གལ་ཏེ་ཁྱོད་ཀྱིས་དྲ་ཚིགས་བཟོ་བའི་ལག་རྩལ་ཡོངས་སུ་ཤེས་ཚེ་ད་གཟོད་དྲ་ཚིགས་སྟེང་ནས་སྒོར་མོ་ཅི་ཙམ་བསགས་ཐུབ་པ་དང། ཟིན་བྲིས་གྲོགས་པོ་དང་། དྲ་ཐོག་སྐུ་མགྲོན་ཅི་ཙམ་ཡོད་ཀྱང་དེ་དག་གིས་གཞན་ལ་མེད་པའི་ཁྱོད་ཀྱི་ལག་རྩལ་དེ་ནམ་ཡང་འཕྲོག་བཅོམ་བྱེད་མི་ཐུབ། དེས་ན་དྲ་ཚིགས་བཟོ་སྐྲུན་ལ་འབད་ཅིག
གཉིས། HTML སྐད་བརྡ།
HTML ནི་ཡིག་རིས་སྦྲེལ་མཐུད་ཀྱི་སྐད་བརྡ་ཡིན་ཞིང་། འཚོལ་ཆས་ལ་ཡིག་རིས་རྣམས་འཆར་བྱེད་ཀྱི་བརྡ་སྐྱེལ་མ་ལག་གཙོ་བོ་ཡིན། སྐད་བརྡ་དེ་ཡིག་འབྲུ་རེའི་གཡས་གཡོན་དུ་གསང་བརྡ་རེ་ཁ་སྣོན་གྱིས་གྲུབ་པ་ཞིག་ཡིན། དཔེར་ན། དྲ་ཤོག་ངོས་སུ་ཡིག་འབྲུ་དང་གསང་བརྡ་མཉམ་སྡེབ་བྱས་པ འདི་བྲིས་ཚེ་དྲ་ངོས་ཡིག་གཟུགས་ཕྲ་བ་ནས་སྦོམ་པོར་འགྱུར་བ་ཡིན། འོན་ཀྱང། འདས་པའི་ལོ་རབས་ནང HTML སྐད་བརྡ་འདི་ཡིག་འབྲུ་ལས་གཙོ་བོར་གསང་བརྡས་གྲུབ་པ་ཡིན། HTML སྐད་བརྡས་རེའུ་མིག་དང་། འགེངས་ཤོག པར་རིས་སོགས་བཟོ་ཐུབ་ཅིང། མདོར་ན། དྲ་ངོས་ཀྱི་བཟོ་དབྱིབས་དང་སྣང་བརྙན་ཀུན HTML སྡེབ་འབྲི་བྱས་པ་ལས་གྲུབ་པ་ཤ་སྟག་ཡིན། HTML སྐད་བརྡ་གཏིང་ཟབ་པར་ཤེས་པ་ནི་དྲ་ཚིགས་བཟོ་སྐྲུན་བྱེད་པ་ལས་དཀའ་མོད། སྟབས་ལེགས་པ་ཞིག་ལ་དྲ་རྒྱའི་ནང་དུ་ཁྱོད་ལ་ལམ་སྟོན་བྱེད་པའི་ཉེར་མཁོའི་ཟུར་བལྟས་སློབ་ཚན་དང་རྩོམ་ཡིག་སོགས་མང་དུ་ཡོད། ངས་གཙོ་བོར W3 Schools ཟེར་བའི་དྲ་ཚིགས་ནང་དུ་ལས་དང་པོ་ནས་མཐོ་རིམ་གནས་ཚད་བར་གྱི་ཟུར་བལྟས་སློབ་ཚན་བལྟ་ཀློག་བྱས་པ་ལས HTML བརྡ་ཆད་འདི་ཤེས་ཤིང་། དེ་ནི་ཧ་ཅང་ཕན་ཐོགས་ཆེན་པོ་ཞིག་རེད། ཁྱོད་ཀྱིས་ཀྱང་དུས་ཁོམ་བྱུང་དུས་ཟུར་བལྟས་སློབ་ཚན་བལྟ་ཀློག་དང་། བར་སེང་གི་སྐབས་སུ HTML སྐད་བརྡ་སྡེབ་འབྲི་བྱས་ཏེ་པར་རིས་དང་། རེའུ་མིག ཡིག་གཟུགས་ཟུར་ཉལ་ཅན་བཟོས་པ་ནས་འགོ་ཚུགས་ཤིག ཞོར་དུ HTML སྐད་བརྡའི་ནང་དོན་འགྲེལ་བཤད་མདོར་བསྡུས་བྱས་པའི་དཔེ་དེབ་ཅིག་ལ་བལྟ་ཀློག་བྱེད་དགོས། དཔེར་ན། ཅིའི་ཕྱིར HTML སྐད་བརྡ་འདི་བཟོས་པ་དང། དེ་གལ་ཆེན་དོན་ཅི་ཡིན། དུས་ནམ་ཞིག་ལ་བེད་སྤྱོད་བྱས་པ་ཡིན་མིན་སྐོར་ལ་བལྟ་ཀློག་བྱེད་དགོས། HTML སྐད་བརྡའི་དཔེ་དེབ་ཅིག་གིས་བརྡ་ཆད་འདིའི་སྤྱིར་བཏང་གི་དྲི་བ་འདི་དག་ལ་ལན་འདེབས་བྱེད་པར་མ་ཟད་ད་དུང་དེའི་ནང་དོན་ངོ་མ་ཅི་ཡིན་འགྲེལ་བཤད་རྒྱག་ངེས་ཡིན། ཁྱོད་ཀྱིས་རང་ཉིད་ལ HTML སྐད་བརྡ་སྐོར་གྱི་ཤེས་བྱ་གང་དགོས་པ་དེ་ཤེས་ན་འགྲིགས་པ་ལས་དེའི་ནང་དོན་ཡོངས་རྫོགས་ཤེས་དགོས་དོན་མེད་ལ། རྗེས་སུ་དྲ་ཚིགས་བཟོ་སྐབས་སྔར་དཔེ་ཀློག་སྐབས་ཟིན་ཐོ་གང་བཀོད་པ་དེ་མ་བརྗེད་ན་འགྲིག་པས་ནང་དོན་ཡོད་ཚད་ཁྱོད་ལ་དགོས་མཁོ་མེད། དེས་ན། HTML སྐད་བརྡ་སྤྱིར་བཏང་གི་ཤེས་བྱ་སྟོན་པའི་དཔེ་དེབ་ཅིག་ཉོ་དགོས། དཔེ་དེབ་དེ་གང་མགྱོགས་བལྟ་ཀློག་བྱས་ཏེ HTML སྐད་བརྡ་རང་ཉིད་ཀྱི་ཀླད་པའི་ནང་དུ་སིམ་དུ་འཇུག་དགོས། སྤྱིར་སྐད་བརྡ་འདིའི་སྐོར་དཔེ་དེབ་བགྲང་གིས་མི་ལངས་པས་རང་ཉིད་ལ་གང་འཚམས་པ་དེ་བདམས་ཉོ་བྱོས། ངས Dummies series of books ཟེར་བའི་དེབ་དེ་ཉོས་པ་ཡིན། གང་ཡིན་ཟེར་ན་དེབ་དེའི་ནང་དུ HTML སྐད་བརྡ་སྐོར་གྱི་སྤྱིར་བཏང་གི་ཤེས་བྱ་ཡོངས་རྫོགས་འདུས་ཡོད། ང་འཛིན་གྲྭ་གཅིག་ཀྱང་མ་སོང་བར HTML for Dummies ཟེར་བའི་དཔེ་དེབ་བཀླགས་ཏེ་སྐད་བརྡ་འདི་ཤེས་བྱུང་། རྨང་གཞི་ཤེས་ན་ད་གཟོད་གཏིང་ཇེ་ཟབ་ཏུ་གཏང་རྒྱུ་ནི་ཧ་ཅང་སླ། དེ་ཡང་། གྷུ་གྷལ་འཚོལ་ཆས་ནང་དུ་སོང་སྟེ HTML སྐད་བརྡ་སྐོར་གྱི་དྲི་བ་མང་པོ་འཚོལ་ཞིབ་བྱེད་དགོས། HTML སྐད་བརྡ་སྐོར་གྱི་སྤྱིར་བཏང་གི་དྲི་བ་རེ་གཉིས་བཀླགས་པ་ལ་བརྟེན་ནས་ཁྱོད་ཀྱིས་ཉེར་མཁོའི་ཡོ་བྱད་རྣམས་འཚོལ་ཤེས་ངེས་ཡིན། དཔེར་ན། དྲ་ཤོག་ངོས་སུ་རེའུ་མིག་ཅིག་བཟོ་དགོས་ཚེ་གྷུ་གྷལ་འཚོལ་ཆས་ནང་དུ ‘table html’ ཞེས་བྲིས་ཏེ་བཙལ་ན ‘table html’ སྐོར་གྱི་དཔེ་སྣ་ཚོགས་རྙེད་ངེས་ཡིན། HTML སྐད་བརྡའི་རྨང་གཞིའི་ཤེས་བྱ་ཤེས་ན་ད་གཟོད་དེའི་སྐོར་གྱི་དཔེ་སྣ་མང་རྙེད་ངེས་ཡིན་པར་མ་ཟད། དཔེ་དེ་རྣམས་དབྱེ་འབྱེད་ལས་སླ་པོས་བྱེད་ཐུབ། ངས་དྲ་ཚིགས་འདིའི་རེའུ་མིག་ཐམས་ཅད་བཟོས་པ་ཡིན་མོད། ད་དུང་ཡང HTML tables སྐོར་གྱི་དཔེ་སྣ་ཚོགས་འཚོལ་ཞིབ་བྱེད་ཀྱི་ཡོད། གང་རྙེད་པའི་དཔེ་རྣམས་རང་ཉིད་ཀྱི་དགོས་མཁོ་དང་བསྟུན་ཏེ་བཟོ་བཅོས་ཀྱིས་དྲ་ངོས་སུ་འཇོག་གི་ཡོད། ཁྱོད་ཀྱིས་ཀྱང HTML སྐད་བརྡའི་ཆ་ཤས་རེ་རེ་བཞིན་བློར་བཟུང་མི་དགོས་པར་རང་ཉིད་ལ་གང་མཁོ་བ་དེ་ངོས་འཛིན་ཐུབ་ན་འགྲིག།
གསུམ། CSS སྐད་བརྡ།
CSS ཡི་དོན་ནི་སྟོན་པ་མ་ཤི་ཀའི་འཁྲབ་སྟོན་པ་གྲགས་ཅན་ཟེར་བ་ཡིན་སྟབས། ཁྱོད་ཀྱིས་སྟོན་པ་མ་ཤི་ཀ་ལ་ཡིད་ཆེས་ཀྱི་དད་པས་དྲ་ཚིགས་བཟོ་ནའང་ད་དུང་དཀའ་ངལ་འཕྲད་སྲིད། CSS སྐད་བརྡ་ནི་དྲ་ཤོག་ངོས་ཀྱི་ནང་དོན་རིགས་དགར་བྱ་ཕྱིར་དུ་ཆུ་གཉེར་བཟོ་དབྱིབས་ལྡན་པའི་དྲ་ཤོག་བཟོ་བར་གཙོ་བོར་བཀོལ་སྤྱོད་བྱེད་པ་ཡིན། དེ་ནི་ཅུང་ཟད་སྦྱོང་དཀའ་བས་འཕྲལ་མར་ཤེས་མི་སྲིད། ངེས་པར་དུ་སློབ་སྦྱོང་བྱས་ཏེ་ཁོང་དུ་ཆུད་པར་བྱོས། དེ་ནས་གནོན་ཐེངས་གཅིག་ལས་མི་དགོས། དཔེར་ན། སྦག་སྦག་གཏོང་སྟངས་ཤེས་ན་ད་གཟོད་ཞོན་ཐེངས་གཅིག་ཡིན་པ་དང་འདྲ། ཁྱོད་རང་ལོ་ཉེར་གཅིག་ཟིན་དུས་མ་གཏོགས་སྦི་རག་འཐུང་བའི་འགོ་མི་བརྩམ། སྐབས་དེར་སྦི་རག་ཇི་ལྟར་འཐུང་དགོས་པ་དང་དེའི་བྲོ་བ་ངོ་མ་ཅི་ཡིན་ཤེས་ཏེ་མངོན་པར་བསྟོད་པ་ལྟར CSS སྐད་བརྡ་སྡེབ་འབྲི་བྱེད་ཚུལ་དང་དེ་ལ་ཡིད་སྨོན་སྐྱེ་བར་ཡང་དུས་ཚོད་དགོས་ཤིང་། ལྷག་པར་དུ CSS སྐད་བརྡ་སྦྱོང་བ་ཡང་སྦྱང་བྱ་གཞན་དང་འདྲ་བར་འབད་རྩོལ་བྱེད་དགོས། ཐོག་མར་ངལ་བ་དྲག་པོས་ཐེངས་བཅུ་ལ་བཟོས་ཀྱང་ད་དུང་ཚད་བཀག་དུས་ཚོད་ཡོལ་ཏེ་སྔར་བཞིན་བསྐྱར་ལོག་བྱེད་སྲིད། ཁྱོད་ཀྱིས་སློབ་གྲྭའི་རྒྱབ་ངོས་སུ་ཡོད་པའི་གད་སྙིགས་བླུག་སྣོད་འགྲམ་དུ་ཐེངས་དང་པོར་སྦི་རག་ཤེལ་དམ་དོ་ཨུ་ཚུགས་ཀྱིས་འཐུང་དུས་ཅི་འདྲས་སྣང་བ་སྐྱིད་པོ་ཞིག་མ་ཡིན་ནམ། དུས་ཚོད་ཕུད་དེ་བརྡ་ཆད་འདི་ལེགས་པར་ཤེས་པར་བྱས་ན་ད་གཟོད་བསྐྱར་ལོག་བྱེད་ཐེངས་རེ་རེ་ནི་སྔར་བས་མཛེས་པའི་དྲ་ཚིགས་ཀྱི་སྣང་བརྙན་རེ་རེ་ཡིན། CSS སྐད་བརྡའི་བྱེད་ལས་གཙོ་བོ་ནི་བརྗོད་གཞི་ལས་སྣང་བརྙན་དང་རྣམ་པ་སོ་སོར་ཕྲལ་ཏེ་རིགས་དགར་བྱེད་པ་དེ་ཡིན་ཞིང་། དྲ་ངོས་ཀྱི་ཆ་ཤས་གཅིག་ལ་འགྱུར་བ་བཏང་བ་ལས་དྲ་ངོས་ཀྱི་སྣང་བརྙན་རིལ་པོ་ལ་འགྱུར་བ་གཏོང་ཐུབ། དཔེར་ན། དྲ་ཤོག་བཟོ་བཀོད་བྱེད་སའི་ནང་དུ་འདི་སྡེབ་འབྲི་བྱས་ན་དྲ་ངོས་རིལ་པོའི་ཡིག་གཟུགས་ཚད་གཞི་ཨང་གྲངས་བཅུ་ནས་བཅུ་གཅིག་བར་ཆེ་རུ་གཏོང་ཐུབ། དེ་ནི་དྲ་ངོས་ཀྱི་དྲ་ཤོག་རེ་རེའི་ཡིག་གཟུགས་ཆེ་ཆུང་གཏོང་བར་དྲ་ཤོག་རེ་རེ་ཁ་ཕྱེ་བ་ལས་སླ་བ་གསལ་པོ་ཡིན། CSS སྐད་བརྡ་ལ་དྲ་ངོས་ཀྱི་བརྗོད་གཞི་མི་འདྲ་བ་ལས་པང་ངོས་དང་སྣང་བརྙན་བཅས་སོ་སོར་ཕྲལ་ཏེ་རིགས་དགར་བྱེད་པ་ལས་ད་དུང་ཕྱིན་ཆད་འགྱུར་བ་གཏོང་སླ་བའི་ཁྱད་ཆོས་ལྡན་ཡོད། གལ་ཏེ་ཁྱོད་ཀྱིས་སྐད་བརྡ་འདི་མ་ཤེས་ཚེ་ཟླ་གསུམ་སློབ་གསེང་གི་སྐབས་ཉིན་མཚན་མེད་པར་དྲ་ཤོག་རེ་རེའི་མཛུབ་གནོན་ལ་སྣུན་ཏེ་ངལ་བ་དྲག་པོ་བསྟེན་དགོས་པ་ནི་བཤད་མི་དགོས་ཤིང་། རྣམ་པ་དང་བརྗོད་གཞི་ཀུན་མཉམ་དུ་འདྲེས་ཏེ་ཨི་ཇིབ་ཀྱི་གནའ་བོའི་བརྡ་མཚོན་ཡིག་གཟུགས་ཀྱི་ནང་དོན་འགྲེལ་བཤད་རྒྱབ་པ་ལས་ཀྱང་དཀའ་ཞིང་། ན་ཉིན་སྟོན་པ་ཡེ་ཤུའི་འཁྲུངས་སྐར་ཉིན་ཤིང་སྡོང་ངོས་སུ་གློག་སྒྲོན་བཀལ་བ་ལས་ཀྱང་རྙོང་འཛིན་ཅན་ཞིག་ཏུ་འགྱུར་ངེས་ཡིན། ཡིན་ན་ཡང་། CSS སྐད་བརྡ་འདི་ཤེས་ཚེ་ད་གཟོད་པང་ངོས་ལས་རྣམ་པ་ལོགས་སུ་དགར་ཐུབ་ཅིང་། ཁྱོད་མཚོ་ཐོག་འཁྱམ་མྱུལ་བྱེད་སྐབས་གློ་བུར་དུ་སོ་མཱ་ལཱའི་མཚོ་ཇག་དང་གདོང་ཐུག་རྒྱབ་ཀྱང་ད་དུང་ཁྱོད་ཀྱིས་ལས་སླ་པོས་དྲ་ངོས་བཟོ་བཅོས་བྱེད་ཐུབ། CSS སྐད་བརྡ་སྦྱོང་བའི་ཐབས་ལམ་ལེགས་ཤོས་ནི་སྦྱོང་བརྡར་དྲ་བརྙན་ཉུང་ངུ་རེ་ལ་བལྟ་དགོས་པ་དེ་ཡིན། W3 Schools དྲ་ཚིགས་ནང་དུ CSS སྐད་བརྡ་སྦྱོང་བར་མཁོ་བའི་ཟུར་བལྟས་སློབ་ཚན་མང་པོ་འདུག ཟུར་བལྟས་སློབ་ཚན་བལྟ་ཀློག་བྱས་པ་ལས་འདི་ཤེས་ཏེ་འཕྲལ་མར་དྲ་ངོས་ཀྱི་སྣང་བརྙན་ལ་འགྱུར་བ་གཏོང་ཐུབ་ཅིང་དཔེ་སྣ་ཚོགས་བཟོ་བཅོས་བྱེད་པ་ལས་ཁྱོད ནི CSS སྐད་བརྡའི་ཐད་ལ་གོ་རྟོགས་ཟབ་པའི་མི་ཞིག་ཏུ་འགྱུར་ངེས་ཡིན། དྲ་ཚིགས་བཟོ་བར CSS སྐད་བརྡ་ཤེས་དགོས་པའི་གནད་དོན་དེ་ནི་ཧ་ཅང་གལ་ཆེ་བ་བཤད་ཅི་དགོས། ཁྱོད་ཀྱིས་སྐད་བརྡ་འདི་ཐོག་མར་སྦྱོང་སྐབས་ཡུན་ཙམ་རིང་ཐང་ཆད་དེ་སྦྱོང་མཚམས་བཞག་སྲིད་མོད། འོན་ཀྱང་། སྐད་བརྡ་འདི་མ་ཤེས་པར་དྲ་ཚིགས་བཟོ་སྐྲུན་བྱེད་པ་དེ་ནི་དེ་བས་དཀའ་ངལ་ཆེ་རུ་གཏོང་བ་དང་ཁྱད་མེད་པས། ཐོག་མར CSS སྐད་བརྡ་ཤེས་པར་བྱས་ན་ད་གཟོད་སྔར་བས་ལེགས་པའི་དྲ་ཚིགས་བཟོ་སྐྲུན་བྱེད་ཐུབ།
བཞི། དྲ་ཚིགས་ཀྱི་ལག་རྩལ་མཉེན་ཆས་དང་བཀོལ་སྤྱོད་བྱེད་སྟངས།
དྲ་ཚིགས་ལག་རྩལ་རིག་པའི་གཞུང་ལུགས་ལྟར་ན། ཁྱེད་ལ་གང་དགོས་པ་དེ་ནི་ནཱོ་ཊི་པེ་ཊི་ཡིན་ཟེར། གནའ་བོའི་གྷི་རཱི་སཱའི་ཆ་བགོས་རྩིས་རིག་པ་བསྐྱར་ཟློས་ཀྱིས་ས་ཆའི་གྲངས་ཁྲི་གཅིག་བར་བརྩི་ཐུབ་སྲིད་པ་ལྟར། ནཱོ་ཊི་པེ་ཊིའི་ནང་དུའང་དྲ་ཚིགས་ཆ་ལག་ཚང་བ་ཞིག་བཟོ་སྐྲུན་བྱེད་ཐུབ་སྲིད་པ་ཡིན། ཡིན་ན་ཡང་། དེ་ནི་སྲིད་མཐའ་ཙམ་ཡིན་པས་ཁྱེད་ལ་དེ་དགོས་ཟེར་བ་མིན།
དོན་དངོས་ནི། ཁྱོད་ལ་དྲ་ཚིགས་ཀྱི་ལག་རྩལ་རང་བཞིན་ལྡན་པའི་མཉེན་ཆས་ཤིག་དགོས་པ་དེ་ཡིན། མཉེན་ཆས་ཚད་ལྡན་ཞིག་གིས་ད་གཟོད་དྲ་ཚིགས་བཟོ་སྐྲུན་དང་བཀོལ་སྤྱོད་བྱེད་ཕྱོཊ་ཀྱི་དཀའ་ངལ་རྣམས་ཡོངས་སུ་བསལ་ཐུབ། མ་གཞི HTML དང་ CSS སྐད་བརྡ་འདི་གཉིས་ཤེས་དགོས་པ་ཡིན་མོད། འོན་ཀྱང་དྲ་ཚིགས་ཀྱི་ལག་རྩལ་མཉེན་ཆས་ཡོད་ཚེ་དེ་གཉིས་ངེས་པར་དུ་ཤེས་དགོས་དོན་མེད། ལག་པ་དང་ཙི་ཙི་གཉིས་ཀྱིས་ཡར་མར་གནོན་ཏེ་ཕྲ་སྦོམ་དང་དྲུད་འཕྲི་བྱེད་པ་དེ་ཙམ་གྱིས་དྲ་ཚིགས་བཟོ་སྐྲུན་བྱེད་ཐུབ། འོན་ཀྱང་། སྐད་བརྡ་འདི་གཉིས་ཀྱི་རྨང་གཞིའི་ཤེས་བྱ་མ་ཤེས་པར་ལག་རྩལ་མཉེན་ཆས་ཅི་འདྲའི་ཚད་ལྡན་ཞིག་ཡིན་ཀྱང་ད་བར་དུ་དྲ་ཚིགས་བཟོ་བཀོད་ལེགས་པ་གཅིག་ཀྱང་སྐྲུན་ཐུབ་མེད། མཛུབ་གནོན་གྱིས་ཡོལ་ངོས་རྣམ་པར་འགྱུར་བ་བཏང་སྟེ་དྲ་ངོས་བཟོ་བཅོས་གཏོང་བ་ལས HTML སྐད་བརྡ་སྡེབ་འབྲི་བྱེད་པ་སླ་བ་ཡིན་ཏེ། ཡོལ་ངོས་རྣམ་པར་འགྱུར་བ་བཏང་སྟེ་དྲ་ངོས་བཟོ་བཅོས་བྱེད་པར་སྐར་མ་ཉི་ཤུ་འགོར་ཞིང་། HTML བརྡ་ཆད་སྡེབ་འབྲི་ཡིས་དྲ་ངོས་བཟོ་བཅོས་བྱེད་པར་སྐར་ཆུང་བཅུ་ལས་མི་འགོར། གལ་ཏེ་རང་ཉིད་ལ་དྲ་ཚིགས་བཟོ་འདོད་ཡོད་ཚེ HTML དང་ CSS སྐད་བརྡ་སྦྱོང་དགོས་ཞེས་ཐེངས་མང་བཤད་དོན་ཅི་ཡིན་ཟེར་ན། དྲ་ཚིགས་ལག་རྩལ་མཉེན་ཆས་ཅི་འདྲའི་ཚད་ལྡན་ཞིག་ཡིན་ཀྱང་དེས་དུས་ཚོད་སྲི་ཚགས་མི་བྱེད་ཅིང་དེ་ནི་ལས་དང་པོ་པ་ལ་དགོས་མཁོ་ཡོད་པ་ཞིག་ཡིན་མོད། ཉེ་བར་མཁོ་བ་ནི་སྐདབརྡ་དེ་གཉིས་ཡིན། འདས་པའི་ལོ་རབས་སུ་ལས་དང་པོ་པ་ལ་མཁོ་བའི་དྲ་ཚིགས་ཀྱི་ལག་རྩལ་མཉེན་ཆས་ནི་གཞུང་ལས་མདུན་ངོས་དྲ་ཤོག (Microsoft FrontPage) ཟེར་བ་འདི་ཡིན་མོད། ད་ལྟ་དེ་ནི་དུས་ཚོད་ཡོལ་ཟིན་པ་ཞིག་རེད། གཞུང་ལས་མདུང་ངོས་དྲ་ཤོག་ལ་དྲ་ཚིགས་འཐུས་སྒོ་ཚང་བ་ཞིག་བཟོ་སྐྲུན་བྱེད་པའི་ལྡེམ་མྱུར་ལྡན་པའི་ཡོ་བྱད་མེད་ལ། དེའི་ནང་དུ་དྲ་ཚིགས་ཀྱི་སྣང་བརྙན་གཅིག་རྐྱང་ཅན་ཞིག་ལས་བཟོ་སྐྲུན་བྱེད་མི་ཐུབ།
དྲ་ཚིགས་ཇུས་འགོད་ཀྱི་མ་ལག་ཚང་ཞིང་རིན་གོང་ཆེ་བའི Dreamweaver མཉེན་ཆས།
ཉེ་དུས་རཱོལ་སི་རཱོ་སེའི་དྲ་ཚིགས་ཇུས་འགོད་མཉེན་ཆས་ལས་ཁུངས (Rolls Royce) ཀྱིས་བཟོས་པའི་དྲ་ཚིགས་ཇུས་འགོད་མཉེན་ཆས་ནི Adobe Dreamweaver CS5 ཟེར་བ་དེ་ཡིན། མཉེན་ཆས་དེར་དྲ་ཚིགས་ལག་རྩལ་གྱི་ཉེར་མཁོའི་ཡོ་བྱད་ཐམས་ཅད་ཚང་ཞིང་བེད་སྤྱོད་སྟབས་བདེ་སླའི་ཁྱད་ཆོས་ལྡན་ཡོད། འོན་ཀྱང་བེད་སྤྱོད་སྟབས་བདེ་སླའི་བཅའ་དངོས་གང་ལའང་རིན་གོང་ཆེ་བ་ནི་བཤད་མི་དགོས་པས་འདི་ལའང་ཌོ་ལར་བཞི་བརྒྱ་ཐམ་པ་ཡིན། དྲ་ཚིགས་འདི Dreamweaver cs5 ནས་བཟོས་པ་ཡིན་སྟབས་དང་པོ་ནས་རིན་གོང་ཆེན་པོ་གནས་ཡོད་མོད། ངས Dreamweaver cs5 མཉེན་ཆས་སྐོར་གྱི་རྩོམ་ཡིག་བཀླགས་པ་དང་བེད་སྤྱོད་གཏོང་སྟངས་ཤེས་པར་བྱས་ཏེ་ད་གཟོད་ཉོ་རྒྱུ་ཐག་བཅད་པ་ཡིན། ཐོག་མར་ཟླ་གཅིག་རིན་མེད་ངང་བེད་སྤྱོད་ཆོག་པའི Dreamweaver cs5 མཉེན་ཆས་དེ་ཕབ་ལེན་བྱས་ཏེ་དྲ་ཚིགས་འདི་བཟོ་སྐྲུན་བྱེད་འགོ་བཙུགས་པ་ཡིན། དེ་ནི་ཚོད་ལྟ་བདེ་ཞིང་སྦྱོང་རྒྱུ་ཡང་དེ་ཙམ་དཀའ་མོ་ཞིག་མ་རེད། ངས dreamweaver བེད་སྤྱོད་ཇི་ལྟར་གཏོང་དགོན་མིན་ཤེས་ཕྱིར HTML སྐད་བརྡ་སྦྱོང་བའི་ཐབས་ཤེས་ལྟར་བྱས་པ་ཡིན། དེ་ཡང Dreamweaver CS5 For Dummies ཉོས་ཏེ Dreamweaver ཡི་རྨང་གཞིའི་ཤེས་བྱ་སྦྱངས་ཤིང་དེ་ནས་གཏིང་ཇེ་ཟབ་ཏུ་གཏོང་ཕྱིར་དྲ་རྒྱའི་ངོས་སུ་སྦྱང་གཞིའི་ཡིག་ཆ་མང་དུ་བཙལ་ཏེ་སྦྱངས་པས། ཚོུད་འགའ་ཤས་ལས་མ་སོང་བར Dreamweaver ཡི་པང་ངོས་སྐྲུན་བྱེད་ཀྱི་མཛུབ་གནོན་ཡོ་བྱད་རྣམས་བེད་སྤྱོད་གཏོང་སྟངས་སྟབས་བདེ་རུ་ཕྱིན་སོང།
ཇུས་འགོད་བྱེད་པར་སྟབས་བདེ་ཞིང་རིན་གོང་འོས་འཚམས་ཀྱི་ལག་རྩལ་མཉེན་ཆས CoffeeCup
རིན་གོང་ཌོ་ལར་བཞི་བརྒྱ་ཐམ་པ་གནས་པའི་ལག་རྩལ་མཉེན་ཆས་འདི་ལས་རིན་གོང་ཆུང་བའི་མཉེན་ཆས་མང་དུ་ཡོད། དཔེར་ན། CoffeCup ཇུས་འགོད་མཉེན་ཆས་འདི་ནི་དྲ་ཚིགས་ལག་རྩལ་དང་བཀོལ་སྤྱོད་གཉིས་ཀར་བདེ་ཞིང་། རིན་གོང་ཡང་ཌོ་ལར་ལྔ་བཅུ་ལས་གནས་མེད། ཕལ་ཆེར་དེ་ནི་ལས་དང་པོ་པ་ཚོ་ལ་བདམས་ཉོ་ལེགས་ཤོས་དེ་ཡིན། འོན་ཀྱང་། མཉེན་ཆས་འདི་ལ Dreamweaver མཉེན་ཆས་ལྟ་བུ་ཡོ་བྱད་ཀྱི་མ་ལག་ཀུན་ཚང་མེད་སྟབས་ཐོག་མར CoffeeCup ལས་ཡིད་ཚིམས་པ་ཞིག་སྦྱངས་ནས་ད་གཟོད Dreamweaver བདམས་ཉོ་བྱས་ན་ལེགས། གལ་ཏེ་མཉེན་ཆས་འདི་ཡང་རིན་གོང་ཆེ་བས་ལོ་རེའི་སོང་རྩིས་ཀྱི་ཚད་གཞི་ལས་བརྒལ་འདུག་སྙམ་ན་ད་དུང་ཁྱེད་ལ་བདམས་ག་ཡོད། CoffeeCup HTML Editor ཟེར་བའི་མཉེན་ཆས་འདི་རིན་མེད་ངང་ཕབ་ལེན་བྱས་ཆོག་ཅིང་། Dreamweaver དང་འདྲ་བར HTML དང CSS སྐད་བརྡ་སྡེབ་འབྲི་ཡིས་ཚོན་མདོག་སྣ་མང་བདམས་ཆོག་པ་དང། མཛུབ་གནོན་བྱེད་དེ་དྲ་ཤོག་གི་པང་ངོས་སོགས་ཡར་མར་དྲུད་ཕྲི་ཡང་བྱས་ཆོག འོན་ཀྱང་དེར་པང་ངོས་དང་བཟོ་བཀོད་སོགས་བཟོ་བྱེད་ཙམ་ལས་དྲ་ཤོག་ཞབས་ཞུའི་དྲ་ངོས་སུ་པར་སྐྲུན་བྱེད་པའི་ཡོ་བྱད་ལྡན་མེད།
HTML དང་ CSS སྐད་བརྡའི་ཆ་རྐྱེན་མི་དགོས་པའི Website Builder མཉེན་ཆས།
ངས་གོང་དུ HTML དང CSS སྐད་བརྡ་ངེས་པར་དུ་སྦྱོང་དགོས་ཞེས་བཤད་པ་ཡིན་མོད། འོན་ཀྱང་ཁྱོད་སྐད་བརྡ་དེ་གཉིས་སྦྱོང་མི་འདོད་པའི་རིགས་ཡིན་སྲིད་པས་ད་དུང་ཁྱོད་ལ་གདམ་ག་གཞན་ཡོད། གལ་ཏེ་ཁྱེད་དངོས་གནས་དྲ་ཚིགས་ལག་རྩལ་དང་། ཡོ་བྱད་མ་ལག་ཀུན་ཚང་བ HTML /CSS/FTP བཅས་སློབ་མི་འདོད་ན་པང་ངོས་ཀྱི་ཆ་ཤས་རེ་རེ་དྲུད་འཕྲི་དང་ཡར་མར་སྤོར་གནོན་ཙམ་གྱིས་དྲ་ཚིགས་བཟོ་སའི་མཉེན་ཆས website builder ཡོད། མཉེན་ཆས་དེའི་ཁྱད་ཆོས་ནི་ཙི་ཙིས་ཡར་སྣུན་མར་སྣུན་གྱིས་དྲ་ཚིགས་བཟོ་སྐྲུན་བྱེད་ཐུབ་པ་དེ་ཡིན་ཡང་། དྲ་ངོས་ཀྱི་བརྗོད་གཞི་རིགས་དགར་བྱེད་པར་དཀའ་ངལ་འཕྲད་སྲིད་ཅིང་། མཉེན་ཆས་འདིའི་ལག་རྩལ་མ་ལག་ངལ་བ་དྲག་པོས་མཛུབ་གནོན་གྱིས་ལག་ལེན་སྟར་དགོས། HTML དང CSS སྐད་བརྡའི་ཆ་རྐྱེན་དང་། ཞབས་ཞུའི་དྲ་ངོས་སུ་པར་སྐྲུན་བྱེད་པའི་ཡོ་བྱད་མ་གཏོགས་པའི་གཞན་མ་ལག་རྩལ་མ་ལག་ཀུན་མཉེན་ཆས་འདི་ལ་ཚང་ཡོད། WorldForWebsite provides a great website builder མཉེན་ཆས་འདི་ལ་དྲ་ཚིགས་བཟོ་སྐྲུན་གྱི་ལག་རྩལ་གང་ཡང་མི་དགོས་པར་ཚོུད་འགའི་ནང་དྲ་ཚིགས་བཟོ་ཐུབ།
དྲ་ཚིགས་ལག་རྩལ་མཉེན་ཆས་བདམས་ག།
Adobe Dreamweaver
ལེགས་པའི་ཆ། དྲ་ཚིགས་ལག་རྩལ་མ་ལག་དང་བཀོལ་སྤྱོད་ཡོ་བྱད་སྣ་མང་འདུས་པས། དྲ་ཚིགས་ཚད་ལྡན་བཟོ་སྐྲུན་བྱེད་ཐུབ་པར་མ་ཟད། དྲ་ཤོག་པར་རིས་ཞབས་ཞུའི་དྲ་ངོས་སུ་པར་སྐྲུན་བྱེད་པའི་ཡོ་བྱད་ཀྱང་ལྡན་ཡོད། ལྷག་པར་དུ་མཉེན་ཆས་དེར་ད་ལྟ་དང་མ་འོངས་པར་འབྱུང་སྲིད་པའི་དྲ་ཚིགས་ལག་རྩལ་མ་ལག་ཆེས་ལེགས་ཤོས་རྣམས་ལྡན་ཡོད།
ཉེས་པའི་ཆ། རིན་གོང་ཌོ་ལར་བཞི་བརྒྱ་ཙམ་ཡིན་པས་ཅུང་ཟད་གོང་ཆེ།
CoffeeCup Website Designer
ལེགས་པའི་ཆ། མཉེན་ཆས་དེར་དྲ་ཚིགས་ལག་རྩལ་མ་ལག་དང་བཀོལ་སྤྱོད་ཡོ་བྱད་ཕལ་ཆེར་འདུས་ཡོད་མོད། འོན་ཀྱང Dreamweaver ལྟ་བུ་དྲ་ཚིགས་བཟོ་སྐྲུན་གྱི་མཐོ་རིམ་གནས་ཚད་ལྡན་པའི་མ་ལག་མི་ལྡན་ཞིང་མ་ལག་ཀུན་ལས་དང་པོ་པ་ལ་གཙོ་བོར་དམིགས་ཏེ་བཟོས་པ་ཡིན། རིན་གོང་ཌོ་ལར་ལྔ་བཅུ་ཡིན།
ཉེས་པའི་ཆ། Dreamweaver ལྟ་བུའི་ཡོ་བྱད་མ་ལག་ཚང་མེད།
CoffeeCup HTML Editor
ལེགས་པའི་ཆ། རིན་མེད་ཡིན།
ཉེས་པའི་ཆ། HTML སྡེབ་འབྲི་མཉེན་ཆས་འདི CoffeeCup HTML ཡི་སྡེབ་འབྲི་མཉེན་ཆས་ཅུང་ཟད་ཚད་དམའ་རུ་བཏང་སྟེ་བཟོས་པ་ཡིན་པས། རྣམ་པ་སྒྲིག་བཀོད་དང་། CSS སྡེབ་འབྲི། ས་ཁྲ་པར་རིས་ཅན། ཚོན་ཁྲ་སྣ་མང་བདམས་ག་བྱེད་པའི་མ་ལག་ལྡན་མེད།
Website Builder
ལེགས་པའི་ཆ། དྲ་ཚིགས་བཟོ་སྐྲུན་མ་ལག་ཀུན་ཕལ་ཆེར་འདུས་ཤིང་། HTML དང CSS སྐད་བརྡ་སྡེབ་འབྲིའི་ཆ་རྐྱེན་ཀྱང་མེད། པང་ངོས་ཀྱི་ཆ་ཤས་རེ་རེ་དྲུད་འཕྲི་དང་ཡར་མར་སྤོར་གནོན་ཙམ་གྱིས་དྲ་ཚིགས་བཟོ་ཐུབ་པ་དང་། ཞབས་ཞུ་དྲ་བའི་གཞོགས་འདེགས་ཐོད་པ་གང་ཡང་ལྡན་མི་དགོས་པ་ཡིན།
ཉེས་པའི་ཆ། ཡོ་བྱད་རིགས་མི་འདྲ་བ་གཅིག་སྟོང་ཙམ་ཡོད་མོད། མཉེན་ཆས་གཞན་ལྟར་སྟངས་འཛིན་བྱེད་པའི་བདམས་ག་ཆ་ཚང་བ་ཞིག་མེད་པ་དང་། དྲ་ངོས་པར་རིས་དང་གསང་བརྡ་སྡེབ་འབྲི་བྱེད་པའི་ཡོ་བྱད་ལའང་ཚད་གཞི་ཡོད།
ངའི་མཚམས་སྦྱོར་ཞུ་བྱ་གཙོ་བོ་ནི། ཁྱེད་ཀྱིས་དྲ་ཚིགས་གཏན་འཁེལ་བ་ཞིག་བཟོ་ཤེས་ཀྱི་མེད་པའམ་ཡང་ན་འབྲིང་ཙམ་ལས་ཤེས་ཀྱི་མེད་ཚེ་ཟླ་གཅིག་རིན་མེད་ངང་བེད་སྤྱོད་ཆོག་པའི 30 day free trial of CoffeeCup ཚོད་ལྟའི་མཉེན་ཆས་དེ་ཕབ་ལེན་བྱེད་དགོས། མཉེན་ཆས་དེའི་ནང་དུ་བཟོ་སྐྲུན་བྱེད་སྟངས་ཤེས་རྗེས་ད་གཟོད་ཌོ་ལར་ལྔ་བཅུ་སྤྲད་དེ CoffeeCup མཉེན་ཆས་ཉོས་ན་འགྲིག དེའི་རྗེས་སུ་དེ་ལས་ལག་རྩལ་མ་ལག་ཆ་ཚང་བའི་མཉེན་ཆས Dreamweaver མཉེན་ཆས་ཉོས་ན་ལེགས། ཕྱོགས་གཞན་ཞིག་ནས། CoffeeCup མཉེན་ཆས་ནང་དུ་དྲ་ཚིགས་བཟོ་རྒྱུ་གདེང་ཚོད་ལོན་ཏེ། དེ་ནས་ཟླ་གཅིག་རིན་མེད་ངང་བེད་སྤྱོད་ཆོག་པའི Dreamweaver ཚོད་ལྟའི་མཉེན་ཆས་ཕབ་ལེན་བྱས་ན་ངས་ཉེན་བརྡ་གཏོང་དགོས་པ་ཞིག་ལ། ཁྱོད་ཀྱིས Dreamweaver ཚོད་ལྟའི་མཉེན་ཆས་ནས་དྲ་ཚིགས་བཟོ་འགོ་བཙུགས་ཏེ་ཟླ་གཅིག་ལ་ཉེ་སྐབས། རིན་མེད་ངང་བེད་སྤྱོད་ཆོག་པའི་ཚད་བཀག་དུས་ཡུན་རྫོགས་ཏེ་ཞབས་ཞུའི་དྲ་བས Dreamweaver མཉེན་ཆས་ཉོ་མ་འདོད་ནའང་ཉོ་བར་བཙན་སྐུལ་གཏོང་སྲིད་པས། སྐབས་དེར་མཉེན་ཆས་གཞན་ཞིག་ཉོ་དགོས། གལ་ཏེ་དངོས་གནས་རང་ཉིད་ལ་དྲ་ཚིགས་ཚད་ལྡན་ཞིག་དགོས་མཁོ་ཡོད་མེད་གཏན་མ་འཁེལ་ཞིང་། རྙོང་འཛིང་ཅན་གྱི HTML དང CSS སྐད་བརྡ་འདི་གཉིས་ཤེས་འདོད་མེད་ཚེ Website Builder མཉེན་ཆས་འདི་སྦྱོངས་དང། ཆུ་ཚོད་ཁ་ཤས་ལས་མ་འགོར་བར་དྲ་ཚིགས་བཟོ་ཐུབ་པར་མ་ཟད་ཞབས་ཞུའི་དྲ་ངོས་སུ་པར་སྐྲུན་ཀྱང་བྱེད་ཐུབ། ལྷག་པར་དུ་དེའི་ནང་དུ་དྲ་ངོས་སུ་བརྗོད་གཞི་མི་འདྲ་བ་འབྲི་ཐུབ་ཅིང་དྲ་ཚིགས་ཀྱི་སྣང་བརྙན་གང་འདྲ་ཆགས་མིན་ཚོད་ལྟ་ཡང་བྱས་ཆོག རྗེས་སུ་དེ་བས་ལེགས་པའི་མཉེན་ཆས་ག་དུས་ཉོས་ནའང་ཆོག་པ་ཡིན།


text:
ཤེས་རིག་ལས་ཁུངས་གསར་འཛུགས་བྱེད་སྐབས་ལས་བྱེད་སོ་སོར་ལས་བགོས་བྱས་པ་ལས་ལས་ཁུངས་ཨ་མའི་ནང་སྡེ་ཚན་གྱི་དབྱེ་བ་མེད། ཕྱིས་སུ་རྩོམ་སྒྱུར་ལྷན་ཚོགས་དང་སློབ་དེབ་རྩོམ་སྒྲིག་ཚོགས་ཆུང་ལྟ་བུ་ཟུར་དུ་ཚུགས་པ་བྱུང་ཡོད། ཕྱི་ལོ་ཆིག་སྟོང་དགུ་བརྒྱ་བདུན་ཅུ་དོན་གྲངས་ནང་རྒྱ་གར་ནང་གསར་བཙས་བོད་ཕྲུག་རྣམས་གཏན་སློབ་ཏུ་སློབ་འཇུག་བྱེད་སྐབས་སློབ་ཡོན་ཐབས་འཚོལ་དགོས་སྟབས་སློབ་ཡོན་སྡེ་ཚན་དང༌། ༡༩༧༩ ནས་དབྱིན་བོད་ཚིག་མཛོད་གསར་བསྒྲིགས་སོགས་ཀྱི་དགོས་མཁོའི་ཆེད་རྩོམ་སྒྲིག་སྡེ་ཚན་སོགས་སྡེ་ཚན་གྱི་རྣམ་པ་དོད་འགོ་ཚུགས་ཤིང༌། དེ་ཡང་ཐོག་མར་ལས་དོན་གང་རུང་འགན་ཁུར་བྱེད་པོར་ལས་བྱེད་གཅིག་ཆེད་འཛུགས་བྱས་པ་དེས་མ་ལྕོགས་པར་ལས་བྱེད་གཉིས་གསུམ་སྤར་བསྟུན་སྡེ་ཚན་གྲུབ་པ་དཔེར་ན། ཕྱི་ལོ་ཆིག་སྟོང་དགུ་བརྒྱ་བདུན་ཅུ་དོན་གྲངས་ནང་བོད་ཕྲུག་མཐའ་སྐྱོའི་སློབ་ཡོན་ཐབས་འཚོལ་བྱེད་མཁན་ལས་བྱེད་གཅིག་ལས་མེད་པ་དང༌། དེ་ནས་གཉིས་དང་གསུམ་སོགས་ལ་སྤར་ཏེ་མཐར་སློབ་ཡོན་སྡེ་ཚན་ཆགས་པ་ལྟ་བུ་ཡིན། དེ་ལྟར་ཕྱི་ལོ་ཆིག་སྟོང་དགུ་བརྒྱ་བརྒྱད་ཅུ་གྱ་གྲངས་ནང་ཤེས་རིག་ལས་ཁུངས་ནང་སྤྱིར་བཏང་སྡེ་ཚན་དང༌། ཤེས་ཡོན་དང་ཐད་འཛིན་སློབ་ཁག་སྡེ་ཚན། སློབ་ཡོན་སྡེ་ཚན། མཐོ་སློབ་སྡེ་ཚན། རྩོམ་སྒྲིག་སྡེ་ཚན། དངུལ་རྩིས་སྡེ་ཚན་བཅས་སྡེ་ཚན་དྲུག་ཡོད་པ་དང༌། ༡༩༨༧ ལོར་སློབ་ཡོན་སྡེ་ཚན་དང་མཐོ་སློབ་སྡེ་ཚན་གཉིས་ཟླ་བསྒྲིལ་གྱིས་སྡེ་ཚན་ ༥ བཟོས་འདུག ༡༩༩༠ ནང་སྤྱིར་བཏང་སྡེ་ཚན་གྱི་ཚབ་ཏུ་འཛིན་སྐྱོང་སྡེ་ཚན་བཙུགས་ཏེ། འཛིན་སྐྱོང༌། ཤེས་ཡོན། དངུལ་རྩིས། རྩོམ་སྒྲིག འཆར་འགོད། སློབ་ཡོན་སློབ་འཇུག་(འདིའི་ནང་མཐོ་སློབ་ཀྱང་ཚུད་)བཅས་ཀྱི་སྡེ་ཚན་ཡོད་པ་དང༌། དེ་ནས་ཕྱི་ལོ་༡༩༩༨ ལོར་མདུན་ལམ་སློབ་སྟོན་སྡེ་ཚན་གསར་འཛུགས་དང༌། ཕྱི་ལོ་༢༠༠༣ ཟླ་ ༡༡ ཚེས་ ༡ ཉིན་སྲོལ་རྒྱུན་ཤེས་ཡོན་སྡེ་ཚན་གསར་འཛུགས་བྱས། ཕྱི་ལོ་༢༠༠༤ ལོར་བཀའ་ཤག་གིས་སྒྲིག་འཛུགས་བསྐྱར་བཅོས་གནང་སྐབས། ཤེས་རིག་ལས་ཁུངས་ནས་འཆར་འབུལ་ཞུས་པ་ལྟར་ལོ་དེའི་ཟླ་བ་༡༢ ཚེས་ ༢ ཉིན་བཀའ་ཤག་ནས་སྡེ་ཚན་དང་ཚན་པ་དབྱེ་འབྱེད་བཀོད་སྒྲིག་གནང་བའི་རྩ་འཛིན་ཡིག་ཆའི་འབྲེལ་ཆགས་དོན་གནད་ཆ་ཚང་ལེབ་བཤུས་ཞུས་པ་གཤམ་གསལ། བཙན་བྱོལ་བོད་གཞུང་ཤེས་རིག་ལས་ཁུངས་སུ་སྒྲོམ་གཞི་གཤམ་གསལ་ལྟར་ལས་དོན་ཆ་བགོས་བྱ་རྒྱུ། ༡༽ འཛིན་སྐྱོང་སྡེ་ཚན། ༢༽ ཤེས་ཡོན་སྡེ་ཚན། ༣༽ རོགས་སྐྱོར་སྡེ་ཚན་གསུམ་དུ་དབྱེ་རྒྱུ། ༡༽ འཛིན་སྐྱོང་སྡེ་ཚན་ནང་ ཀ༽ ལས་ཁུངས་འཛིན་སྐྱོང་ཚན་པ། ཁ༽ རྩིས་ཁང་ཚན་པ། ག༽ ཁྱབ་ཁོངས་སྡེ་སྐྱོང་ཚན་པ། ༢༽ ཤེས་ཡོན་སྡེ་ཚན་ནང༌། ཀ༽ སྲོལ་རྒྱུན་ཤེས་ཡོན་ཚན་པ། ཁ༽ དེང་རབས་ཤེས་ཡོན་ཚན་པ། ག༽ རྩོམ་སྒྲིག་ཚན་པ། ༣༽ རོགས་སྐྱོར་སྡེ་ཚན་ནང༌། ཀ༽ སློབ་ཡོན་ལས་དོན་ཚན་པ། ཁ༽ འཆར་འགོད་ཚན་པ།༦ གོང་གསལ་སྡེ་ཚན་ཡོངས་ཀྱི་འགན་འཛིན་ཤེས་རིག་བཀའ་བློན་འོག་ཤེས་རིག་དྲུང་ཆེས་གནང་རྒྱུ། ཞེས་གསལ་བ་ལྟར་དེང་སྐབས་གཏན་འབེབས་དེ་ཉིད་གཞིར་བཟུང་ལག་བསྟར་བྱེད་མུས་ཡིན། ཤེས་རིག་གི་སྡེ་ཚན་དང་ནང་གསེས་ཚན་པ་ཁག་གཟིགས་བདེའི་རེའུ་མིག་ཏུ་བཀོད་པ་གཤམ་གསལ།
(18891)


text:
གསལ་སྒྲགས།: སྤྱི་ཡོངས་གསལ་བསྒྲགས།
[facetwp facet="keyword_filter"]
[facetwp facet="content_types"]
[facetwp facet="categories"]
[facetwp facet="tags"]
[facetwp sort="true"]
-
གསལ་སྒྲགས།༢༠༡༧ ཟླ་ ༡༡ ཚེས་ ༢༢ རེས་གཟའ་ལྷག་པ། ༄༅། །ཤེས་རིག་དཔར་ཁང་ནས་ཟོག་གཙང་ཆེད་དཔེ་དེབ་ཕྱི་ལོ་ ༢༠༡༧ ཟླ་ ༡༡ ཚེས་ ༡༥ ནས། ཕྱི་ལོ་ ༢༠༡༨ ཟླ་ ༢ ཚེས་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༡༡ ཚེས་ ༩ རེས་གཟའ་ཕུར་བུ། ༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། བཙན་བྱོལ་བོད་མིའི་བཅའ་ཁྲིམས་དོན་ཚན་བཞི་བཅུ་པ་ནང་གསལ་ལྟར་སྐབས་ ༡༦ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་ལྔ་པ་ཕྱི་ལོ་ ༢༠༡༨ ཟླ་ ༣ ཚེས་ ༡༤ རེས་གཟའ་ལྷག་པ་ནས་ཟླ་ ༣ ཚེས་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༡༠ ཚེས་ ༡༩ རེས་གཟའ་ཕུར་བུ། ༄༅། །འདི་གར་ནང་སྲིད་ལས་ཁུངས་ནས་བཏང་གནས་ནང་འཁོད་དོན། ཧོན་སུར་རབ་རྒྱས་གླིང་ས་གནས་ས་ཁང་ཞིབ་འཇུག་ཚོགས་ཆུང་ནས་ཞིབ་འཇུག་ཟུར་འདོན་ཞུས་པའི་གཤམ་གསལ་གཞིས་མི་ཁག་ (དོ་བདག་གི་མཚན་བྱང་འཁོད་པ་) ནས་ས་ཁང་གི་སྒྲིག་གཞིར་སྲུང་བརྩི་མ་བྱེད་པར་ལོ་མང་རིང་ས་ཁང་བེད་མེད་སྟོང་པར་བཞག་པ་སྒྲིག་འགལ་ཚབས་ཆེ་གྱུར་ཡོད་ནའང་ད་ལན་མུ་མཐུད་བདག་བེད་ཐུབ་ན་མཐའ་མའི་གོ་སྐབས་གཅིག་འབུལ་རྒྱུ་ལགས་ན། གོ་སྐབས་ལེན་འདོད་ཡོད་རིགས་དོ་བདག་རང་ཉིད་དམ་འདོད་གཅིག་ནང་མི་ཁུངས་ལྡན་ཡིན་པ་སུ་རུང་ནས་ཕྱི་ལོ་ ༢༠༡༧ ཟླ་ ༡༢ ཚེས་ ༣༡ ནང་ཚུད་ས་གནས་འགོ་འཛིན་ལས་ཁུངས་སུ་ངོ་བཅར་གྱིས་སྒྲིག་འགལ་ཇི་བྱུང་ལ་འགྱོད་བཤགས་དང་སླད་ས་ཁང་དང་འབྲེལ་བའི་ཁྲིམས་སྒྲིག་དང་སྲིད་ཇུས་གཏན་འབེབས་ཁག་ལ་བརྩི་སྲུང་དམ་དོན་ཞུ་རྒྱུའི་ཁས་ལེན་དམ་འབུལ་ཡིག་ཐོག་འབུལ་དགོས། ཅི་སྟེ་གོང་འཁོད་དུས་བཀག་ནང་ཞུ་གཏུགས་འབྲེལ་བ་མ་བྱུང་ཚེ་གཏན་འཇགས་གཞིས་ཐོན་ངོས་འཛིན་གྱིས་ས་ཁང་དེ་དག་བཙན་བྱོལ་བོད་མིའི་གཞིས་ཆགས་ཁག་གི་ས་ཁང་བདག་འཛིན་དང་བེད་སྤྱོད་བྱེད་ཕྱོགས་ཀྱི་སྒྲིག་གཞི་དོན་ཚན་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༡༠ ཚེས་ ༡༠ རེས་གཟའ་མིག་དམར། ༄༅། །རྡ་སྟེང་མེ་གྷན་ Bhagsunag Road ཧི་མ་ལ་ཡ་འགྲིམ་འགྲུལ་ལས་ཁང་གི་ཉེ་འདབས་སུ་བོད་མིའི་སྒྲིག་འཛུགས་དཔལ་འབྱོར་ལས་ཁུངས་ཀྱི་ཚོང་ཁང་ཁང་མིག་རྒྱ་ཁྱོན་ཁྲུ་ ༡༠་༦' x ༡༥' x ༩' ཅན་ཞིག་ཡོད་པ་བོགས་གཏོང་ཞུ་འཆར་ལགས་ན། བོགས་ལེན་འཛུལ་ཞུགས་གཏའ་དངུལ་ཧིན་སྒོར་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༡༠ ཚེས་ ༦ རེས་གཟའ་པ་སངས། ༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་ནས་ཕྱི་ལོ་ ༢༠༡༣ ནས་བཟུང་ལོ་ལྟར་རྒྱ་བལ་གཉིས་ཀྱི་འཛིན་རིམ་བཅུ་པའི་སློབ་ཕྲུག་གསུམ་བརྒྱ་བརྒལ་བར་འགོ་ཁྲིད་ནུས་པ་སྐྱེད་སྲིང་གནང་ཕྱོགས་དང་འབྲེལ་བའི་ཟབ་སྦྱོང་གོ་སྒྲིག་ཞུ་མུས་ལྟར། སློབ་གྲྭ་ཁག་དང་ཕ་མ། དེ་བཞིན་མཉམ་ཞུགས་གནང་མཁན་སློབ་ཕྲུག་རྣམས་ནས་ཀྱང་ཟབ་སྦྱོང་འདི་ཉིད་སློབ་ཕྲུག་གི་ཐོས་རྒྱ་མཐོང་རྒྱ་གོང་མཐོར་གཏོང་བར་ཕན་ཐོགས་ཆེ་བའི་ལས་རིམ་ཞིག་ལ་ངོས་འཛིན་བྱེད་བཞིན་པར་བརྟེན། སྒེར་སློབ་ཁག་ནང་སློབ་སྦྱོང་བྱེད་བཞིན་པའི་བོད་རིགས་སློབ་ཕྲུག་གི་ཕ་མ་ཁག་ཅིག་ནས་ཟབ་སྦྱོང་འདི་ནང་སྒེར་སློབ་ཁག་གི་འཛིན་རིམ་བཅུ་པའི་བོད་རིགས་སློབ་ཕྲུག་རྣམས་ལ་ཡང་འཛུལ་ཞུགས་ཆོག་པའི་གོ་སྐབས་གནང་སྐྱོང་ཡོང་བའི་འབོད་སྐུལ་འབྱོར་བ་ལྟར། འདི་ལོ་ནས་བཟུང་སྒེར་སློབ་ཁག་གི་བོད་རིགས་སློབ་ཕྲུག་བུ་ ༨ དང་བུ་མོ་ ༨ ལ་ས་མིག་ཟུར་བཅད་གནང་གཏན་འཁེལ་བའི་གསལ་བསྒྲགས་ཞུ་རྒྱུ་ཡིན།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༩ ཚེས་ ༡༨ རེས་གཟའ་ཟླ་བ། རིག་གསར་ཚོང་ལས་དོན་གཉེར་ཅན་རྣམས་ལ་མཐུན་འགྱུར་རམ་འདེགས་ཀྱི་གསལ་བསྒྲགས། ༄༅། །བོད་མིའི་སྒྲིག་འཛུགས་དཔལ་འབྱོར་ལས་ཁུངས་ཀྱི་བོད་མིའི་ཡར་ཐོན་ཚོང་ལས་རམ་འདེགས་ལས་གཞི་ Tibetan Entrepreneurship Development (TED) Initiative དངོས་སུ་འགོ་བཙུགས་ཏེ་ད་ཆ་ལོ་གཉིས་ལྷག་སོང་ཡོད་པ་དང༌། ལས་གཞི་འདིས་བོད་མིའི་སྤྱི་ཚོགས་ནང་དེང་དུས་ཀྱི་དགོས་མཁོ་དང་འཚམས་པའི་ཡར་ཐོན་ཚོང་ལས་པ་ (Entrepreneur) ཇེ་མང་སྐྱེད་སྲིང་ཡོང་ཐབས་གཙོ་བོ་དང༌།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།
དགའ་ལྡན་ཕོ་བྲང་སློབ་ཕྲུག་གཟེངས་རྟགས་དང་། འབུམ་རམས་པ་སློབ་ཐོན་པའི་སློབ་མ་རྣམས་ལ་སྲིད་སྐྱོང་གཟེངས་བསྟོད་བཅས་ཀྱི་བྱ་དགའ་བཞེས་མཁན་སློབ་མ་རྣམས་ཀྱི་ཐོ་གཞུང་།༢༠༡༧ ཟླ་ ༩ ཚེས་ ༢ རེས་གཟའ་སྤེན་པ། དགའ་ལྡན་ཕོ་བྲང་སློབ་ཕྲུག་གཟེངས་རྟགས། ༄༅། །ཤེས་རིག་ལས་ཁུངས་ནས་ཕྱི་ལོ་ ༢༠༠༢ ལོར་བོད་གཞུང་དགའ་ལྡན་ཕོ་བྲང་དབུ་བརྙེས་ནས་ལོ་ངོ་ ༣༦༠ འཁོར་བའི་དུས་ཆེན་སྲུང་བརྩི་ཞུ་སྐབས། དམིགས་བསལ་ལས་འགུལ་མང་དག་སྤེལ་བའི་ཁོངས་ནས་རྒྱ་གར་རྒྱལ་ཡོངས་འཛིན་རིམ་ ༡༢ ཡིག་རྒྱུགས་ཆེན་མོའི་ནང་ཚན་རིག་དང་། སྒྱུ་རྩལ། ཚོང་རིག་བཅས་སློབ་ཚན་སྡེ་ཁག་སོ་སོའི་ནང་ནས་སྦྱང་འབྲས་རྩེ་ཕུད་སོན་པའི་སློབ་ཕྲུག་རེར་དགའ་ལྡན་ཕོ་བྲང་སློབ་ཕྲུག་གཟེངས་རྟགས་ཞེས་ལོ་ལྟར་གནང་རྒྱུ་འགོ་འཛུགས་ཞུས་ཡོད་པ་དང་། འདི་ལོ་བྱ་དགའ་གནང་ཐེངས་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༨ ཚེས་ ༩ ༄༅། །བོད་མིའི་སྒྲིག་འཛུགས་ནང་སྲིད་ལས་ཁུངས་ཀྱི་ན་གཞོན་རོགས་སྐྱོར་ལས་གཞིའི་འོག་སྦེང་ལོར་ནི་ལ་མང་གྷ་ལར་ཕྱི་ལོ་ ༢༠༡༧་་་༡༨ ལོའི་སྐབས་གཉིས་པའི་མ་བྱན་ལག་ཤེས་སྦྱོང་བརྡར་ཕྱི་ལོ་ ༢༠༡༧ ཟླ་ ༡༠ ཚེས་ ༡ ནས་འགོ་འཛུགས་ཞུ་རྒྱུ་ཡིན་ན། འཚང་སྙན་ཁག་འབྲེལ་ཡོད་ས་གནས་འགོ་འཛིན་ལས་ཁང་བརྒྱུད་ཕྱི་ལོ་ ༢༠༡༧ ཟླ་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༨ ཚེས་ ༩ རེས་གཟའ་ལྷག་པ། ༄༅། །བོད་མིའི་སྒྲིག་འཛུགས་ཆོས་རིག་ལས་ཁུངས་ནས་དྷ་ས་བོད་ཀྱི་དཔེ་མཛོད་ཁང་གི་མཐུན་འགྱུར་ཐོག་དེང་དུས་ཚན་རིག་འཛིིན་གྲྭ་མེད་པའི་ཆོས་སྡེ་ཁག་གི་དགེ་འདུན་སློབ་གཉེར་བར་དམིགས་ཏེ་བདུན་ཕྲག་གཉིས་ཙམ་དེང་དུས་ཚན་རིག་ཟབ་སྦྱོང་གོ་སྒྲིག་གནང་གི་ཡོད་པ་མུ་མཐུད་རྒྱུན་སྐྱོང་ཐོག་རིང་མིན་དྷ་ས་དབུས་སྣེ་ལེན་ཁང་གི་བསྟི་གནས་སུ་ཟབ་སྦྱོང་ཐེངས་བཞི་པ་བསྐོང་ཚོགས་གནང་གཏན་འཁེལ་བར། དོན་ཚན་དང་པོ། ཚོགས་ཚེས། ཕྱི་ལོ་ ༢༠༡༧ ཟླ་ ༡༠ ཚེས་ ༨ ནས་ ༢༢ བར།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༧ ཚེས་ ༢༨ རེས་གཟའ་པ་སངས། ༄༅། །དབུས་བོད་མིའི་སྒྲིག་འཛུགས་ཤེས་རིག་ལས་ཁུངས་ནས་གསལ་བསྒྲགས་གནང་དོན་ལྟར་ན། ཕྱི་ལོ་༢༠༡༧ ནས་ཧིམཱཅལ་མངའ་སྡེ་གཞུང་གིས་སྐྱབས་བཅོལ་བོད་ཕྲུག་རྣམས་ལ་སྨན་པའི་སློབ་སྦྱོང་ཆེད་ས་མིག་གཉིས་འཕར་མ་བཀའ་འཁྲོལ་བསྩལ་ཡོད་འདུག ཟུར་བཅད་ས་མིག་དེ་བཞིན་སྲིད་སྐྱོང་བློ་བཟང་སེངྒེ་མཆོག་གི་འབད་རྩོལ་དང་ཤེས་རིག་ལས་ཁུངས་ནས་མཇུག་སྐྱོང་བསྟུད་མར་གནང་བའི་གྲུབ་འབྲས་ཤིག་ཡིན་འདུག གོང་གསལ་ས་མིག་གཉིས་ཏེ་ཌོག་ཊར་བཱཡཱི་ཨེས་པརམཱར་གཞུང་གི་སྨན་སློབ་ཁང་ (Dr. Y. S. Parmar Govt. Medical College,… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༧ ཚེས་ ༢༥ རེས་གཟའ་མིག་དམར། ༄༅། །བོད་མིའི་སྒྲིག་འཛུགས་ཆོས་རིག་ལས་ཁུངས་ནས་ཕྱི་ཟླ་ ༧ ཚེས་ ༡༩ ཉིན་བོད་ཀྱི་རིག་གཞུང་དང་སྒྱུ་རྩལ་མ་དངུལ་གྱི་མཐའ་མའི་འདེམས་སྒྲུག་ཆེད་སྙན་འབུལ་བ་ཚོགས་སྒེར་ཁག་ ༢༨ ལ་ངོ་གཏུག་འདྲི་གླེང་དང་། ལས་གཞིའི་འཆར་རྩིས་འགྲོ་གྲོན་སྒོར་འབུམ་གཅིག་ལས་ཉུང་བའི་སྙན་འབུལ་བ་གཉིས་ལ་ཁ་པར་ཐོག་འདྲི་གླིང་གནང་ཡོད་པས། འདེམས་ཐོན་བྱུང་བའི་ཚོགས་སྒེར་ཁག་གི་ཐོ་གཞུང་གཤམ་གསལ། ༡། བོད་ཀྱི་སྒྲ་བསྒྱུར་ཁང་།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༧ ཚེས་ ༥ རེས་གཟའ་ལྷག་པ། ༄༅། །འདི་གར་བོད་མིའི་སྒྲིག་འཛུགས་བཀའ་ཤག་ནས་བཀོད་ཁྱབ་བཏང་གནས་ནང་འཁོད་དོན། ཉེ་ཆར་འདི་གར་ཤེས་རྟོགས་བྱུང་དོན་ལ། བོད་མི་བཙན་བྱོལ་བའི་ཁོངས་ནས་རྒྱ་གར་གྱི་མི་སེར་ལག་འཁྱེར་ཞུ་མཁན་རིགས་ལ་ས་གནས་རྒྱ་གར་ཕྱི་སྲིད་ལས་ཁུངས་ཀྱི་ཕྱི་བསྐྱོད་དང་ཐོངས་མཆན་སྡེ་ཚན་ནས་གཤམ་གསལ་ཆ་རྐྱེན་ངོས་ལེན་དགོས་པ་ལམ་སྟོན་བྱེད་ཀྱི་ཡོད་འདུག་པ། ༡། རྒྱ་གར་མི་སེར་ཞུ་མཁན་རིགས་ལ་སྐྱབས་བཅོལ་ལག་ཁྱེར་ R.C དང་ཕྱིར་བསྐྱོད་ལག་འཁྱེར་སེར་པོ་ Identity Certificate in Lieu of… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༦ ཚེས་ ༢༨ རེས་གཟའ་ལྷག་པ། ༄༅། །བོད་མིའི་སྒྲིག་འཛུགས་ནང་སྲིད་ལས་ཁུངས་ཀྱི་ན་གཞོན་རོགས་སྐྱོར་ལས་གཞིའི་འོག་སྦེང་ལོར་ནི་ལ་མང་གྷ་ལར་ཕྱི་ལོ་ ༢༠༡༧་་་༡༨ ལོའི་སྐབསགཉིས་པའི་མཛེས་བཟོ་དང་སྐྲ་བཟོའི་ལག་ཤེས་སྦྱོང་བརྡར་ཕྱི་ལོ་ ༢༠༡༧ ཟླ་ ༨ ཚེས་ ༡ ནས་འགོ་འཛུགས་ཞུ་རྒྱུ་ཡིན་ན། འཚང་སྙན་ཁག་འབྲེལ་ཡོད་ས་གནས་འགོ་འཛིན་ལས་ཁང་བརྒྱུད་ཕྱི་ལོ་ ༢༠༡༧… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༦ ཚེས་ ༢༧ རེས་གཟའ་མིག་དམར། ༄༅། །འདི་ཕྱི་གཉིས་ཀྱི་༸སྐྱབས་གནས་སྤྱི་ནོར་༸གོང་ས་༸སྐྱབས་མགོན་ཆེན་པོའི་ཐུགས་རྗེ་བཀའ་དྲིན་ཉག་གཅིག་ལ་བརྟེན་ནས་འཛམ་གླིང་ཁྱོན་ཡོངས་ནང་བོད་ཀྱི་ཆོས་དང་རིག་གཞུང་དར་ཁྱབ་ཧ་ཅང་ཤུགས་ཆེ་འགྲོ་མུས་བཞིན། བོད་ཀྱི་ཟློས་གར་ཚོགས་པའི་གནས་བབ་དང་བསྟུན་ནས་བོད་ཀྱི་རྩ་ཆེའི་རིག་གཞུང་རྒྱུན་འཁྱོངས་དར་སྤེལ་སྔར་ལྷག་འབྱུང་ཐབས་སུ་སྒྱུ་རྩལ་བ་སློབ་ཕྲུག་བུ་གྲངས་ ༡༥ དང་བུ་མོ་ ༡༥ བཅས་སློབ་ཡོན་ཆག་ཡང་ཐོག་གསར་འཇུག་ཞུ་རྒྱུའི་ཆ་རྐྱེན་གཤམ་གསལ། ཀ༽ འཚང་རྒྱུགས་ཆ་རྐྱེན། ༡། བོད་ཀྱི་སྒྱུ་རྩལ་རིག་གཞུང་ལ་དོ་དབྱིངས་ཡོད་པ། ༢། … རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༦ ཚེས་ ༢༣ རེས་གཟའ་པ་སངས། ༄༅། །བོད་མིའི་སྒྲིག་འཛུགས་ཆོས་རིག་ལས་ཁུངས་ནས་༸རྒྱལ་བའི་སྐུ་ཕྱྭ་དང་བསྟན་སྲིད་ཞབས་རིམ་དུ་དམིགས་ཏེ་ལོ་ལྟར་བོད་ཟླ་ ༥ པའིི་ནང་ཐེག་ཆེན་ཆོས་གླིང་གཙུག་ལག་ཁང་དུ་སྐུ་བཅར་རྣམ་རྒྱལ་གྲྭ་ཚང་གི་མཐུན་འགྱུར་ཐོག་མ་ཧཱ་གུ་རུའི་འབུམ་ཚོགས་འབུལ་གཤོམས་གནང་གི་ཡོད་པ་བཞིན། བོད་རྒྱལ་ལོ་ ༢༡༤༤ མེ་བྱ་ལོའི་འབུམ་ཚོགས་དེ་ཉིད་འདི་ལོའི་བོད་ཟླ་ ༥ ཚེས་ ༦ ནས་ ༡༠ ཕྱི་ལོ་… རྒྱས་པ་འདིར་གཟིགས་རོགས་གནང་།


text:
མི་དམངས་དྲ་བའི་འཕྲིན། ཟླ་12ཚེས་25དང་26ཉིན་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱིས་དམངས་གཙོའི་འཚོ་བའི་ཚོགས་འདུ་འཚོགས་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་དང་ལག་བསྟར་ནན་ཏན་དང་། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་བློ་བརྟན་འགྱུར་མེད་ངང་སྲུང་སྐྱོང་། ཏང་གི་ཚོགས་ཆེན་བཅུ་དགུ་པའི་ཐབས་ཇུས་བཀོད་སྒྲིག་ཁག་ཕྱོགས་ཡོངས་ནས་ལག་བསྟར་བྱ་རྒྱུ་བཅས་བརྗོད་དོན་གཙོ་བོར་བྱས་ནས་《ཏང་ཀྲུང་དབྱང་གི་གཅིག་སྡུད་གཅིག་གྱུར་གྱི་འགོ་ཁྲིད་ལ་ཤུགས་སྣོན་དང་སྲུང་སྐྱོང་བྱེད་རྒྱུའི་སྐོར་གྱི་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་གཏན་འབེབས་འགའ་ཞིག་》དང་《ཀྲུང་གུང་ཀྲུང་དབྱང་ཆབ་སྲིད་ཅུས་ཀྱིས་ཀྲུང་དབྱང་གི་གཏན་འབེབས་དོན་ཚན་བརྒྱད་ལག་བསྟར་དོན་འཁྱོལ་བྱེད་རྒྱུའི་ལག་བསྟར་ཞིབ་སྲོལ་》ལ་གཙོ་གནད་ཐོག་ཞིབ་བསྡུར་བྱས་ཏེ་ཀྲུང་དབྱང་ཆབ་སྲིད་ཅུས་ཀྱི་ལས་དོན་དང་ཟུང་འབྲེལ་དང་། སྣེ་ཁྲིད་དེ་ཀྲུང་དབྱང་གི་གཏན་འབེབས་དོན་ཚན་བརྒྱད་ལག་བསྟར་བྱེད་པའི་དོན་དངོས་དང་ཟུང་འབྲེལ། ཏང་གི་ཚོགས་ཆེན་བཅུ་དགུ་པའི་ཐབས་ཇུས་བཀོད་སྒྲིག་ལ་དམ་འཛིན་ནན་པོ་བྱེད་པའི་དོན་དངོས་དང་ཟུང་འབྲེལ་བཅས་བྱས་ཏེ་རང་སྐྱོན་རང་བཤེར་དང་། ཏང་གཤིས་ལ་དབྱེ་ཞིབ་བྱས་ནས་སྐྱོན་བརྗོད་དང་རང་སྐྱོན་རང་བརྗོད་གནང་བ་རེད།
ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཚོགས་འདུ་གཙོ་སྐྱོང་གནང་བ་དང་འབྲེལ་གསུང་བཤད་གལ་ཆེན་ཡང་གནང་བ་རེད།
ཚོགས་འདུ་མ་འཚོག་གོང་འབྲེལ་ཡོད་ཕྱོགས་ཀྱིས་གྲ་སྒྲིག་གང་ལེགས་བྱས་ཡོད་ཅིང་། ཀྲུང་དབྱང་ཆབ་སྲིད་ཅུས་ཀྱི་བློ་མཐུན་གྱིས་འབྲེལ་ཡོད་འགན་ཁུར་བློ་མཐུན་དང་སྤེལ་རེས་གླེང་མོལ་གནང་ནས་བརྗོད་དོན་གཙོ་བོར་དམིགས་ཏེ་གནད་དོན་བཙལ་འཚོལ་གནང་བ་དང་འབྲེལ་གཏམ་བཤད་ཡི་གེ་བྲིས་གནང་བ་རེད། ཚོགས་འདུའི་ཐོག་ཀྲུང་དབྱང་ཆབ་སྲིད་ཅུས་ཀྱི་བློ་མཐུན་རེ་རེ་བཞིན་གྱིས་གཏམ་བཤད་གནང་ནས་བླང་བྱ་གཞིར་བཟུང་ཞིབ་བསྡུར་སྐྱོན་བཤེར་གནང་བ་རེད། ཀྲུང་དབྱང་ཆབ་སྲིད་ཅུས་ཀྱི་བློ་མཐུན་གྱི་གཏམ་བཤད་ཀྱི་ངོས་འཛིན་ཟབ་པ་དང་། མྱོང་ཚོར་ཏན་ཏིག བཤེར་འདོན་ནན་པོ། དགོངས་འཆར་ལྷག་བསམ་རྣམ་དག་བཅས་ཡོད་པས་བསམ་བློ་གཅིག་གྱུར་དང་། ཁ་ཕྱོགས་གསལ་སྟོན། སྟོབས་ཤུགས་གཅིག་སྒྲིལ་བཅས་ཀྱི་དམིགས་ཚད་དུ་སླེབས་ཡོད་ལ་ཀྲུང་དབྱང་ཆབ་སྲིད་ཅུས་ཀྱི་གོང་བུ་འགྲིལ་ནུས་དང་། དམག་འཐབ་ནུས་པ། བློ་ཁ་ཕྱོགས་ཤུགས་བཅས་ཆེ་རུ་ཕྱིན་ཡོད་པ་རེད།
ཀྲུང་དབྱང་ཆབ་སྲིད་ཅུས་ཀྱི་བློ་མཐུན་གྱི་གཏམ་བཤད་ནང་གཙོ་གནད་ཁག་བཞི་ཁོང་དུ་ཆུད་པ་དང་མངོན་པ་སྟེ། གཅིག་ནི་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སྣེ་ཁྲིད་དེ་སློབ་སྦྱོང་དང་ལག་བསྟར་བྱས་ནས་གསལ་པོ་ཤེས་པ་དང་། མཐར་ཕྱིན་པ་ཤེས་པ། དོན་འཁྱོལ་ཏན་ཏིག་བྱེད་པ་བཅས་དངོས་འབྲེལ་ཐུབ་པ་བྱས་པ་དང་། གཉིས་ནི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་ཏང་ཀྲུང་དབྱང་གི་སྲོག་ཤིང་དང་ཏང་ཡོངས་ཀྱི་སྲོག་ཤིང་གི་གནས་བབ་སྣེ་ཁྲིད་དེ་སྲུང་སྐྱོང་བྱས་པ། གསུམ་ནི་ཀྲུང་དབྱང་གི་གཏན་འབེབས་དོན་ཚན་བརྒྱད་དང་ལག་བསྟར་ཞིབ་སྲོལ་ལ་སྣེ་ཁྲིད་དེ་བརྩི་སྲུང་དང་ལག་བསྟར་བྱས་པ། བཞི་ནི་ཏང་གི་ཚོགས་ཆེན་བཅུ་དགུ་པའི་ཐབས་ཇུས་བཀོད་སྒྲིག་གི་སྣེ་ཁྲིད་དེ་ལག་བསྟར་དོན་འཁྱོལ་བྱས་པའི་གནས་ཚུལ་དང་ཏན་ཏན་ཏིག་ཏིག་གི་བྱ་ཐབས་དངོས་འབྲེལ་འདོན་ཐུབ་པ་བཅས་བྱས་པ་རེད།
ཚོགས་འདུའི་ཐོག་བསྟན་དོན། ཏང་གི་ཚོགས་ཆེན་བཅུ་དགུ་པའི་ཐོག་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་གོང་འཕེལ་གཏོང་རྒྱུའི་སྐོར་གྱི་རིགས་པའི་གཞུང་ལུགས་གལ་ཆེན་དང་ལག་ལེན་གྱི་གནད་དོན་རབ་དང་རིམ་པའི་ཐད་སྲིད་དོན་མཛད་ཇུས་ཆེ་མོ་རབ་དང་རིམ་པ་རྒྱས་བཤད་བྱས་ནས་ཏང་དང་རྒྱལ་ཁབ་ཀྱི་ལས་དོན་ཁག་ལ་སྐུལ་འདེད་གཏོང་ཆེད་འཐབ་ཇུས་བཀོད་སྒྲིག་གཏན་འབེབས་བྱས་ཡོད་ཅིང་། དེ་ནི་རང་རེའི་ཏང་གིས་དུས་རབས་གསར་པར་རྒྱང་སྐྱོད་ཀྱི་ལམ་བུ་གསར་པ་འབྱེད་པ་དང་ལེའུ་གསར་པ་མུ་མཐུད་རྩོམ་པའི་ཆབ་སྲིད་ཀྱི་བསྒྲགས་གཏམ་དང་བྱ་སྤྱོད་ཀྱི་རྩ་འཛིན་ཞིག་ཡིན།
ཚོགས་འདུའི་ཐོག་ནན་བཤད་བྱས་དོན། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་སྣེ་ཁྲིད་ཀྱིས་དཀའ་ངལ་གདོང་ལེན་དང་གསར་འབྱེད་ཡར་བརྩོན་བྱས་པས་ཏང་དང་རྒྱལ་ཁབ་ཀྱི་བྱ་གཞག་ཁག་ལ་ལོ་རྒྱུས་རང་བཞིན་གྱི་གྲུབ་འབྲས་ཐོབ་ཡོད་ལ་ལོ་རྒྱུས་རང་བཞིན་གྱི་འཕོ་འགྱུར་ཡང་བྱུང་ཡོད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ལ་འགོ་ཁྲིད་དང་། ལོ་རྒྱུས་ཀྱི་ཁྱད་ཆོས་གསར་པ་མང་པོ་ལྡན་པའི་རླབས་ཆེན་གྱི་འཐབ་རྩོད་སྤེལ་རྒྱུར་འགོ་ཁྲིད་གནང་བའི་བརྒྱུད་རིམ་ནང་འགྱུར་མེད་ཀྱི་དད་མོས་དད་སེམས་དང་། ཧ་ཅང་གསལ་བའི་མི་དམངས་ཀྱི་ལངས་ཕྱོགས། ཁྱད་དུ་འཕགས་པའི་ཆབ་སྲིད་ཀྱི་བློ་གྲོས། ཞུམ་མེད་ཀྱི་བློ་སྟོབས་དང་ཀུན་སྤྱོད། ཤུགས་ཆེའི་ལོ་རྒྱུས་ཀྱི་འགན་འཁྲི་འཁུར་སེམས། ཧ་ཅང་མཁས་པའི་ཆབ་སྲིད་ཀྱི་སྒྱུ་རྩལ་བཅས་མངོན་ཡོད། སྤྱི་ཁྱབ་ཧྲུའུ་ཅི་ཞི་ཅིན་ཕིང་ཏང་ཀྲུང་དབྱང་གི་སྲོག་ཤིང་དང་ཏང་ཡོངས་ཀྱི་སྲོག་ཤིང་ཡིན་པའི་ངོས་ནས་ཏང་སེམས་ཕྱོགས་ཡུལ་དང་དམངས་སེམས་གཏད་ཡུལ་ཞིག་ཏུ་གྱུར་ཡོད།


text:
ཞི་ཅིན་ཕིང་དང་། ལི་ཁེ་ཆང་། ཀྲང་ཏེ་ཅང་། ཡུས་ཀྲེང་ཧྲེང་། ལིའུ་ཡུན་ཧྲན། ཝང་ཆི་ཧྲན། ཀྲང་ཀའོ་ལི། མ་ཁའེ། ཝང་ཧུའུ་ཉིང་། ལིའུ་ཡན་ཏུང་(མོ) ལིའུ་ཆི་པའོ། ཞུས་ཆི་ལེའང་། སུན་ཁྲུན་ལན(མོ) ལི་ཅན་གོ ལི་ཡོན་ཁྲའོ། དབང་ཡང་། ཀྲང་ཁྲུན་ཞན། ཧྥན་ཁྲང་ལུང་། མོང་ཅན་ཀྲུའུ། ཀྲའོ་ལེ་ཅེ། ཧུའུ་ཁྲུན་ཧྭ། ལི་ཀྲན་ཧྲུའུ། ཀུའོ་ཅིན་ལུང་། ཧན་ཀྲེང་། ཅང་ཙེ་མིན། ཧུའུ་ཅིན་ཐའོ། ལི་ཕུང་། ཀྲུའུ་རུང་ཅི། ལི་རུའེ་ཧོན། ཝུའུ་པང་གོ དབུན་ཅ་པའོ། ཅ་ཆིང་ལིན། སུང་ཕིང་། ལི་ལན་ཆིང་། ཙེང་ཆིང་ཧུང་། ཝུའུ་ཀོན་ཀྲེང་། ལི་ཁྲང་ཁྲུན། ལུའོ་ཀན། ཧོ་གོ་ཆང་། ཏུའུ་ཆིང་ལིན། ཀྲའོ་ཧུང་ཀྲུའུ། དབྱང་ཅིང(སོག་རིགས)
(ཤིན་ཧྭ་གསར་འགྱུར་ཁང་པེ་ཅིང་ནས་ཟླ་10ཚེས་17ཉིན་འབྱོར་བའི་གློག་འཕྲིན)


text:
རྒན་མོ་ཞིག་གིས་སྙན་གྲགས་ཆེ་བའི་ཚན་རིག་པ་གསུམ་སྨྲ་བ་མེད་པར་བཏང་།
- །
- པ་སངས།, 13 ཟླ་བཅུ་གཅིག 2015 18:36
- ། རྩོམ་རིག་མེ་ལོང་། རྨེའུ་རྐང་ཐང་བ།
ངས་ཉེ་སྔོན་དཔེ་ཁང་ཞིག་ནས་མཁན་པོ་བསོད་དར་རྒྱས་ཚང་གི་གསུང་རྩོམ་ཞིག་ཉོས་པ་ཡིན། དོ་དགོང་ཞེ་ལྷོད་ལྷོད་ཀྱིས་ཁོང་གི་གསུང་རེ་རེ་བཞིན་ཀློག་ཚེ། རྒན་མོ་ཞིང་བ་ཞིག་གིས་སྙན་གྲགས་ཆེ་བའི་ཚན་རིག་པ་གསུམ་སྨྲ་བ་མེད་པར་བཏང་བའི་གཏམ་རྒྱུད་ཅིག་དྲངས་འདུག སྔོན་ཆད་ཐེངས་དང་བོའི་ཨོ་འཁྲིགས་མཇུག་རྫོགས་རྗེས་སུ། རྒྱལ་ཁབ་ཅིག་གིས་ཚན་རིག་ལ་བརྟེན་ནས་ལྷ་མེད་སྨྲ་བ་ཁྱབ་བསྒྲགས་བྱས་པ་རེད། ཁོ་ཚོས་སྲིད་གཞུང་གི་ཐང་དུ་ཁྲི་མཐོན་པོ་ཞིག་བརྩིགས་ནས། རབ་འབྱམས་པ་གསུམ་གདན་འདྲེན་ཞུས། དང་བོར་སྟེགས་བུ་ལ་འོང་མཁན་ནི། གནམ་རིག་གི་རབ་འབྱམས་པ་ཞིག་རེད། ཁོང་གིས་ལྷ་མེད་ཚུལ་འགའ་གསུངས་རྗེས། མཇུགསྡོམ་དུ་སྐད་གསེང་མཐོན་པོས། བདག་གིས་མི་ལོ་ཉི་ཤུའི་རིང་ལ་རྒྱང་ཤེལ་སྤྱད་དེ་འཇིག་རྟེན་ལ་དབྱེ་ཞིབ་བྱས་མོད། ལྷ་ཞེས་པ་ཞིག་གཏན་ནས་མེད་པ་རེད། ཅེས་བསྒྲགས་པར་ལྟད་མོ་བ་མང་པོའི་དགའ་བསུ་ཐོབ། ཐེངས་གཉིས་པ་སྟེགས་བུའི་སྟེང་དུ་འོང་མཁན་ནི། གསོ་རིག་རབ་འབྱམས་པ་ཞིག་ཡིན་ལ། ཁོང་གིས་རྣམ་ཤེས་མེད་པའི་ཚུལ་སོགས་མང་དུ་བཤད་རྗེས། མཇུག་སྡོམ་དུ་སྐད་ཤུགས་ཆེན་པོས། བདག་གིས་མི་རོ་བརྒྱ་གྲངས་བཤས་ཏེ་ལུས་ཀྱི་ཆ་ཡོངས་རྫོགས་ལ་ཞིབ་འཇུག་བྱས་མོད། རྣམ་ཤེས་གནས་སའི་ཡུལ་ཞིག་གཏན་ནས་མ་རྙེད། དེར་བརྟེན་རྣམ་ཤེས་ཞེས་པ་ཞིག་ཡོད་མི་སྲིད། ཅེས་བསྒྲགས་པར་ཚང་མས་དགའ་བསུ་བྱས། ཐེངས་གསུམ་པར་འོང་མཁན་ནི། བུད་མེད་རབ་འབྱམས་པ་ཞིག་སྟེ། མི་ཆོས་རིག་པ་བ་ཞིག་རེད། མོས་མི་ཤི་བ་ནི་སྒྲོན་མེ་ཚར་བ་དང་གཅིག་མཚུངས་རེད། ཤི་ཚར་རྗེས་ཅི་ཡང་མེད་པས་ལྷ་ཡུལ་དང་དམྱལ་བ་སོགས་སུ་སྐྱེ་བ་མེད། བདག་གིས་དེ་སྔོན་གནའ་དེང་གི་ཕྱི་རྒྱལ་གྱི་དཔེ་ཆ་སྤུས་དག་མང་བོ་བཀླགས་མོད། དེ་འདྲའི་གནས་ཚུལ་ཞིག་ཐོ་འགོད་བྱས་པ་གཅིག་ཀྱང་མ་རྙེད། མི་ཚང་མས་དགའ་འབོད་ཆེན་པོ་བྱས། འཆད་ཁྲིད་ཚར་རྗེས་མདོ་འཛིན་པས་ཚོགས་མི་ཚང་མ་ལ་ཚན་རིག་པ་འདི་གསུམ་ལ་དྲི་བ་ཡོད་ན་ཁོད་ཤོག་ཅེས་སྨྲས་པར། སུས་ཀྱང་འདྲི་མ་ནུས་ཚེ་ཚོགས་འདུ་མཇུག་བསྡུ་ཁར། གྲོང་མཐའ་ནས་འོང་བའི་རྒན་མོ་ཞིག་གིས་མོས་དྲི་བ་འགའ་བཏོན་ན་ཆོག་གམ་ཞེས་པར། མདོ་འཛིན་པས་མོ་ལ་དགའ་བསུ་བྱས། རྒན་མོ་དེས་རབ་འབྱམས་པ་དང་པོ་ལ། ཁྱོད་ཀྱིས་རྒྱང་ཤེལ་ལས་རླུང་མཐོང་མྱོང་ངམ་ཞེས་དྲིས། རབ་འབྱམས་པས། རླུང་ཇི་ལྟར་རྒྱང་ཤེལ་ལས་མཐོང་ངམ། ཞེས་ལྡོག་འདྲི་བྱས་ཚེ། འཇིག་རྟེན་སྟེང་དུ་རླུང་ཞེས་པ་དེ་ཡོད་དམ། ཁྱོད་ཀྱིས་རྒྱང་ཤེལ་ལས་རླུང་ཙམ་ཡང་མཐོང་མ་ཐུབ་པར། ལྷ་ཇི་ལྟར་མཐོང་ཐུབ་བམ། ཁྱོད་ཀྱིས་རྒྱང་ཤེལ་ལས་མ་མཐོང་བ་ཙམ་གྱིས་མེད་པར་གྲུབ་བམ་ཞེས་དྲིས་ཚེ། རབ་འབྱམས་པ་སྨྲ་བ་མེད་པར་གྱུར། ཡང་བསྐྱར་རྒན་མོ་དེས། ཐེངས་གཉིས་པར་འོང་མཁན་གྱི་རབ་འབྱམས་པར། ཁྱོད་རང་ཨ་མ་ལ་དགའ་འམ། ཞེས་དྲིས་ཚེ། ཁོས་དགའ་ཞེས་སྨྲས། དེས་ན་ཁྱོད་ཀྱིས་མི་བཤའ་སྤྱད་ཀྱི་གྲི་ང་ལ་གཡོར་དང་། ངས་ཁྱེད་ཀྱི་ཕོ་བའི་ཁ་ཕྱེས་ཏེ་ནང་དུ་ཨ་མར་དགའ་ཞེས་པའི་དགའ་དེ་གང་ན་ཡོད་པར་བལྟ་ཞེས་སྨྲས་ཚེ། རབ་འབྱམས་པ་སྨྲ་བ་མེད་པར་གྱུར། མོས་ཡང་བསྐྱར་ཐེངས་གསུམ་པར་འོང་མཁན་གྱི་བུད་མེད་ལ། ཁྱོད་རང་ཨ་མའི་ཁོག་པར་ཡོད་དུས། གལ་ཏེ་མི་ཞིག་གིས་ཁྱོད་ལ་མི་འགྱང་བར་ཁྱོད་ཀྱང་འཇིག་རྟེན་འདིར་སྐྱེ་རྒྱུ་རེད། ཉི་ཟླ་སོགས་ཡོད་ལ་ཟ་མ་ཟ་བ་དང་གོས་གྱོན་དགོས་ཟེར་ན་ཁྱོད་རང་ཡིད་ཆེས་སམ། འོན་ཀྱང་ད་སྐབས་ཡིད་ཆེས་པར་མ་ཟད། འདི་ལྟར་འཚོ་བ་རོལ་བཞིན་ཡོད། དེར་བརྟེན་རང་གིས་མ་ཤེས་པ་དག་གང་དྲན་གྱིས་དགག་ཐུབ་བམ། ཞེས་དྲིས་པས་བུད་མེད་རབ་འབྱམས་པ་ཡང་སྨྲ་བ་མེད་པར་གྱུར། དེ་བཞིན་འདི་ལས་ང་ཚོས་ཅི་ཞིག་རྟོགས་ཐུབ། རང་གིས་མ་ཤེས་པ་རྒྱུ་མཚན་དུ་བྱས་ནས་ཡོད་ཚད་ལ་ཁ་གཏོང་རྒྱུ་ཡིན་ནམ། ཡང་བསྐྱར་འགོ་རྩོམ་ནས་ཞིབ་འཇུག་བྱའམ། གཏམ་རྒྱུད་ཐུང་ཐུང་འདི་ལ་དོ་སྣང་ཡོད་པར་ཞུ།
གླིང་སྲས་བོད་ཡིག་དྲྭ་ཚིགས་ལས་བཤུས།